މަރިޔަމް ލީނާ 14 ނޮވެމްބަރު 2019 12:35\nއެމްއެމްޕީއާރުސީގެ އެމްޑީ ތައްޔިބު. ފޮޓޯ:ޕީއެސްއެމް\nސަރުކާރުން އަންގަވައިފިއްޔާ ފަތުރުވެރިކަމާއި އެއްގޮތަށް އެހެނިހެން ސިނާއަތްތައްވެސް އިޝްތިހާރު ކުރަން މަސައްކަތް ކުރައްވާނެ ކަމަށް އެމްއެމްޕީއާރުސީގެ މެނޭޖިން ޑިރެކްޓަރު ތައްޔިބު މުހައްމަދު ވިދާޅުވެއްޖެއެވެ.\nތައްޔިބު މިހެން ވިދާޅުވީ ދައުލަތުގެ މީޑިއާ ޕީއެސްއެމްއާއި ވާހަކަދައްކަވަމުންނެވެ. ތައްޔިބު ވިދާޅުވި ގޮތުގައި އެމްއެމްޕީއާރުސީގެ މެންޑޭޓުގެ ގޮތުގައި ސަރުކާރުން ކަނޑައަޅާފައި އޮތީ ފަތުރުވެރިކަން ޕްރޮމޯޓު ކުރުން ކަމަށާއި އެ ކުންފުނީގެ ބަޖެޓުވެސް ކަނޑައެޅެނީ އެކަން ކުރުމަށްކަމަށެވެ. ނަމަވެސް ސަރުކާރުން އެންގެވިހާ އަވަހަކަށް އެހެނިހެން ސިނާއަތްތައްވެސް ކުރިއެރުވުމަށް މަސައްކަތް ކުރާނެކަމަށް ތައްޔިބު ވިދާޅުވިއެވެ.\n"އަޅުގަނޑުމެން ކުރާނަން ސަރުކާރުން ބުނި ކޮންމެ ކަމެއް އިރާދަކުރެއްވިއްޔާ. ދިވެހިރާއްޖޭގެ ޤާނޫނާއި ދީނީގޮތުން ފުށުނާރާ ހުރިހާކަމެއް އަޅުގަނޑުމެން ކުރާނަން. މިވަގުތު އަޅުގަނޑަށް ލިބިފައިވާ މެންޑޭޓަކީ ފަތުރުވެރިކަން ކުރިއެރުވުން. އަޅުގަނޑަށް ލިބިފައި އޮތް ސިޓީގައިވެސް ހުރީ ފަތުރުވެރިކަން ކުރިއެރުވުމަށްޓަކައި މިވެނި ޢަދަދެއްގެ ބަޖެޓް ސަރުކާރުން ދީފިޔޭ މިހެން ބުނެފަ. އެހެންކަމަށް ވަންޏާ އަޅުގަނޑަށް މަސްވެރިކަމެއް ވެސް އަދި އެހެންކަމެއް ވެސް ކުރިނޭރުވޭނެ. އަޅުގަނޑުމެންނަށް ލިޔުމުން އެންގެވިހާ އަވަހަކަށް އަޅުގަނޑުމެން މިކަން ކުރާނަން." ޡައްޔިބު ވިދާޅުވިއެވެ.\nތައްޔިބު މިހެން ވިދާޅުވެފައިވާއިރު މާލީ ވަޒީރު އަމީރުވެސް ވަނީ އެމްއެމްޕީއާރުސީ އިން މަސްވެރިކަންވެސް ކުރިއަރުވަން ޖެހޭކަމަށް ވިދާޅުވެފައެވެ.\nއެމްއެމްޕީއާރުސީ އަކީ ރާއްޖޭގެ ފަތުރުވެރިކަން ކުރިއަރުވަން އުފައްދާފައިވާ 100 އިންސައްތަ ސަރުކާރު ހިއްސާވާ ކުންފުންޏެކެވެ. މިއަހަރުގެ މިހާތަނަށް އެކި ޤައުމުތަކުގައި 24 ފެއަރ، 33 ސިޓީއެއްގައި ފޭމް ޓްރިޕް އަދި އެކި ކުންފުނިތަކާއި ގުޅިގެން5ޖޮއިންޓް ޕްރޮމޯޝަން އެމްއެމްޕީއާރުސީއިން ވަނީ ކުރިއަށްގެންގޮސްފައެވެ.\nއެމްއެމްޕީއާރުސީ ތައްޔިބު ފަތުރުވެރިކަން މަސްވެރިކަން\nSeptember 17, 2019 11:09:59\nއެމެރިކާގައި ރާއްޖެ އިޝްތިހާރު ކުރަން ޓީމެއް ގެނެސްފި\nOctober 02, 2019 13:55:52\nއެމްއެމްޕީއާރްސީ އިން ރާއްޖެ އިޝްތިހާރު ކުރުމަށް ފްރާންސްގައި


Fisheries Minister Zaha Ge Isthiufaa Ah Majilis Thereygai Govaifi | Hathaavees\nފިޝަރީޒް މިނިސްޓަރު ޒަހާގެ އިސްތިއުފާއަށް މަޖިލިސް ތެރޭގައި ގޮވައިފި\nކަނޑިތީމު ދާއިރާގެ ރައްޔިތުން މަޖިލީހުގެ މެންބަރު އަބްދުﷲ ޝަހީމް: ފޮޓޯ / މަޖިލިސް\nމަސްވެރިންނަށް ކޮށްދެންޖެހޭ އެއްވެސް ކަމެއް ފިޝަރީޒް މިނިސްޓްރީއަށް ކޮށް ނުދެވޭ ކަމަށާއި އެހެންކަމުން އެންމެ ރަނގަޅު ގޮތަކީ އެކަމަނާ މި ހިނދުން މި ހިނދަށް އިސްތިއުފާ ދިނުން ކަމަށް ރައްޔިތުން މަޖިލީހުގެ ކަނޑިތީމު ދާއިރާގެ މެންބަރު އަބްދުﷲ ޝަހީމް އަބްދުލް ހަކީމް ވިދާޅުވެއްޖެއެވެ.\nރައްޔިތުން މަޖިލީހުގެ މިއަދުގެ ޖަލްސާގައި ޔުޓިލިޓީ ރެގިޔުލޭޓަރީ އޮތޯރިޓީ ބިލަށް ބަހުސް ކުރައްވަމުން ޝަހީމް ވިދާޅުވީ މަސްވެރިންގެ ބިލު މަޖިލީހުން ފާސްކުރުމުން އެ ގާނޫނާއި ގުޅިގެން ހަދަންޖެހޭ ހުރިހާ އުސޫލުތަކެއް ހެދުމަކީ ފިޝަރީޒް މިނިސްޓްރީގެ ޒިންމާއެއް ކަމަށެވެ. މަސްވެރިންގެ ހައްގުގައި ކުރަންޖެހޭ ކަންކަން މިނިސްޓަރު ކުރައްވަން ޖެހޭނެކަން ފާހަގަކުރައްވާ ޝަހީމް ވިދާޅުވީ ފިޝަރީޒު މިނިސްޓަރު މިހާރުން މިހާރަށް އިސްތިއުފާ ދިނުމަށް ގޮވާލާ ކަމަށެވެ. މަސްވެރިންގެ ހައްގުތައް އެކަމަނާއަށް އަދާ ނުކުރެވޭ ކަމަށް ޝަހީމް ވަނީ ތަކުރާރުކޮށް ވިދާޅުވެފައެވެ.\n"މިއަދު ހަގީގަތަކީ ފިޝަރީޒް މިނިސްޓްރީ ފެއިލްވެއްޖެ. ފެއިލްވެއްޖެ. އަޅުގަނޑު ގޮވާލަން މިނިސްޓަރ އިސްތިއުފާ ދެއްވާ. ދެއްވާފައި އެމިނިސްޓްރީ ހިންގޭ ވަރުގެ މީހުން އެތަނަށް ލައިގެން ދިވެހި މަސްވެރިންގެ ހައްގުތައް ހިމާޔަތްކޮށްދެއްވާ. އެއީ މިގައުމު މާދަމާވެސް ކުރިޔަށް ގެންދަން ތިބި މީހުންނަކީ،" ޝަހީމް ވިދާޅުވިއެވެ.\nޝަހީމް ވަނީ މިއަދުގެ ޖަލްސާގައި ރައްޔިތުންނަށް ކަންކަން ކޮށްދޭން ޖެހޭ ގޮތަށް ކޮށް ނުދެވެނީ ކޯލިޝަންގެ ސަބަބުން ކަމަށް ވިދާޅުވެފައެވެ. އޭނާ ވިދާޅުވީ ސަރުކާރު ކޯލިޝަނެއްގައި އޮވެގެން ލިބޭ އެއްވެސް ފައިދާއެއް ނެތް ކަމަށެވެ. އަދި ކޯލިޝަންގެ ޕާޓްނަރުންނަށް ތަންތަނުގެ ބޯޑުން ޖާގަ ދިނުމުން ރައްޔިތުންނަށް ކުރަމުން ދަނީ އިތުރަށް ޖެއްސުން ކަމަށްވެސް އޭނާ ވިދާޅުވިއެވެ. އެއީ އެމްޑީޕީން ބޭނުންވާ ގޮތް ނޫން ކަމަށްވެސް ޝަހީމް ދިޔައީ ވިދާޅުވަމުންނެވެ.\n"މިއަދުގެ ސަރުކާރުން ފެންނަނީ އެމަންޒަރު. ކޮންކަމެއްތޯ ރަނގަޅުވަނީ ކޯލިޝަން ހަދައިގެން ތިބީމާ. ރައްޔިތުންނަށް ޖެއްސުން ކުރަނީ. ސަރުކާރަކަށްވެސް ނޫން. ދެން އަންނަ ދައުރެއްގައި އެމްޑީޕީއަށް ވެރިކަމަށް ނާދެވޭނެ ހުރިހާ މަގެއް ހޯދައިގެން ރައްޔިތުން ރުޅިއެރުވުން ނޫންކަމެއް މިނިސްޓްރީތަކުގައި ތިބެގެން އެކަން ކުރަނީ،" ޝަހީމް ވިދާޅުވިއެވެ.\nއޭނާ ވިދާޅުވީ ސަރުކާރުގެ ތެރޭގައި ގޯސްކޮށް ކަމެއް ކުރާތަން ފެންނަ ކަމަށްވާ ނަމަ އެކަމުގެ ވާހަކަތައް ދައްކާނެ ކަމަށެވެ.\n"މިތަނަށް އައިސްސަ ސަރުކާރަށް ސަނާކިޔާފައި ރީތި ވާހަކަ ދެއްކިދާނެ. އެހެންނަމަވެސް އަޅުގަނޑު ގަބޫލުކުރާ ގޮތުގައި ރައްޔިތުންގެ ހައްޤުތައް ހިމާޔަތްވާން އެބަޖެހޭ. ހިމާޔަތް ނުކުރެވޭ ކަމަށްވަންޏާ މިތަނަށް އައިއްސަ އެވާހަކަ އެބަ ދައްކަންޖެހޭ،" ޝަހީމް ވިދާޅުވިއެވެ.\nTags: ކަނޑިތީމު ދާއިރާ, ކަނޑިތީމު ދާއިރާގެ މެންބަރު ޝަހީމް, މަސްވެރިން, ފިޝަރީޒް މިނިސްޓަރު ޒަހާ ވަހީދު\nPrevious މިނިވަން 50ގައި ކޮރަޕްޝަންގެ އެއްވެސް އަމަލެއް ނުހިންގަން: އުމަރު\nNext އިތުރު ކަންތައްތަކެއް ތަހުގީގުކުރާތީ ޔާމީން ފުލުހަށް ހާޒިރުވާން އަންގައިފި


Autism aky Kobaikan Ingeytha? | #Dhiislam\nއޯޓިޒަމް އަކީ ކޮބައިކަން އެނގޭތަ؟\n11 months ago | 1 comment| March 29, 2017 |\nއޭޕްރިލް 2ވަނަ ދުވަހަކީ އޯޓިޒަމް ހުންނަ ކުދިންނަށްޓަކައި ބައިނަލްއަޤުވަމީކޮށް ފާހަގަކުރަމުން އަންނަ ދުވަހެކެވެ. އެއީ “ވާރލްޑް އޯޓިޒަމް އެވެއާރނަސް ޑޭ” ނުވަތަ ދުނިޔޭގެ އޯޓިޒަމް ހޭލުންތެރިކުރުމުގެ ގޮތުން ފާހަގަކުރާ ދުވަހެކެވެ. މިހާރުއްސުރެ އޯޓިޒަމްއާ ބެހޭ މަޢުލޫމާތުތައް ގެނެސްދީ، ފޭސްބުކްގެ ތަފާތު ޕޭޖްތަކުން އެކަމާ ގުޅުންހުރި ފޮޓޯ ހަދަމުން “ޝެއަރ” ކުރަމުން ދެއެވެ. މަޢުލޫމާތު ލިބުނުގޮތުގައި އޯޓިޒަމްގެ ދުވަސް ފާހަގަ ކުރުމަށްޓަކައި އަބަދުވެސް ބޭނުންކުރާ ކުލައަކީ ނޫކުލައެވެ.\nއޯޓިޒަމްގެ މިދުވަހުގައި ތިބާ ބައިވެރިވުމުގެ ގޮތުން ކުރަނީ ކީއްހެއްޔެވެ؟ ހަމައެކަނި ނޫކުލައިގެ ހެދުމެއްލުމުން އެކަމުގައި ބައިވެރިވެ މީހަކު ހޭލުންތެރި ކޮއްދިންކަމުގައި ވެދާނެބާއެވެ؟ މިކަމުގައި އަޅުގަނޑުގެ ޚިޔާލު ތިބޭފުޅުންގެ ޚިޔާލާ ތަފާތުވެދާނެއެވެ. ނަމަވެސް ނޫކުލައިގެ ހެދުމެއްލުމަކުން އޯޓިޒަމް ހޭލުންތެރިކޮއްދިންކަމަކަށް ވާނެއޭ އަޅުގަނޑުގެ ހިތެއް ނުބުނެއެވެ. އަދި އޯޓިޒަމް އާ ބެހޭ މަޢުލޫމާތުތައް ޙިއްސާކޮށް މުޖުތަމަޢުގެ މީހުން މިކަމަށް ހޭލުންތެރިވުމަކީ ވަކި ދުވަހެއް ފާހަގަކޮށް އެދުވަހުގައި ކުރަންޖެހޭނެ ކަމެއްކަމަކަށް އަޅުގަނޑު ޤަބޫލެއް ނުކުރަމެވެ. އެއީ ކޮންމެ ދުވަހަކުމެ ކުރަންޖެހޭނެ ކަމެކެވެ. އަދި އޯޓިޒަމްގެ މަޢުލޫމާތު ޙިއްސާކޮށް މީހުން ހޭލުންތެރިކުރުމުގެ އިތުރަށް ކޮންމެ މީހަކީވެސް އޮޓިސްޓިކް ކުއްޖާއަށް އެހީތެރިވެ އޯގާތެރިވާ މީހަކަށް ވަމާތޯއެވެ. އޮޓިސްޓިކް ކުދިންގެ ސިފަތައް ދެނެގަނެ އެކުދިންގެ ކުރިމަގަށް ވެވުނު މިންވަރަކުން އެހީތެރިވަމާތޯއެވެ. އަދި މިފަދަ ކުދިން މުޖުތަމައުން އެކަހެރިކޮއްނުލާ އާދައިގެ މީހުންނެކޭ އެއްވަރަށް މިކުދިންގެ ޝާމިލުވުންވެސް ހޯދަމާތޯއެވެ.\nއޮޓިސްޓިކް ކުދިންނަކީވެސް އެކުދިންގެ ކިބައިގާ ތަފާތު ޤާބިލް ކަމަކާއި ކުޅަދާނަކަމެއް ލިބިގެންވާ ކުދިންނެވެ. އޯޓިޒަމްއަކީ ނުކުޅެދުންތެރި ކަމަކަށް ވިޔަސް އެކުދިންނަކީ މުޖުތަމަޢުގައި ބޭނުންހިފޭނެ ހަރުދަނާ ކުދިންތަކަކަށް ހެދިދާނެއެވެ. ބޭނުންވަނީ ހިތްވަރާއި އަޒުމެވެ. ކެރުމާއި ސާބިތުކަމެވެ. ހިތްމަތާއި މިންނަތެވެ. އަދި އޯޓިޒަމްގެ އަލާމާތްތައް ދެނެގަނެ، އެކުއްޖަކީ އޮޓިސްޓިކް ކުއްޖެއްކަން ޤަބޫލުކޮށް ވީހާވެސް އަވަހަކަށް އެކަމަށް ފިޔަވަޅުއަޅާ އެކުއްޖާއަށް އެހީތެރިވެދެވޭނެ ގޮތްތައް ހޯދާބަލައި އެހެން ކުދިންނެކޭ އެއްފަދައިން އުޅެވޭނެ ކުދިބައަކަށް ހެދުމަށްޓަކައި މަސައްކަތް ކުރުމުކެވެ. އޮޓިސްޓިކް ކުއްޖާގެ މިޒާޖު ހުންނަގޮތުން ނުވަތަ އެކުދިންގެ ޢަމަލު ހުންނަގޮތުން އެކުދިންގެ ދެކެ ފޫހިވެ އެކުދިންނާއިމެދު އިހުމާލުވެއްޖެނަމަ ނުކުޅެދުންތެރީ އެކުދިންނެއް ނޫނެވެ. ނުކުޅެދުންތެރީ އެކުދިންނާއިމެދު އިހުމާލުވާ “އާދައިގެ” މީހުންނެވެ.\nއަޅުގަނޑު މިލިޔުން މިލިޔެލަނީ ތިބޭފުޅުންނަށް އޮޓިޒަމްއާ ބެހޭ މަޢުލޫމާތުކޮޅެއް ފޯރުކޮއްދެވޭނެކަމުގެ އުއްމީދުގައެވެ. މިލިޔުމަށް މަޢުލޫމާތު ނަގާފައިވާ ވެބްސައިޓްތައް ލިޔުމުގެ ތިރީގައި ހިމަނައިފާ ވާނެެވެ.\nއޯޓިޒަމްއާ ބެހޭ ކުރު ތަޢާރަފެއް\n“އޯޓިޒަމް” އަކީ ކުއްޖާގެ ހެދިބޮޑުވުމުގައި ހުންނަ ނުކުޅެދުންތެރިކަމެކެވެ. ކަމާބެހޭ މާހިރުން ބުނާގޮތުގައި މިކަން ކުއްޖާގެ ކިބައިން ފާޅުވާންފަށާނީ ކުއްޖާގެ އުމުރުން ފުރަތަމަ ތިން އަހަރު ތެރޭގައެވެ. އޯޓިޒަމްއަކީ ނިއުރޮލޮޖިކަލް ޑިސްއޯރޑަރ (ނާރުތަކުގެ ބަލި) އެއްގެ ސަބަބުން ކުއްޖާގެ ސިކުޑިއަށް އަސަރުކޮއްފައިވުމުން ، ވާހަކަދެއްކުމާއި އިޖުތިމާޢީގުޅުން ހީނަރުވާ ކަމެކެވެ. އޯޓިޒަމް ހުންނަ ކުދިންނަކީ (ނުވަތަ އޮޓިސްޓިކް ކުދިންނަކީ) ޙަރަކާތުން ވާހަކަދެއްކުމާއި، އެކަކު އަނެކަކާއި ދެމެދު އޮންނަ ގުޅުމާއި އަދި އެކިއެކި އެއްޗެހި ބޭނުންކުރުމުގައި ތަފާތު ގޮތްތަކެއް ގެންގުޅޭ ކުދިބައެކެވެ.\nއޯޓިޒަމް އަށް ކިޔާ އަނެއްނަމަކީ އޭ.އެސް.ޑީ (ASD) އެވެ. އޭ. އެސް. ޑީ އަކީ އޯޓިޒަމް ސްޕެކްޓްރަމް ޑިސްއޯޑަރ އެވެ. ބައެއްފަހަރު “އޭ. އެސް. ޑީ” އަށް އޮޓިސްޓިކް ސްޕެކްޓްރަމް ޑިސްއޯޑަރ އޭވެސް ކިޔައެވެ. އޯޓިޒަމް ހުންނަ ކުއްޖަކު އެކުއްޖެއްގެ ދުވަހުގެ ޙަރަކާތްތަކަކަށް މާބޮޑު ބަދަލެއް ނާންނާނެވެ. އެފަދަ ކުދިންގެ ޙަރަކާތްތައް ހުންނާނީ އެއްގޮތަކަށެވެ. އާދައިގެ ކުދިންނާ ޚިލާފަށް މިފަދަ ކުދިންގެ ސުލޫކަށް (ބިހޭވިއަރ) ބަދަލު އަންނާނީ ވަރަށް ގިނަދުވަހުންނެވެ.\nމިފަދަކުދިންގެ ކިބައިން ފާޅުވާ ބައެއް ސިފަތައް\nއޮޓިސްޓިކް ކުދިން އެކަކު އަނެކަކާ އޮންނަ ގުޅުން، އެހެން ގޮތަކަށް ބުނާނަމަ އިޖްތިމާޢީ ގުޅުން އާދައިގެ ކުދިންނާ ބަލާއިރު ވަރަށް ތަފާތު ވާނެއެވެ. މިފަދަކުދިންގެ ވާހަކަ ދެއްކުމުގައި ބަހުރުވައާއި އަމަލުތައް ހުންނަގޮތުން އަނެކާ ދެރަވާ ފަހަރުއާދެއެވެ.މިހެންކަމުން އިޖުތިމާޢީ ގުޅުން ހީނަރުވެއެވެ. މިފަދަ ކުއްޖެއްގެ ވާހަކަ ދައްކާ މިންވަރާއި ހުނަރު ބަރޯސާވަނީ އެކުއްޖެއްގެ ކިބައިގާ އޯޓިޒަމްހުރި މިންވަރަކަށެވެ. އޮޓިޒަމް ބޮޑަށް ހުންނަނީނަމަ އެއްގޮތަކަށްވެސް ވާހަކަ ނުދައްކަފާނެއެވެ. އޮޓިސްޓިކް ކުދިން ވާހަކަދައްކާއިރު، އެހެންމީހުން ވާހަކަދައްކާގޮތާ އަޅާބަލާއިރު ރަސްމީގޮތެއް ހުންނާނެއެވެ. އޯޓިޒަމް ހުންނަ ފުރާވަރު ކުދިން ނުވަތަ “ޓީނޭޖާރސް” ވާހަކަދައްކާއިރު، އެވާހަކަ ދެއްކުމުގެ ގޮތްގަނޑު ހުންނާނީ “ޕްރޮފެސަރުން” ހެންނެވެ.\nއޯޓިޒަމް ހުންނަ ކުދިންނަށް އެހެންމީހުންގެ އިޙުސާސްތައް ދެނެގަތުމަކީ ވަރަށްވެސް އުދަނގޫކަމެކެވެ. އެކުދިން އެހެންމީހުންނާ މެދު ހަމްދަރުދީވެވޭނީ އާދައިގެ މީހުންނާ އަޅާބަލާއިރު ވަރަށްކުޑަ މިންވަރަކަށެވެ. އޮޓިސްޓިކް ކުދިންނަކީ ކަމެއްވުމުން އެކަމެއް ތަކުރާރުވުމަށް އުއްމީދުކުރާ ބައެކެވެ. ދުވަސްތައް އެއްގޮތަކަށް ބައްޓަންކުރުމަކީ އެކުދިންގެ އެންމެ ގާތް އެކުވެރިޔާ ކަހަލައެވެ. އޯޓިޒަމް ހުންނަ ކުދިންނަކީ އެކުދިން ކުރާ ކަންކަމުގައި ވަރަށް ގަޔާވެ ހުރެ، އެކަމާ ވެގެން ކަންކުރާކުދިންނެވެ.\nއޮޓިސްޓިކް ކުދިން އެކުދިންގެ ގައިގައި އަތްލުމުން ނުވަތަ ލޯބިން ބައްދާލުމުން ހިތްހަމަނުޖެހިދާނެއެވެ. އެހެންނަމަވެސް ގިނަ އޮޓިސްޓިކް ކުދިން އެކުދިންގެ އާއިލާ ކުދިންނާ ބައްދާލުމުން ނުރުހޭގޮތް ނުދައްކަފާނެއެވެ. އޮޓިސްޓިކް ކުއްޖެއްގެ ގައިގާ ނޭނގި ހުއްޓާ ބީހިއްޖެނަމަ އެކުދިންގެ ޢަމަލު ހުންނާނީ ހީވެސް ނުކުރާކަހަލަ ގޮތަކަށެވެ. އޮޓިސްޓިކް ކުދިންނަށް ކުއްލިއަކަށް އިވޭ ބާރުއަޑުތަކަކީ ސިއްސުވާލާ އަދި ގަޔާނުވާ ކަމަކަށް ވެދާނެއެވެ. ބައެއް ވަސްވަހާއި އައްޔަށް އަންނަ ބަދަލާއި ފިނިހޫނުމިނަށް އަންނަ ބަދަލުގެ ސަބަބުންވެސް އެކަމާ ގަޔާނުވެ ހިތްހަމަ ނުޖެހޭ ގޮތް ދައްކަފާނެއެވެ.\nއޮޓިސްޓިކް ކުދިންގެ ވިސްނުމާއި ފިކުރުކުރުމުގެ ހުނަރު “ކޮގްނިޓިވް ސްކިލްސް” ހަލުވިކަމާއެކު ކުރިއެރިކަމުގައި ވިޔަސް އިޖުތިމާޢީގުޅުމާއި ބަހުގެ ހުނަރު ކުރިއަރާނީ ވަރަށް ލަހުންނެވެ. މީގެ އަނެއް ކޮޅުން ބަލާއިރު، ވާހަކަދެއްކުމާއި ބަހުގެ ހުނަރު ނުހަނު ކުރިއަރާއިރު އަތްފައިގެ ހުނަރު “މޮޓޯރ ސްކިލްސް” އެބާރުމިނުގައި ތަރައްޤީ ނުވެދާނެއެވެ. އޮޓިސްޓިކް ކުދިން ރޫރޫއެޅުމަކީ ވަރަށް ޢާއްމުކޮށް ދިމާވާ ކަމެކެވެ. މިގޮތަށް ރޫރޫއެޅުމުގައި ކުއްޖާއަށް ވަރަށް އުދަނގޫވެ ގިނައިރުވަންދެން ދެމިގެންދާ ފަހަރުވެސް އާދެއެވެ. ރޫރޫއަޅަން ފެށުމުން ގިނަކުދީންނަށް އެކަން ހިފަހައްޓާލަން އެނގެއެވެ. އެހެންނަމަވެސް ރޫރޫއެޅުން ހިފަހައްޓާލަން ނޭނގޭ ކުދިންވެސް މަދެކޭ ނުބުނެވޭނެ އެވެ.\nއެމް. އެމް. އާރް ވެކްސިންއާއި އޯޓިޒަމްއާ ގުޅުމެއްވޭތަ؟\nއިންފެކްޓްވުމުގެ ސަބަބުން ޖެހޭބަލިތަކާ ބެހޭ މާހިރެއްކަމަށްވާ ޕޯލް އޮފިޓް ބުނާގޮތުންނަމަ އެމް. އެމް. އާރް ވެކްސިން، ނުވަތަ “މީސަލްސް، މަމްޕްސް، ރުބެއްލާ ވެކްސިން ( MMR vaccine-measles, mumps, rubella vaccine) އާއި އޯޓިޒަމްއަކާ އެއްވެސް ގުޅުމެއްނުވެއެވެ. އޭނާ ބުނާގޮތުންނަމަ މި ވެކްސިންގެ ސަބަބުން އޯޓިޒަމް ޖެހުމަކީ ނާދިރުކަމެއްކަން ސާބިތުވާ ހެކި އެބަހުއްޓެވެ.\nވެކްސިންއާ އޯޓިޒަމްއާ ގުޅުމެއްވާކަމަށް ބުނެ އެކަމާމެދު މީހުން ހާސްވެ ކަންބޮޑުވުން ފާޅުކޮށްފައިވަނީ 1998ވަނަ އަހަރުން ފެށިގެންނެވެ. އެއީ ބްރިޓިޝްގެ މެޑިކަލް ޖާރނަލްއެއް ކަމަށްވާ “ދަ ލޭންސެޓް” ގައި ވެކްސިންއާ އޯޓިޒަމްއާ ހުރި ގުޅުން ދިރާސާކޮށް ލިޔެފައިވާ ދިރާސާ ލިޔުމެއްގައެވެ. މިދިރާސާއިން ބުނާގޮތުންނަމަ “އިންޓެސްޓިނަލް ޕްރޮބްލަމްސް” ގެ ސަބަބުން ވައިރަލް އިންފެކްޝަން ޖެހި އޯޓިޒަމް ޖެހުމަށް މަގުފަހިވެދެއެވެ. މި ދިރާސާއަކީ ހަމައެކަނި 12 ކުދިން ހިމަނައިގެން ހެދި ކުޑަކުޑަ ދިރާސާއެކެވެ. މި ރިސާރޗް ސަބަބުން މިކަމާ ބެހޭ މާހިރުންނާއި އެހެންމީހުންނަށް އޮޅުންއަރަފައިވުމުން، 2004ވަނަ އަހަރު އޮޓިސްޓިކް 1294 ކުދިންނާއި އާދައިގެ 4469 ކުދިން ހިމަނައިގެން ބޮޑުދިރާސާއެއް ކުރިއެވެ. މިދިރާސާއިން އެގުނުގޮތުގައި އެމް. އެމް. އާރް ވެކްސިންއާ އޯޓިޒަމްއާ އެއްވެސް ގުޅުމެއްނެތެއެވެ. އަދި މީގެ ފަހުންވެސް އެތައް ހާސް ކުދިން ހިމަނައިގެން ނުލާހިކު ގިނަ ދިރާސާތައްކުރިއެވެ. މިހުރިހާ ދިރާސާތަކުން އެނގުނު ގޮތުގައި އޯޓިޒަމް ގިނައިން ފެނިފައި ހުރީ ވެކްސިން ޖަހައިފާތިބި ކުދިންގެ ކިބައިންނެއް ނޫނެވެ. އަދި އެމް. އެމް. އާރް ވެކްސިން އާއި އޯޓިޒަމްއާ ގުޅުވައިދޭ އެއްވެސް ގުޅުމެއް ފެނިފައެއްނުވެއެވެ.\nދާދިފަހުން ނިމިދިޔަ އަހަރުގެ ތެރޭގައިވެސް ސެންޓަރ ފޯރ ޑިސީޒް ކޮންޓްރޯލް އެންޑް ޕްރިވެންޝަން (ސީ. ޑީ. ސީ) އިން ހެދި ދިރާސާއަކުން ދެއްކިގޮތުގައި އެއްދުވަހަކު ކިތައްމެ ގިނަ ވެކްސިންޖެހި ކަމުގައިވިޔަސް އެޖެހި ވެކްސިންގެ ސަބަބުން އޯޓިޒަމްއެއް ނުޖެހޭނެއެވެ. މިކަމާއި ބެހޭ މަޢުލޫމާތު “ޖާނަލް އޮފް ޕީޑިއަރޓްރިކްސް“ގައި ހާމަކޮއްފައިވެއެވެ. މިރިޕޯޓްގައި ވާގޮތުން ޑރ. ފްރޭންކް ޑިސްޓެފެނޯ މި ރިޕޯޓްގައި އެން. ބީ. ސީ ގެ ޗީފް މެޑިކަލް އެޑިޓަރ އާ ހަވާލާދީ ބުނެފައިވަނީ “އަހަރުމެންނަށް ވެކްސިންއާ އޯޓިޒަމްއާ ދެމެދު އެއްވެސް ގުޅުމެއްފެނިފައެއްނުވެއެވެ. މިލިޔުމުގައި އިތުރަށް ބުނެފައިވަނީ ވެކްސިން ނުޖެހުމުން ދަރިފުޅު މާނުރައްކާތެރި ޙާލަތަކަށް ވައްޓާލެވޭކަމެވެ. މިގޮތުން ޑރ. ތަންޔާ އަލްޓްމަން ބުނެފައިވަނީ ވެކްސިންނުޖެހުމުން ވަރަށް ނުރައްކާތެރި ބަލި ޖެހުމަށް މަގުފަހިވާ ކަމެއެވެ. އޭގެ ތެރޭގައި މިނިންގިޓިސް (ސިކުނޑީގެ ދުލިފަށް ދުޅަވުން) އަދި ހޫޕިންގ ކަފްސް (ހޯއްގޮވާ ކެއްސުން) ހިމެނެއެވެ. މިހެންކަންހުރިކަމުގައި ވީނަމަވެސް ސިއްޙީ ދާއިރާގައި ޅައިރު މިދެވޭ ވެކްސިންއާ އޯޓިޒަމްއާ ގުޅުމެއްވާކަމަށް ޤަބޫލުކުރާ މާހިރުން ތިއްބަވާކަންވެސް ފާހަގަކޮށްލަމެވެ.\nމިހާރު އޯޓިޒަމްއާ ބެހޭގޮތުން ކޮންމެވެސް އެއްޗެއް އޮޅުންފިލައިފި ނޫންތޯ އެވެ. އެހެންކަމުން ނުކުޅެދުންތެރީ އޮޓިސްޓިކް ކުދިންނޭ ބުނުމުގެ ބަދަލުގައި ތިބާގެ ހުރި ނުކުޅެދުންތެރިކަން ކުޅެދުންތެރިކަމަށް ބަދަލުކުރަމާ ހިނގާށެވެ. އަދި މިފަދަ ކުދިންނަށް އެހީތެރިކަން ފޯރުކޮށްދިނުމުގައި ސާބިތުވަމާ ހިނގާށެވެ.\nމަޢުލޫމާތު ނަގާފައިވާ ލިންކުތައް\nމެޑިކަލް ނިއުސް ޓުޑޭ\nނިޢުމަތެއް ފަދަ ޙާކިމާގެ 10 ސިފަ3days ago | 0\nލޯބިވެރިންގެ ދުވަސް ފާހަގަކުރުން؟ 1 week ago | 0\nކުއްލި ނުރައްކަލުގެ ޙާލަތު: ސައްޙަ ނިންމުމެއްތަ؟2weeks ago | 0


މި އިޢުލާންވަނީ 09 ޖުލައި 2019 0711 ގައި ބާތިލް ކުރެވިފައެވެ.\nމަޤާމުގެ ނަން: އެޑްމިނިސްޓްރޭޓިވް އޮފިސަރ\nމަޤާމުގެ ނަންބަރު: J-131723\nވަޒީފާ އޮތް އޮފީސް: ނަރުދޫ ސްކޫލް\nވަޒީފާ އަދާކުރަން ޖެހޭ ތަން: ނަރުދޫ ސްކޫލް،ށ.ނަރުދޫ\nމުސާރަ: -/4465 ރުފިޔާ (ހަތަރުހާސް ހަތަރުސަތޭކަ ފަސްދޮޅަސް ފަސްރުފިޔާ)\nސަރވިސް އެލަވަންސް: 1500.00 ރުފިޔާ (އެއްހާސް ފަސްސަތޭކަ ރުފިޔާ)\nސަޕޯޓިންގ ކޯ އެލަވަންސް: -/700 ރުފިޔާ (ހަތްސަތޭކަ ރުފިޔާ)\n1- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ޙާޞިލްކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\n2- ސާނަވީ އިމްތިހާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން ސެކެންޑަރީ ސްކޫލް ސެޓިފިކެޓް އިމްތިހާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި މި ސްކޫލުން ލިބެންހުންނާނެއެވެ.)\nވަޒީފާއަށް އެންމެ ޤާބިލް ފަރާތެއް ހޮވުމަށް ބެލެވޭނޭ ކަންތައްތައް\nވަޒީފާއަށް އެދޭ ފޯމު ތުރާކުނު ސްކޫލުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 17 ވާ ބުދަ ދުވަހުގެ މެންދުރު 12:00 ގެ ކުރިން، ނަރުދޫ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 6540577 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖުލައި 18 އާއި 24 އާ ދެމެދު، ނަރުދޫ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޤާމަށް ޢައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %45 (ތިރީސް) އިންސައްތައަށްވުރެ މަތިވާންޖެހޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6540577 ނަންބަރު ފޯނާއެވެ. ފެކްސް ނަންބަރަކީ، 6540577 އެވެ. އީ-މެއިލް ކުރާނީ [email protected] އަށެވެ.\nސުންގަޑި: 17 ޖުލައި 2019 1200


Fathuhlla ge vaahaka eh: Shikaara\n"ވާވް، ޓޫ ސްމާޓް، ސްޓަރ؟" މީޒާގެ ފަހަތުގައި ތިބި އޭނާ ދެ އެކުވެރިން ވެސް ހައިރާންވެ ބަސްހުއްޓުނެވެ.\nއެ ދެމީހުން ވެސް މީޒާގެ ދެ ފަރާތުން ކޮނޑުގައި ހިފައިލިއެވެ. އަލޫކު ނުބަލަން ކަމަށް ހެދިގެން ހުރެ ދިޔައީ ސީދާ އެމީހުންނާ ދިމާއަށެވެ. ފޫޓެއްހާ ކައިރިއަށް ގޮސް އަތްގޮށިން ލޮނުފޮދެއް ނަގައި އޭނާގެ ތަނަވަސް މޭމައްޗަށް އަޅައިލިއެވެ. އޭނާ އަޅައިލި ފެންތައް ގޮޅިބަރިއެއްހެން އުފުލިފައިވާ އޭނާގެ ބަނޑާ ދިމާއިން ތިރިއަށް ސޮހިގަތެވެ. އަލޫކު ހިފައިލީ އޭނާގެ ގައިގައި ތަތްވަމުން ދިޔަ ހުދުކުލައިގެ ކުރު ސޯޓުގައެވެ. ފޫޅާ ދިމާއިން ސޯޓަށް ދަމައިލާ ދޫކޮށްލިއެވެ. އެއާއެކު އޭނާގެ ތުންފަތަށް ލުއި ހިނިތުންވުމެއް ވެރިކުރުވިއެވެ. އެންމެ ފަހުން އޭނާ ފީނައިގަތެވެ.\n"ވާވް، ހާދަ ސަޅިއޭ." މީޒާއާއި އަނޫޝާއަށް އެކުގައި ވައި އަޑުން ބުނެލެވުނެވެ.\n"އެ ދޯ މިއަދު ސިޓީގަ އުޅުނު އަލޫކު؟" މީޒާގެ ކަންފަތް ކައިރީގައި ވައި އަޑުން ނަބާ ބުނެލިއެވެ.\n"އިޒް ދެ ޓް ހިމް؟" އަނޫޝާ ވެސް ބައިވެރިވެލީ ނަބާއާއެވެ.\nމީޒާ އަނގައިން ވެސް ނުބުނެ ހުރި ގޮތަށް ހުރީއެވެ. އޭނާ އެނބުރިލެވުނީ އަލޫކު ފީނައިގަތް ދިމާއަށެވެ. އަލޫކު ފީނައިގަތް ގޮތަށް މައްޗަށް ނާރައެވެ. މީޒާ ހިތުގެ ވިންދު އަވަސްވަމުން ދިޔައެވެ. އަލޫކަށް ގޮތެއް ވީކަމަށް ހީކޮށެވެ.\n"ޖިންނިއެއްތަ؟ މައްޗަކަށް ވެސް ނޭރިއެއްނު؟" މީޒާ ހާސްވާ ގޮތްވިއެވެ.\nނަބާ ބަލައިލީ ސީދާ މީޒާގެ މޫނަށެވެ. އޭނާ ހިތުގައި ވެސް އުފެދުނީ އެއް ސުވާލެއް ވީމައެވެ.\n"އަޑިއަޑިން ދިޔައީނު. ހާދަ ދިގޭ. މި ބުނީ ނޭވާ ވެސް ހާދަ ދިގޭ." އަނޫޝާ އިޝާރާތްކޮށްލީ ތަންކޮޅެއް ދުރުން ބޯހިއްލައިލި އަލޫކަށެވެ.\n"ނޭވާ އެކަންޏެއް ނޫން." ނަބާ ލާނެތް ގޮތަކަށް ހީނލިއެވެ.\nމީޒާއަށް ހުރެވުނީއެވެ. އޭނާގެ ދެ އެކުވެރިން ވެސް ފީނައިގަތެވެ. އެމީހުން ފީނައިގަތް އިރަށް އަލޫކު ބަލައިލީ ސީދާ މީޒާ އަށެވެ. ކޮންމެވެސް ކަހަލަ ހަރަކާތްތަކެއް މީޒާއަށްކޮށްލި ހެން ހީވެގެން އަނެއްކާ ވެސް މީޒާ ބަލަން ހުރީއެވެ.\nއަލޫކު ފީނައި ގަތީއެވެ. މީޒާ ފޫހި ގޮތަކަށް ބަލައިލީ އަލޫކު ފީނައިގަތް ދިމާއަށެވެ. އެންމެ ފަހުން މީޒާގެ ބޮލަށް އިބިލީސް ސަވާރުވިއެވެ. އޭނާގެ ސިކުނޑީގައި މޮޅު ގޮތެއް ރާވާލިއެވެ. އޭނާގެ ގާތަށް އަލޫކު ގެނެވޭނެ ގޮތެކެވެ.\nމީޒާ ފަތަން ފެށީ ސީދާ އަލޫކާ ދިމާއަށެވެ. އެއީ ނިސްބަތުން ފުން ދިމާއެކެވެ. ނަބާމެންނާ ދުރަށް ފަތަމުން ފަތަމުން ގޮސް މީޒާ ބޯހިއްލާ ބަލައިލިއެވެ. އޭނާ ހިތުން އޭނާ ދިޔައީ ސީދާ އަލޫކު އޮތް ދިމާއަށެވެ. މީޒާ ވަށައިގެން ހޯދައިލިއެވެ. އަލޫކު ފެންނާކަށް ނެތެވެ. އޭނާ ބަލައިލީ ސީދާ އެއްގަމާ ދިމާއަށެވެ. އޭރު އަލޫކު އެއްގަމާ ދިމާއަށް އަރަނީއެވެ.\n"ހެލްޕް." މީޒާ ހަޅޭއްލަވާގަތެވެ.\nއޭނާ ގެނބޭ ކަމަށް ހެދި އަތް ހޫރަމުން އަލޫކަށް ގޮވަމުން ދިޔައެވެ. އެ މަންޒަރު އަލޫކަށް ފެނުނެވެ. އޭނާ ބަލަން ނުހުރެ މީޒާއާ ދިމާއަށް ފީނައިގަތެވެ. ސިކުންތުކޮޅެއްގެ ތެރޭގައި އަލޫކު މީޒާއާ ހަމައަށް ދިޔައެވެ. މީޒާ އެކުޓުކުރަމުން ލޮނުބޮވޭކަމަށް ހެދިއެވެ. އެންމެ ފަހުން އަލޫކު އޭނާ ގާތަށް ދިޔުމުން ގެނބުނު ކަމަށް ހެދުނެވެ.\nއަލޫކު އެ ދިޔަ ގޮތަށް ގޮސް މީޒާ ނަގައި އޭނާގެ ކޮނޑުމައްޗަށް އެރުވުމަށްފަހު އެއްގަމާ ދިމާއަށް ފަތައިގަތެވެ. މީޒާ ފުރުސަތުގެ ބޭނުން ހިފިއެވެ. ގައިން ވަރު ދޫކޮށްލައި ހޭނެތުނު ކަމަށް ހެދުނެވެ.\nއިރުކޮޅެއް ތެރޭގައި މީޒާ ގެނެސް ދިޔަރެސް މައްޗަށް އެރުވިއެވެ. އަލޫކު މާނޭވާލަމުން މީޒާގެ މޫނަށް ބަލައިލިއެވެ. އޭނާ އަވަސްއަވަހަށް އަވަސްފަރުވާ ދޭން މަސައްކަތްކުރިއެވެ. ނަމަވެސް މީޒާ ލޯހުޅުވާ ގޮތެއް ނުވިއެވެ. އަނގައިން ލޮނު ބޭރުވާ ގޮތެއް ނުވިއެވެ. އަލޫކު ދެކޮޅު ބަލައިލުމަށްފަހު މީޒާގެ ތުންފަތާ ދިމާ ބަލައިލިއެވެ. އޭނާ ޖެހިލުންވެ އިނދެ މީޒާގެ ނޭފަތާ ދިމާއަށް ތިރިވެލިއެވެ. މީޒާ އޮތީ ނޭވާ ހިފަހައްޓާލައިގެންނެވެ. ދެ ލޯ މެރިފައިވާ ކަމަށް ހެދިގެންނެވެ. ނަމަވެސް ލޮލުގެ ކުޑަކޮށް ހުޅުވިފައިވާ ތަންކޮޅުން އަލޫކުގެ ހުރިހާ ހަރަކާތްތަކެއް މީޒާއަށް ފެންނަމުން ދިޔައެވެ.\nއެންމެފަހުން އަލޫކު މީޒާގެ މޫނާ ދިމާއަށް ގުދުވެލިއެވެ. މީޒާ އޮތީ ފުރުސަތުގެ ބޭނުން ހިފާށެވެ. މީޒާއަށް ހީވީ އޭނާގެ ތުންފަތަށް ކަރަންޓު އައިހެންނެވެ. ނާރުތަކަށް ވާންވެ މީހާ ތުރުތުރު އަޅާހެން ހީވާންފެށިއެވެ. އެންމެ ފަހުން އޭނާ ކޮށި އެރި ކަމަކަށް ހަދައި އޯކަށް ދެމޭގޮތްވެ ކޮށްޅަށް ޖެހުނެވެ. އަލޫކު ދުރަށް ޖެހިލިއެވެ. ވެލިގަނޑު މަތީގައި ކުޑަކަކޫ ޖަހައިލައިގެން އިނދެވުނެވެ. މީޒާއަށް ބަލާށެވެ. އަލޫކުގެ ތުންފަތުގައި ދުވެލީ ލުއި ހިނިތުންވުމެކެވެ.\n"އޯހް! ތޭންކްސް. ޔޫ ސޭވްޑް މީ. މައި ސޯލް. މައި ލައިފް. ތޭންކްސް." މީޒާ ކޮށި އަރައިގޮތް ހަދައިލަމުން ބުނެލިއެވެ.\nބަދަލުގައި އަލޫކު ހިނިތުންވެލިއެވެ. އޭނާ ފުން ނަޒަރަކުން ބަލައިލީ ސީދާ މީޒާގެ މޫނަށެވެ. އަލޫކަށް ހީވީ އޭނާގެ ނާރުތަކަށް ކަރަންޓު އައިހެންނެވެ. އޭނާގެ ދެތުންފަތް ކައިރިކޮށްލެވުނެވެ. ދެ އަތަށް ބާރުކޮށްލެވި މުށްކަވާލެވުނެވެ.\nމީޒާއަށް އަމިއްލަ ތުންފަތުގައި އަތް ޖައްސާލެވުނެވެ. އޭނާ ލޮލުން ވިދަމުން ދިޔައީ މަސްތީ ކުލަވަރެކެވެ. މަސްތީ ގޮތަކަށް އޭނާ ބަލައިލީ ސީދާ އަލޫކުގެ ހަށިގަނޑަށެވެ.\n"މީރު، ސްވީޓް. ލަވް އިޓް. އަދި ލިބޭނެ ނަމަ." މީޒާ އަމިއްލަ ތުންފަތުގައި ދޫ ޖައްސާލަމުން ބުނެލިއެވެ.\nއަލޫކު ގާތަށް ރުޅިއައެވެ. އޭނާ ހިތުގައި ނަފުރަތުގެ އަލިފާންގަނޑު އަނދައިގަތެވެ. އަލޫކު ކޮޅަށް ތެދުވިއެވެ. އޭނާ އެއްލީ އެއްމެ ތީރެކެވެ. އެ ތީރު ގޮސް ހެރުނީ ސީދާ މީޒާގެ މެއަށެވެ. އޭނާގެ ހިތަށެވެ. އަލޫކު އިރުކޮޅެއް ވަންދެން މީޒާއަށް ބަލަން ހުއްޓެވެ. މީޒާއަށް ބެލުނީ އަލޫކުގެ ހަށިގަނޑަށެވެ. ވަނާތައް ފާޅުވާން ހުރި އެ ފިރިހެންވަންތަ ހަށިގަނޑަށެވެ. އަލޫކަށް އެކަން އެނގޭތީ މީޒާ މޮޔަކޮށްލީ ގަސްތުގައެވެ.\nއަލޫކު ހިނގައިގަތެވެ. މޫދާ ދިމާއަށެވެ. އެހުރިހާ މަންޒަރެއް ބަލަން ތިބި އަނޫޝާއާއި ނަބާ އެކުގައި މީޒާގެ ގާތަށް އައެވެ.\n"ވާވް، ހީވީ ފިލްމެއްގެ ރޮމޭންޓިކް ސީނެއްހެން، މީޒާ އެކްޓްކުރާން ވެސް ކުޅަދާނަ." ނަބާ ވައި އަޑުން ބުނެލިއެވެ.\n"އެންމެފަހުން ރަހަ ވެސް ބެލީދޯ، މީވާ ކުޅަދަނާ ކަނބަލެއް." އަނޫޝާ ހޭންފެށިއެވެ.\nމީޒާ އިނީ އަލޫކަށް ކަޅި ހުއްޓައިލައިގެންނެވެ. އެސްފިޔަ ވެސް ޖަހައިނުލައި އަލޫކާ ދިމާއަށް އޭނާ ބަލަމުން ދިޔައެވެ. އަލޫކު މޫދަށް އެރި ގައިގައި ހުރި ވެލިތައް ފިލުވާލައިގެން އެއްގަމަށް އެރިއެވެ. އަނޫޝާއާއި ނަބާ ވެސް ކަޅި ޖަހައި ނުލައި ބަލަން ތިބީއެވެ. އަލޫކަށް އެކަން އެނގެއެވެ. ނަމަވެސް ނޭނގޭ ކަމަށް ހެދިގެން އޭނާ ހަރަކާތްކުރަމުން ދިޔައެވެ. އެއްގަމަ އަރާ ޓީޝާޓުތައް ކައިރީ އޮތް ފެންފުޅި ނެގިއެވެ.\nކޯވަރެއް ބޮއެލުމަށްފަހު އޭނާ މޫނަށް ފެންއަޅައިލިއެވެ. މޫނަށް އެޅުނު ފެންތަތައް ރޮނގުތަކެއްގެ ސިފައިގައި މޭމައްޗަށް އޮހެމުން ދިޔައެވެ. އަލޫކު އެނބުރިލިއެވެ. އޭނާ ހިނގައިގަތީ މޫދަށް އެރުމަށްފަހު ފެންވެރޭ ގޮތަށް ހުރި ފެންމާގަނޑުތަކާ ދިމާއަށެވެ. އޭނާގެ ކޮންމެ ހަރަކާތަކާއެކު މީޒާމެންގެ މޫނަށް އެކި ކުލަތައް އަރައިފައިބަމުން ދިޔައެވެ. އަލޫކު ފެންމާގަނޑު ދޫކޮށްލިއެވެ. އޭނާގެ ބޮލަށް އެޅެމުން ދިޔަ ފެންތައް ކޮނޑާއި މޭމައްޗަށް އެޅެމުން ދިޔައެވެ. ގަޔަށްބާރު ހުދުކުލައިގެ ސޯޓަށް ފެންތައް އެޅުމުން ދިޔައެވެ. އަލޫކު އެނބުރިލީ ސީދާ މީޒާމެންނަށްނާ ދިމާއަށެވެ. އޭނާ މަޑުމަޑުން މޭގައި އަތް ހާކާލިއެވެ. މީޒާގެ ނާރުތަކުގައި ލޭ ހިނގައިގަތް ގޮތުން އޭނާ ދެއަތަށް ބާރުކޮށްލެވުނެވެ. ނޭވާ އަވަސްވާން ފެށިއެވެ.\n"އަހަރުމެންނަށް ދެއްކެން ހަމަ. އެހެން ނޫންނަމަ ދެން ކީއްކުރަން؟" އަނޫޝާ އެނބުރިލީ މީޒާ އަށެވެ.\n"އޭނަ ކިހާ ރަނގަޅު." މީޒާ ފުން ނޭވާއެއް ދޫކޮށްލިއެވެ.\n"ކޮން ކަމެއް؟" އަނެއްކާ ވެސް އަނޫޝާ ބުނެލިއެވެ.\n"އަހަރެން ސަލާމަތް ކޮށްދީފިއެއްނު." މީޒާ ތުންފަތަށް ލުއި ހިނިތުންވުމެއް ވެރިވިއެވެ.\n"ސަލާމަތްތަ ތިކޮށްދިނީ؟ މަށަށް ހީވަނީ ހަލާކުހެން ކޮށްލީ، ޑުރާމާ ކުޅެން މީޒާ މޮޅުވީމަ އޭނާ ކުޅޭ ޑުރާމާ ވަކި ކުޑަތަ؟ އަންހެނުން ތަކެއް މޮޔަކުރަނީ ވިއްޔަ. ތިމާއަށް ރީތި ސިފައެއް، ލޯބި ހަށިގަނޑެއް ލިބުނީތީ އެކަން ވެސް އެންމެ ނުބައިކޮށް އެ ކުރަނީ." އަނޫޝާ ކޮޅަށް ތެދުވިއެވެ.\n"މިތަނުގައި އެހެން މީހުން ވެސް އުޅެނީ އެހެން ނޫންތަ؟ މޫދަށް އެރޭނީ މޫދަށް އެރޭ ގޮތަށްދޯ. ކޮންމެ މީހަކު ވެސް މޫދަށް އެރިފަ ފެންވަރަން ދޯ އެކަހަލަ ތަންތަން ހަދައިފަ އެ ހުރީ. އަހަންނަށް ހީވަނީ މައްސަލައަކީ އަހަރުމެންހެން، މީހުން އެހާ ޕްރައިވެޓްކޮށް ކުރާ ކަންކަން ބެލުންހެން." މީޒާ ހިތްހަމަ ނުޖެހުނެވެ.\n"އޯކޭއޭ. އަބަދުވެސް މީޒާއަށް ގޯސްވާނީ މަ ވިއްޔާ. ވަރަށް ފޫހިވޭ." އަނޫޝާގެ ތުންފަތަށް ގޮތްތަކެއް ހަދައިލަމުން އޭނާ އެނބުރިލީ އެއްގަމާ ދިމާއަށެވެ.\n"އެއްކަލަ އަނޫ، ދެން ތި ގޮތް ދޫކޮށްލަން ވެއްޖެއްނު. ކޮންމެ ފަހަރަކު ބޮޑުތަނުގައި ޖައްސާކަށް ނުޖެހޭދޯ." ނަބާ ހިތްހަމަ ނުޖެހުނެވެ.\n"ބަހައްޓާ، އެއީ އަނޫ ގެ ގޮތެއްނު، މަށަށް އޭރުވެސް ހީވިއޭ މީނަ ޖޭވާނެހެން." މީޒާ ވެސް ހިތްހަމަ ނުޖެހުނެވެ.\nއެންމެފަހުން މަންޒަރު ހުސްވެގެން ދިޔައީއެވެ. ތިންމީހުން ތިން ދިމާއަށް މިސްރާބުޖެހީއެވެ. ކުނިބުނިން ހިތްތައް ފުރިގެންނެވެ. އެކަކު އަނެއްކަކާ ދިމާއަށް ނުރުހުމުގެ ބަސްތައް ބޭރުކުރަމުންނެވެ.\nފަތިހުގެ ހިތްގައިމު ވަގުތެވެ. ޓީވީތަކުން ކުއްލި ޚަބަރެއް ގެންނަމުން ދިޔައެވެ. ހުޅުމާލޭ މަގުމައްޗަށް އަންހެން ކުއްޖަކު މަރައިލައިފަ އެއްލައިލާފަ އޮތް ޚަބަރުންނެވެ. ކަރުގައި ވަލެއް ބައްދާ ހާސްކޮށްލައިގެން މަރައިލައިފައި އޮތްކަމަށް ޓީވީ ތަކުން ރިޕޯޓުކުރަމުން ދިޔައެވެ. ފުލުހުންނާއި ކަމާ ގުޅޭ ފަރާތްތަކުން އެކަން ތަހުގީގަށް އެ ސަރަހައްދު ބަންދުކޮށްފައިވާ ކަމަށް ބުނެ ޚަބަރުތައް ކުރުކޮށްލަމުން ދިޔައީ ފަހުގެ ތާރީޚުގައި ގޮތް ނޭނގޭ ގޮތަށް އަންހެން ކުދިން މަރަމުންދާ ކަމަށް ބުނެދެމުންނެވެ.\n"މި ކޮން ކުއްޖެއް؟" ނައީމުގެ ސުވާލު އަމާޒުވީ ތަހުގީގު ޓީމުގެ މެންބަރުންނަށެވެ.


COVID-19: Kanbodu nuve doctorunge irushaadhah amalu kurumah Raees ilthimaas kurahvaifi - AO News\nކަންބޮޑުނުވެ ޑޮކްޓަރުންގެ އިރުޝާދަށް ޢަމަލުކުރުމަށް ރައީސް އިލްތިމާސް ކުރައްވައިފި\n17 ފެބުރުވަރީ 2020ގައި މާލޭގެ މަގުތައް އަލުން މަރާމާތުކުރަން ފެށުން އިފްތިތާހުކުރުމަށް ބޭއްވި ރަސްމިއްޔާތުގައި ރައީސް ވާހަކަފުޅުދައްކަވަނީ - ފޮޓޯ: ރައީސް އޮފީސް\nކޮވިޑް-19 އާއި ގުޅިގެން ރައްޔިތުންގެ ސަލާމަތާއި ރައްކާތެރިކަމަށް ކުރަންޖެހޭ ހުރިހާ ކަމެއް ސަރުކާރުން ކުރަމުންދާ ކަމަށް ރައީސް އިބްރާހިމް މުޙައްމަދު ޞާލިޙް ވިދާޅުވެއްޖެ އެވެ.\nރައީސް މިހެން ވިދާޅުވެފައި ވަނީ ދާދި ދެންމެއަކު ކުރެއްވި ޓްވީޓެއްގަ އެވެ.\nއެ ޓްވީޓްގައި އެމަނިކުފާނު އިތުރަށް ވިދާޅުވެފައި ވަނީ މިވަގުތު ކަންބޮޑުވުމާއި ހާސްކަމުގެ ތެރެއަށް ވަޑައިނުގެން، ޑޮކްޓަރުންނާއި ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ލަފަޔާއި އިރުޝާދަށް ޢަމަލުކުރައްވަމުން ގެންދެވުމަށް އިލްތިމާސްކުރައްވާ ކަމަށެވެ.\nރައީސް މިހެން ވިދާޅުވިއިރު، ޗައިނާގެވުހާން އިން އުފެދުނު ކޮރޯނާވައިރަސްގެ ސަބަބުން ޖެހޭ ބަލި ކަމަށްވާ ކޮވިޑް-19 އަށް ރާއްޖެއިންވެސް ދެ މީހަކު ވަނީ އެބައްޔަށް މިހާރު ޕޮޒިޓިވްވެފަ އެވެ.\nމިއަދު ބޭއްވެވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ޓޫރިޒަމް މިނިސްޓަރ ޢަލީ ވަހީދު ވަނީ އެ ބައްޔާއި ކުރިމަތިލުމުގައި، ފަތުރުވެރިކަމުގެ ދާއިރާގެ ފަރާތްތަކަށް ބޭނުންވާ އެއްބާރުލުމާއި އެހީތެރިކަން ސަރުކާރާއި ކަމާބެހޭ ފަރާތްތަކުން ފޯރުކޮށްދެއްވަމުން ގެންދަވާނެކަމުގެ ޔަޤީންކަން ދެއްވާފައެވެ. އެގޮތުން ކޮންމެހެން ބޭނުންޖެހިއްޖެ ޙާލަތެއްގައި ދޫކުރުމަށް، އެ މިނިސްޓްރީގެ ބެލުމުގެ ދަށުގައި އެކަނިވެސް، މިހާރު ބައިމިލިޔަނެއްހާ މާސްކް ރައްކާކޮށްފައިވާނެ ކަމަށާއި، ބޭހާއި ކާބޯތަކެތި ފަދަ ތަކެތިވެސް ރައްޔިތުންނަށް ދަތިނުވާނެ މިންވަރަށް ސަރުކާރުން ދުރާލާ ހޯއްދަވާފައިވާކަން މިނިސްޓަރ ޢަލީ ވަހީދުގެ ވާހަކަފުޅުގައި ފާހަގަކުރެއްވިއެވެ.\nބަލިމިހުންނާއި ބައްޔަށް ޝައްކުކުރެވޭ މީހުން ކަރަންޓީނު ކުރުމަށް އިތުރު ފެސިލިޓީތައް ތައްޔާރީ ޙާލަތުގައި ހުރިކަން ފާހަގަކުރައްވައި މިހާރު ވިލިވަރުގައި 30 ކޮޓަރީގެ ޖާގައިގެ ކަރަންޓީނު ފެސިލިޓީއެއް ތައްޔާރީކޮށް ނިމިފައިވާކަމަށްވެސް މިނިސްޓަރ ވިދާޅުވިއެވެ. އަދި މީގެ އިތުރުން، މަސައްކަތް ހުއްޓިފައިހުރި ބައެއް ރިޒޯޓްތަކުގެ ތެރޭންވެސް، މިކަމަށް ބޭނުންކުރެވޭނެ ތަންތަން ބައްލަވަމުން ގެންދަވާކަމުގައިވެސް މިނިސްޓަރ ވިދާޅުވިއެވެ.\nކޮވިޑް-19އާ ގުޅިގެން އިޓަލީވިލާތުން ރާއްޖެއަށް މީހުން އައުން ވަގުތީ ގޮތުން މެދުކަނޑާލުމުގެ ކުރިން، އެޤައުމުން ރާއްޖެއައިސްފައިވާ ފަތުރުވެރިން އަނބުރާ ޤައުމަށް ފޮނުވުމުގެ މަސައްކަތްވެސް މިހާރު ކުރިޔަށްދާކަން މިނިސްޓަރ ޢަލީ ވަހީދު ފާހަގަކުރެއްވިއެވެ.\nމީގެ އިތުރުން ކޮވިޑް-19އަށް ޝައްކުކުރެވޭ އެއްވެސް އަލާމާތެއް ހުރި ފަރާތެއްނަމަ، އެ ފަރާތަކުން ލަސްނުކޮށް ކަމާބެހޭ ފަރާތްތަކަށް މައުލޫމާތު ޙިއްޞާކޮށްދެއްވުމަށާއި ރިޒޯޓްތަކާއި ރަށްރަށުންވެސް މިކަމާބެހޭ މަޢުލޫމާތުތައް ލަސްނުކޮށް ދުވަހުން ދުވަހަށް ކަމާބެހޭ ފަރާތްތަކަށް ޙިއްޞާކުރައްވަމުން ގެންދެވުމަށްވެސް މިނިސްޓަރ ވަނީ އިލްތިމާސްކުރައްވާފައެވެ.\nރައީސް ޞާލިޙްކޮރޯނާ ވައިރަސްކޮރޯނާވައިރަސް


Valencia balikoh Maziya ah6point ge lead eh\nވެލެންސިޔާ- މާޒިޔާ މެޗުގެ ތެރެއިން\n27 ޖެނުއަރީ 2021 - 19:12:46\nދިވެހި ޕްރިމިއަރ ލީގުގެ ދެވަނަ ބުރުގެ ފުރަތަމަ މެޗުގައި ވެލެންސިޔާ ބަލިކޮށް، ޓޭބަލްގެ އެއްވަނައިގައި ހަ ޕޮއިންޓްގެ ލީޑެއް ނަގައިފިއެވެ. ވެލެންސިޔާއާ ދެކޮޅަށް ބުދަ ދުވަހު ހަވީރު ކުޅުނު މެޗުން މާޒިޔާ މޮޅުވީ ދެ ލަނޑު އެއް ލަނޑުންނެވެ.\nބުދަ ދުވަހުގެ މެޗުގައި މާޒިޔާއިން ޖެހި ފުރަތަމަ ލަނޑު ދެ ވަނަ ހާފުގެ ތެރޭގައި ލިބުނު ކޯނަރެއްގައި ބޮލުން ޖެހީ ބިދޭ ކުޅުންތެރިޔާ ޕީޓަ އެވެ. މާޒިޔާގެ ދެވަނަ ލަނޑުވެސް ޖެހީ ބިދޭސީ ކުޅުންތެރިޔެކެވެ. މި ލަނޑު ޖެހީ ކޯނޭއެވެ. ވެލެންސިޔާއިން ޖެހި ހަމައެކަނި ލަނޑު އެ ޓީމަށް ޖަހައިދިނީ އަލީ ފާސިރުއެވެ.\nވެލެންސިޔާއާ ދެކޮޅަށް ފުރަތަމަ ބުރުގައި މާޒިޔާއިން ކުޅުނު މެޗު ނިމުނީ ދެ ޓީމުން ކުރެ ޓީމަކަށް ލަނޑެއް ނުޖެހި އެއްވަރު ވެގެންނެވެ. އެހެންނަމަވެސް މިއަދުގެ މެޗުން މޮޅުވެ ތިން ޕޮއިންޓް ލިބުމާއި އެކު ޓޭބަލްގެ އެއްވަނައިގަ މާޒިޔާ އޮތީ އަށް މެޗުން އަށާރަ ޕޮއިންޓާ އެކުއެވެ. ވެލެންސިޔާ އޮތީ ދެވަނައިގަ އެވެ. ވެލެންސިޔާއަށް ލިބިފައިވަނީ ބާރަ ޕޮއިންޓެވެ.\nރީރަޖިސްޓްރޭޝަންއާ ގުޅިގެން އިދިކޮޅުން ކަންބޮޑުވެއްޖެ\nއެންމެ ފަހުގެ ޓްރެންޑް: ފިލްޓާއެއް ބޭނުމެއް ނުވޭ!\nބިގްބޮސް ނިންމާ ގެއަށް ދިޔަ ގޮތަށް ރާކީ ދައްކާލީ މުރާލިކަން!\nހިކެން ބޭނުންވާ މީހުންނަށް އަށް ބުއިމެއް


Avid collage in onlinekoh kiyavaadhey thayaaru vejje\nއެވިޑް ކޮލެޖުން އޮންލައިންކޮށް ކިޔަވައިދޭން ތައްޔާރުވެއްޖެ\nމިހާރު މުޅި ދުނިޔެއާއި ރާއްޖޭގައި ފެތުރެމުންދާ ކޮރޯނާވައިރަހާ ގުޅިގެން ނުރައްކާތެރި ހާލަތަކަށް ކަންތައްތައް ގޮސްފިނަމަ އޮންލައިންކޮށް ކިޔަވައިދޭން އެވިޑް ކޮލެޖުން ތައްޔާރުވެފައިވާ ކަމަށް އެ ކޮލެޖުން ބުނެފި އެވެ.\nއެ ކޮލެޖުން ބުނީ ކޮލެޖްގައި ކިޔަވަމުންގެންދާ ދަރިވަރުންނާއި މުވައްޒަފުންގެ ސަލާމަތާއި ރައްކާތެރިކަން ކަށަވަރުކުރުމަށް ޓަކައި ކޮލެޖްގެ ކްލާސްތަކަށް ދަރިވަރުންނާއި ލެކްޗަރާއިން ހާޒިރުވެގެން އުނގެނުމާއި އުނގަންނައިދިނުމުގެ ކަންކަން ކުރުމުގެ ބަދަލުގައި އޮންލައިންކޮށް އެކަންކަން ކުރުމަށް ވާންޖެހޭ ހުރިހާ ތައްޔާރީތަކެއް ވަނީ މިހާރު ވެފައިވާ ކަމަށެވެ.\nއެގޮތުން ދަރިވަރުންނާއި ލެކްޗަރާއިންނަށް ބޭނުންވާ ފަންނީ ތަމްރީންތައް ދިނުމުގެ ސެޝަންތަކެއް ވަނީ މިހަފްތާ ތެރޭގައި އެވިޑް ކޮލެޖްގައި ބާއްވަފަ އެވެ. އޭގެ އިތުރުން އެވިޑް ކޮލެޖްގެ މުވައްޒަފުން ކޮލެޖަށް ނުގޮސް މުވައްޒަފުންގެ ގޭގައި ތިބެގެން ވަޒީފާގައި ކުރަން ޖެހޭ މަސައްކަތްކުރުމަށް ބޭނުންވާ އިންތިޒާމްވެސް ވަނީ ހަމަޖައްސާފައި ކަމަށް ވެސް އެ ކޮލެޖުން ބުންޏެވެ.\nކޮރޮނާވައިރަސްގެ ދިހަ ކޭސް މިހާތަނަށް ރާއްޖެއިން ވަނީ ފެނިފަ އެވެ. އެކަމާ ގުޅިގެން ރައްކާތެރިކަމުގެ ފިޔަވަޅެއްގެ ގޮތުން އިޓަލީ، އީރާން، ޗައިނާ، ކޮރެއާގެ އިތުރުން ބަންގްލަދޭޝް އިން ރާއްޖެ އަންނަ މީހުންނަށް ވަގުތީ ގޮތުން ރާއްޖެ އެތެރެ ނުވެވޭނެ ގޮތް ވަނީ ހަދައިފަ އެވެ.


baina laguvaami viyafareege thereah sto nukuthumah raees edhi vadaigenfi.\nބައިނަލް އަގުވާމީ ވިޔަފާރިއަށް އެސްޓީއޯ އިން ނުކުތުމަށް ރައީސް އެދިވަޑައިގެންފި\nއެސްޓީއޯ އަށް 50 އަހަރު ފުރުމުގެ ޖަލްސާގައި ރައީސް ޔާމީން މިރޭ ވާހަަކަ ދައްކަވަނީ. -- ފޮޓޯ: އަސުރުމާ\nބައިނަލް އަގުވާމީ ވިޔަފާރީގެ ތެރެއަށް އެސްޓީއޯ އިން މިހާރަށް ވުރެ ބޮޑަށް ނުކުންނަން ޖެހޭ ކަމަށް ރައީސް އަބްދުﷲ ޔާމީން މިރޭ ވިދާޅުވެއްޖެ އެވެ.\nއެސްޓީއޯ އަށް ބައި ގަރުނު ފުރުމާއި ގުޅިގެން ބޭއްވި ރަސްމިއްޔާތުގައި ރައީސް ވިދާޅުވީ ސަރުކާރުގެ ކުންފުނިތަކުގެ ބޯޑުތަކުގައި ތިއްބަވާ ބޭފުޅުން ވިސްނަވަންވީ ކުންފުނިތަކުގެ މައިގަނޑު ހިއްސާދާރަކީ ސަރުކާރު ކަމަށެވެ. އަދި ކުންފުންޏެއްގެ ކާމިޔާބީއަކީ އެ ކުންފުންޏެއް މީހުން ބަލައިގަތުން ކަމަށް ރައީސް ވިދާޅުވި އެވެ.\n"ކުންފުންޏެއްގެ ކާމިޔާބީއަކީ ކުންފުނި ހިދުމަތް ކުރާ މުޖުތަމައެއްގެ ރުހުން ލިބުން. މި ވިސްނުމަށް ވިސްނާފައި އަޅުގަނޑުމެންގެ މެނޭޖުމަންޓުގައި ޕީޕަލްސް ޗޮއިސްގެ ބްރޭންޑްތައް ތައާރަފު ކުރީ،" ރައީސް ވިދާޅުވި އެވެ.\nރައީސް ވިދާޅުވީ އެސްޓީއޯއިން ނުހަމަ ގޮތެއްގައި ބޭރު ފައިސާ ގަންނަ މާކެޓަށް ނުކުންނަމަ، މަރުކަޒީ ބޭންކަށް ބޭރު ފައިސާގެ އަގު ނުހިފޭއްޓޭނެ ކަމަށެވެ.\n"ބޭރު ފައިސާގެ އެންމެ ބޮޑު ޕެރަލަލް މާކެޓެއް އުފެދުނީ ބޮޑެތި ކުންފުނިތަކުން ބޭރު ފައިސާގެ މާކެޓަށް ނުކުތުމުން. އަޅުގަނޑުމެން ސަރުކާރާ ހަވާލުވުމަށްފަހު ވީހާ ވެސް ކުޑަކުރަން އެ ނައްތާލަން މަސައްކަތް ކުރަމުންދަނީ،" ރައީސް ވިދާޅުވި އެވެ.\nއެސްޓީއޯގެ އެމްޑީގެ މަގާމު ވެސް އަދާކުރައްވާފައިވާ ރައީސް ޔާމީން ވިދާޅުވީ ބާޒާރުގެ އަގު ހިފެއްޓުމަކީ އެސްޓީއޯ ކަހަލަ ކުންފުނިތަކުގެ އެއް މަސައްކަތް ކަމަށެވެ.\n"އެސްޓީއޯ އަށް އޮންނަ ގޮންޖެހުމަކީ ސޯސް ކުރުމުގައި އެބަޖެހޭ ވިސްނަން. އެހެން ނޫނީއަކާ އެސްޓީއޯ އަކަށް ކޮންޓްރޯލެއް ނުކުރެވޭނެ،" ރައީސް ވިދާޅުވި އެވެ.\nރައީސް ވިދާޅުވީ އެސްޓީއޯ އިން އިޖުތިމާއީ ޒިންމާއެއް އޮތް ކުންފުންޏެއްކަން ދައްކައިދީފި ކަމަށެވެ.\n"ޒުވާނުންގެ ވިޔަފާރިއާއި ޕްރޮމޯޝަނަލް ވިޔަފާރިއަށް އެސްޓީއޯއިން ވަނީ އެކި މިންވަރަށް ހޭދަކުރަމުން. ހަމަޖެހޭ އުސޫލަކުން ސަރުކާރުން ކުރާ މަސައްކަތުން އެހީތެރިވެވަޑައިގަތުމަކީ އެސްޓީއޯއިން މިހާތަނަށް ވަރަށް ރަނގަޅަށް ކޮށްފައިވާ ކަމެއް،" ރައީސް ވިދާޅުވި އެވެ.\nރައީސް ވިދާޅުވީ ގައުމީ ޝިޕިންލައިނެއް އުފެއްދުމަށްވެސް އެސްޓީއޯއިން ވިސްނަން ޖެހޭ ކަމަށެވެ.\n"އަޅުގަނޑުމެންގެ ރާއްޖެ ގެންނަ ހުރިހާ މުދަލެއްގެ އަގު ޑިޕެންޑްވާނީ ރާއްޖޭން ބޭރުން މުދާ ގެންނަ ބޯޓު ފަހަރަށް. އެޑިކްޓޭޓް ކުރުމުގެ އެއްވެސް ބާރެއް ސަރުކާރަކު ނެތް. އެހެންވެ ގައުމީ ޝިޕިންލައިނެއް އޮންނަން ޖެހޭ. އަޅުގަނޑު ގަބޫލެއް ނުކުރަން ގައުމީ ޝިޕިންލައިގެންގެ ގޮތުގައި ހަމައެކަނި ހިންގައިގެން ހިގައިފާނެ ކަމަށް. އެ ސިސްޓަމް ވަނީ ފެއިލްވެފަ. އެހެނެއްނޫން އެސްޓީއޯ ކަހަލަ މުދާ އެތެރެކުރާ ކުންފުންޏަކަށް ހިންގިދާނެ،" ރައީސް ވިދާޅުވި އެވެ.


ވޯޓުލާ މަރުކަޒެއްގެ ކައިރީގައި ބޮން ގޮއްވަން އުޅޭ ކަމުގެ އިންޒާރާއެކު ތަން ހުސްކުރަން ފަށައިފި – Dhen.mv\nޢާއިޝަތު ނުޒުހާ November 7, 2020 - 3:11 am\nއެމެރިކާގެ ޕެންސިލްވޭނިއާ ސްޓޭޓުގެ ވެރިކަން ކުރާ ފިލަޑޯފިޔާރ ސިޓީގެ ވޯޓުލާ މަރުކަޒު ކައިރީގައި ބޮން ގޮއްވާލަން އުޅޭ ކަމުގެ އިންޒާރާއެކު އެ ސަރަހައްދު ހުސްކުރަން ފަށައިފިއެވެ.\nވޯޓުލާ އަދި ގުނުމުގެ މަސައްކަތް ކުރަމުން ގެންދާ ކޮންވެކްޝަން ސެންޓަރުގައި ބޮމެއް ގޮއްވާލަން އުޅޭ ކަމުގެ އިންޒާރާއެކު އެސިޓީގެ ފުލުހުން ވަނީ އެތަން ހުސްކުރުމަށް ފަހު މުޅިތަން ބަލާ ފާސްކޮށްފައެވެ. ނަމަވެސް މިހާތަނަށް ބެލި ބެލުމުން ގޮވާ ޒާތުގެ އެއްވެސް ކެމިކަލެއް އަދި އިތުރު އެއްޗެއް ވެސް ފެނިފައި ނުވާ ކަމުގައި ރިޕޯޓުތައް ބުނެއެވެ.\nފުލުހުން މި ސަރަހައްދު އެލާޓަށް ގެނެސްފައި ވަނީ އެ ސަރަހައްދުގައި ބޮން ގޮއްވާނެ ކަމަށް ބުނެ ލިބުނު އިންޒާރުގެ ދެ ފޯނު ކޯލަކާ ގުޅިގެންނެވެ.\nބުރާސްފަތި ދުވަހު މި ސަރަހައްދުގައި ހަތިޔާރާއެކު ހަރަކާތްތެރިވި މީހެއް ވެސް ވަނީ ހައްޔަރު ކޮށްފައެވެ. ނަމަވެސް މި ދެ މައްސަލައިގައި ގުޅުމެއް ހުރި ކަމެއް އަދި ފުލުހުން ހާމަކޮށްފައެއްނުވެއެވެ.\nޕެންސިލްވޭނިއާ ސްޓޭޓުގެ ވޯޓު ގުނުމުގެ މަސައްކަތް އަދި ވެސް ކުރަމުން އަންނައިރު އެމެރިކާގެ ރައީސް ފަހަތަށް ޖައްސާލެއްވުމަށް ފަހު މިވަގުތު ކުރީގައި އޮންނެވީ ޑިމޮކްރެޓިކް ޕާޓީގެ ކެނޑިޑޭޓް ޖޯ ބައިޑަންއެވެ. ޕެންސިލްވޭނިއާ ސްޓޭޓަކީ 20 އިލެކްޓޯރަލް ވޯޓެވެ.\nއެމެރިކާގެ އިންތިޚާބީ ޤަވާއިދުގެ މަތިން ރައީސް ކަމަށް ކުރިމަތި ލައްވާ ކެނޑިޑޭޓަކު ޖުމްލަ 270 އިލެކްޓޯރަލް ކޮލެޖް ވޯޓް ހޯއްދަވަން ޖެހެއެވެ. މިހާތަނަށް އިޢުލާން ކޮށްފައިވާ ވޯޓްތަކުން ދައްކާ ގޮތުގައި ޓްރަންޕަށް ލިބިވަޑައިގެންފައި ވަނީ، 214 އިލެކްޓޯރަލް ވޯޓް އެވެ. އަދި ބެއިޑަން އަށް 264 އިލެކްޓޯރަލް ވޯޓާއެކު ކުރީގައި އުޅުއްވާއިރު އިންތިޚާބު ކާމިޔާބު ކުރަން އެމަނިކުފާނަށް ދެން ބޭނުން ވަނީ ހަ އިލެކްޓޯރަލް ކޮލެޖް ވޯޓެވެ.\nއެމެރިކާ އެމެރިކާ ރިޔާސީ އިންތިހާބު\nގެންގުޅޭ ކުއްތާ ސަލާމަތް ކުރަން ކޯރަށް ފުންމާލާ ކިނބުލެއްގެ އަނގަ ގަދަކަމުން ހުޅުވައިފި!\nގޭތެރެ މަރާމާތު ކުރަމުން ދަނިކޮށް ފެނުނު ފޮށިން ފެނުނީ އެތައް ބައިވަރު ޑޮލަރެއް!\n100 ޑޮލަރު ދީގެން ގަތް ކަބަޑުގެ ވަތްގަނޑަކުން ފެނުނީ ހީވެސް ނުކުރާ ފަދަ އެއްޗެއް!


އ.ދގެ ޑިޕާޓްމަންޓް އޮފް ޕޮލިޓިކަލް އެފެއަރޒްގެ ސީނިއަރ ޕޮލިޓިކަލް އޮފިސަރ މިސްޓަރ ހިޓޯކީ ޑެން، ރައީސް ނަޝީދުގެ އަރިހަށް، މިއަދު އިޚްތިރާމްގެ ޒިޔާރަތެއްކުރައްވައިފި | President Mohamed Nasheed\nއ.ދގެ ޑިޕާޓްމަންޓް އޮފް ޕޮލިޓިކަލް އެފެއަރޒްގެ ސީނިއަރ ޕޮލިޓިކަލް އޮފިސަރ މިސްޓަރ ހިޓޯކީ ޑެން، ރައީސް ނަޝީދުގެ އަރިހަށް، މިއަދު އިޚްތިރާމްގެ ޒިޔާރަތެއްކުރައްވައިފި\nއ.ދގެ ޑިޕާޓްމަންޓް އޮފް ޕޮލިޓިކަލް އެފެއަރޒްގެ ސީނިއަރ ޕޮލިޓިކަލް އޮފިސަރ މިސްޓަރ ހިޓޯކީ ޑެން، ދިވެހިރައްޔިތުންގެ ޑިމޮކްރެޓިކް ޕާޓީގެ ރިޔާސީ ކެނޑިޑޭޓް ރައީސް މުޙަންމަދު ނަޝީދުގެ އަރިހަށް، މިއަދު އިޚްތިރާމްގެ ޒިޔާރަތެއްކުރައްވައިފިއެވެ. އެމްޑީޕީީގެ ސެކްރެޓޭރިއޭޓްގައި މިއަދު މެންދުރުފަހު އޮތް މި ބައްދަލުކުރެއްވުމުގައި، ބައިނަލްއަޤްވާމީ ޖަމްއިއްޔާތަކުން ރާއްޖެއާ މެދު ބެއްލެވުން މިހާރަށްވުރެ ބޮަޑަށް އިތުރުކޮށްދެއްވުމަށް ރައީސް މުޙަންމަދު ނަޝީދު އެދިވަޑައިގެންނެވިއެވެ. ރާއްޖޭގެ ސިޔާސީ މަސްރަޙުގައި މިހާރު ހިނގަމުންދާ ކަންކަމަށް އިޝާރާތްކުރައްވާ ވާހަކަފުޅުދައްކަވަމުން، ރާއްޖެއަށް ޑިމޮކްރަސީ ރުޖޫޢަކުރެއްވުމަށާއި ޑިމޮކްރަސީ ދެމެހެއްޓެވުމަށް ބައިނަލްއަޤްވާމީ އެހީތެރިކަން ވަރަށްވެސް މުޙިންމުވެފައިކަމުގައި ފާހަގަކުރެއްވިއެވެ. އަދި މިއަހަރު ބޭއްވުމަށް ހަމަޖެހިފައިވާ ރިޔާސީ އިންތިޚާބަކީ މިނިވަން އިންޞާފުވެރި އަދި ސިޔާސީ ޕާޓީތަކުން ކަނޑައަޅާފައިވާ ހުރިހާ ކެންޑިޑޭޓުންނަށް ވާދަކުރެވޭ އިންތިޚާބަކަށް ހެދުމަށް، ބައިނަލްއަޤްވާމީ ފަރާތްޕުޅުތަކުން މަސައްކަތްކޮށްދެއްވުމަށްވެސް، ރައީސް މުޙަންމަދު ނަޝީދު އެދިވަޑައިގެންނެވިއެވެ\nއ.ދގެ ޑިޕާޓްމަންޓް އޮފް ޕޮލިޓިކަލް އެފެއަރޒްގެ ސީނިއަރ ޕޮލިޓިކަލް އޮފިސަރ މިސްޓަރ ހިޓޯކީ ޑެން، ދެއްކެވި ވާހަކަފުޅުގައި، މިއަހަރު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ކުރިން ހޭލުންތެރިކަން އިތުރުކުރުމަށް ހިންގޭ ޕްރޮގްރާމްތަކަށް އެހީތެރިކަން ފޯރުކޮށްދެއްވަމުން ގެންދަވާކަމުގައި ވިދާޅުވިއެވެ\nމި ބައްދަލުކުރެއްވުމުގައި، އެމްޑީޕީގެ ޗެއަރޕާސަން މޫސާ މަނިކުއާއި، ރައީސް މުޙަންމަދު ނަޝީދުގެ ތަރުޖަމާނު އަލްއުސްތާޛާ މާރިޔާ އަޙްމަދު ދީދީއާއި ހެންވޭރު ދެކުނު ދާއިރާގެ މެންބަރު ޙާމިދް އަބްދުލް ޣަފޫރު ބައިވެރިވެވަޑައިގެންނެވިއެވެ\nApril 1, 2013 / ހަބަރު


Protective equipment thakun 9.6 million rufiyaa ma'aafu kohdheefi | Mihaaru\nޕްރޮޓެކްޓިވް އިކުއިޕްމެންޓްތަކުން 9.6 މިލިއަން ރުފިޔާ މާފުކޮށްދީފި\n06 މެއި 2020 - 16:262comments\nމިއަދު މެންދުރު ދަރުބާރުގޭގައި ބޭއްވި ނޫސްވެރިންގެ ބައްދުވުމުގައި ޗީފް ކަސްޓަމްސް އޮފިސަރު އަލީ ޒުބައިރު ވިދާޅުވީ، މީގެ ތެރެއިން 3.4 މިލިއަން ރުފިޔާ މާފު ކޮށްދީފައިވަނީ ފޭސް މާސްކުން ކަމަށެވެ. މީގެ އިތުރުން ޑިސްއިންފެކްޓް ސާމާނުން 1.2 މިލިއަން ރުފިޔާގެ ޑިއުޓީ މާފު ކޮށްދީފައިވާ އިރު ރައްކާތެރިވުމަށް ބޭނުން ކުރާ އެހެނިހެން ސާމާނުން 4.9 މިލިއަން ރުފިޔާ ވަނީ ޑިއުޓީ އުނިކޮށްފައިވެ އެވެ.\n"ކޮވިޑް-19 އާ ގުޅޭ ވަރަށް ގިނަ ސާމާނުތަކަކީ ސުން ރޭޓުން ޑިއުޓީ ނެގޭ ތަކެތި ވީމަ، އެތަކެތީގެ ޑިއުޓީ މާފްވި ތަކެތީގެ ތެރޭގައި ކައުންޓެއް ނުކުރާނެ. މިސާލަކަށް ހުރިހާ ވައްތަރެއްގެ ބޭހަކީ ސުން ރޭޓުން ޑިއުޓީ ނެގޭ ތަކެތި، ހުރިހާ ބާވަތެއްގެ މެޑިކަލް ސާމާނަކީ ސުން ރޭޓުން ޑިއުޓީ ނެގޭ ތަކެތި. އަދި ހުރިހާ ބާވަތެއްގެ ޓެކްސްޓައިލް ގާމެންޓަކީ ވެސް [ކޮވިޑް-19 ގައި ބޭނުން ކުރާ ސޫޓެއް ކަމަށްވިޔަސް] އެއްވެސް ސުން ރޭޓުން ޑިއުޓީ ނެގޭ އެއްޗެހި،" އޭނާ ވިދާޅުވި އެވެ.\nޒުބައިރު ވިދާޅުވީ، ކަސްޓަމްސްގެ ގާނޫނުގެ ދަށުން ޕްރޮޓެކްޓިވް އިކުއިޕްމެންޓްތަކުގެ ތެރޭގައި ނުހިމެނޭ ސާމާނުން ވެސް ޑިއުޓީ މާފު ކުރަމުން އަންނަ ކަމަށެވެ. އެގޮތުން މިދިޔަ އަހަރު ވެސް 1.9 ބިލިއަން ރުފިޔާގެ މުދަތުން ޑިއުޓީ މާފް ކޮށްދީފައިވެ އެވެ. އޭގެ ތެރޭގައި އުމްރާނީ ތަރައްގީގެ ޕްރޮޖެކްޓްތަކާއި ރިސޯޓު ތަރައްގީ ކުރުމުގެ ޕްރޮޖެކްޓްތަކަށް ބޭނުންވާ ސާމާނު ވެސް ހިމެނެ އެވެ.\nމި ޕްރެސް ކޮންފަރެންސްގައި ކަސްޓަމްސްގެ ޑެޕިއުޓީ ކޮމިޝަނާ އަބްދުﷲ ޝަރީފު ވިދާޅުވީ، އާންމުކޮށް ކަސްޓަމްސް އިން މުދާ ކްލިއާ ކުރުމަށް ނަގާ ވަގުތަށް ވުރެ އެތަށް ގުނައެއް އަވަހަށް މިދުވަސްވަރު މުދާ ކްލިއާ ކުރާ ކަަމަށެވެ. އެގޮތުން ދުވަހުން ދުވަހަށް މުދާ ކްލިއާ ކުރަން ނަން ނޯޓު ކުރާ ހުރިހާ ބައެއްގެ މުދާ މިހާރު ކްލިއާ ކުރާ ކަމަށް އޭނާ ވިދާޅުވި އެވެ.\nޝަރީފު ވިދާޅުވީ، ކޮވިޑް-19 އާ ގުޅިގެން ރާއްޖެއަށް މުދާ އެތެރެ ކުރާ މިންވަރު މަދުވި ނަމަވެސް އާންމުކޮށް އެތެރެ ކުރާ ކާބޯތަކެތީގެ ބާވަތްތައް މަދު ނުވާ ކަމަށެވެ. މީގެ އިތުރުން ބައެއް ބާވަތްތައް އެތެރެ ކުރުން ވަރަށް ބޮޑަށް ވަނީ އިތުރުވެފަ އެވެ.\n"ކާޑުގެ ބާވަތްތަކުން އަޅުގަނޑުމެންނަށް އެބަ ފާހަގަކުރެވޭ 45 ޕަސެންޓްގެ ކުރިއެރުމެއް. އަދި ޕެޓްރޯލާ ޑީޒަލް އިމްޕޯޓު ކުރި މިންވަރު ވެސް6ޕަސެންޓް ކުރިއެރުމެއް އައިސްފައި މިވަނީ. ބިސް އިމްޕޯޓް ކުރި މިންވަރު ވެސް ފަސް ޕަސެންޓް ކުރިއެރުމެއް އައިސްފައިވޭ،" އޭނާ ވިދާޅުވި އެވެ.\nއޭނާ ވިދާޅުވީ، މިދުވަސްވަރު އިމްޕޯޓު ކުރުން އެންމެ ބޮޑަށް ދަށްވެފައިވަނީ ރަލާއި އޫރު މަހާއި އޭވިއޭޝަނަށް ބޭނުންވާ ސާމާނު ކަމަށެވެ. މިތަކެތި ދަށްވެފައިވަނީ ރާއްޖޭގެ ގިނަ ރިސޯޓުތައް ހިންގުން ވަގުތީ ގޮތުން ހުއްޓާލައިފައި އޮތުމުންނެވެ.\nމިއަހަރުގެ އޭޕްރީލް މަހުގެ ނިޔަލަށް ރާއްޖެއަށް ވަނީ 12 ބިލިއަން ރުފިޔާގެ މުދާ އެތެރެކޮށްފަ އެވެ. ހަމައެއާ އެކު އިމްޕޯޓު ޑިއުޓީގެ ގޮތުގައި އެއް މިލިއަން ރުފިޔާ ލިބިފައިވެ އެވެ.


Flat dhookuree marks ah balaigeneh noon: Transition Committee | Mihaaru\nއިދިކޮޅު އިއްތިހާދުގެ ޓްރާންސިޝަން ޓީމުގައި ހިމެނި ވަޑައިގަންނަވާ ކުރީގެ ހައުސިން މިނިސްޓަރު މުހައްމަދު އަސްލަމް: ވިދާޅުވީ މެނޭޖް ނުކުރެވޭ ވަރުގެ ބޮޑު މިނިސްޓްރީއަކަށް ހައުސިން މިނިސްޓްރީ ހަދާފައިވާ ކަމަށް -- މިހާރު ފައިލް ފޮޓޯ\nފްލެޓް ދޫކުރީ މާކްސްއަށް ބަލައިގެނެއް ނޫން: ޓްރާސިޝަން ކޮމެޓީ\n14 ނޮވެމްބަރ 2018 - 13:20 80 comments\nހައުސިން މިނިސްޓްރީގެ ޓްރާންސިޝަން ކޮމެޓީގެ ފަރާތުން ބޭއްވި ނޫސްވެރިންގެ ބައްދަލުވުމެއްގައި ކުރީގެ ހައުސިން މިނިސްޓަރު މުހައްމަދު އަސްލަމް ވިދާޅުވީ ފްލެޓްތައް ދޫކޮށްފައި ވަނީ ސިޔާސީ މީހުން ތިބި ކޮމެޓީއަކުން ކަމަށެވެ. އެކަމަކު އެއީ، ކޮންބައެއް ކަން ހާމައެއް ނުކުރެ އެވެ.\n"އެ އޮންނަ ކްރައިޓީރިއާ އަކަށް މާކްސް ދިނުމުގެ ކަންކަން ވަނީ ހިންގާފައި. އެހެން ނަމަވެސް މާކްސް ދިނުމަށް ފަހު ދަނީ ޑިޒިޝަން މޭކިން ކޮމެޓީއަކަށް. އެ ކޮމެޓީއަކީ މުޅިން ވެސް ޕޮލިޓިކަލް މީހުން ކޮޅެއް ތިއްބަވާ ކޮމެޓީއެއް. އެތަނުން ނިންމުން ނިންމާ ގޮތެއް ސިވިލް ސާވަންޓުންނަށް ނުވަތަ އޮފީހަކަށް ނޭނގޭ،" އަސްލަމް ވިދާޅުވި އެވެ.\nފްލެޓަށް ފޯމު ހުށަހެޅި މީހުންނަށް އޮންނަ އުސޫލުގެ ދަށުން މާކްސް ދީފައިވީ ނަމަވެސް ފްލެޓް ދޫކޮށްފައި ވަނީ މާކްސް ލިބިފައި ހުރި ގޮތަށް ބަލައިގެން ނޫން ކަމަށް ވެސް އަސްލަމް ވިދާޅުވި އެވެ.\n"ޓްރާންސްޕޭރަންޓް ޕްރޮސެސްއެއް ނެތްކަން ފާހަގަ ކުރެވުނު ގެދޮރު މީހުންނަށް ދިނުމުގައި. ޕްރޮސެސްއެއް ހިންގާ. ފޯމު ވެސް ހުށަހަޅާ. ފޯމުގައި ހުންނަ ޑޭޓާ އެންޓާ ވެސް ކުރޭ. ނަމަވެސް ޑޭޓާ އެނަލައިޒްކޮށްފައި އޭގެ ތެރެއިން މާކްސް ލިބޭ މީހުން އެ މާކްސް ލިބޭ ގޮތަކަށް ނޫން ކޮންމެހެން އެކަން ހިނގާފައި އޮތީ،" އޭނާ ވިދާޅުވި އެވެ.\nއަސްލަމް ވިދާޅުވި ގޮތުގައި ފްލެޓް ދޫކުރުމުގައި ކަންކަން ހިނގާފައިވާ ގޮތް ޓްރާންސިޝަން ކޮމެޓީއަށް މާ ބޮޑަށް އޮޅުން ފިލާގޮތެއް ނުވި އެވެ.\n"މިކަން އެހާ ބޮޑަކަށް އަޅުގަނޑުމެންނަށް ސާފެއް ނުވި. އެއީ ސިވިލް ސާވަންޓުންނަށް ވެސް އެކަމުގައި ނޭނގޭ ބައިވަރު ކަންތައް ހުރީމަ. ކޮންޓްރެކްޓް ސްޓާފުން އެކަމުގެ ތެރޭގައި ވަރަށް ބައިވަރު އުޅުނު،" އަސްލަމް ވިދާޅުވި އެވެ.\nއޭނާ ވިދާޅުވީ ހައުސިން މިނިސްޓްރި ހިންގަމުން އަންނަނީ ވަރަށް ދަތިކޮށް ކަމަށެވެ. އެމްއާރްޑީސީ އަދި ކައުންސިލްތައް ފަދަ އިދާރާތަކުގެ ޒިންމާތައް އެ މިނިސްޓްރީގެ ދަށަށް ނަގާފައިވާ ކަމަށް އޭނާ ވިދާޅުވި އެވެ. އަދި ވަރަށް ގިނަ މަޝްރޫއުތައް އެ މިނިސްޓްރީން ހިންގަމުން އައި ނަމަވެސް މަސައްކަތްތައް ބަލައި ސުޕަވައިޒް ކުރާނެ މުވައްޒަފުން މިނިސްޓްރީގައި ނެތް ކަމަށް ވެސް އޭނާ ވިދާޅުވި އެވެ.\n"މާ ސިންގާ އިންސްޓިޓިއުޝަނަކަށް މިތަން ހަދައިފި މެނޭޖް ނުކުރެވޭ ވަރުގެ،" އޭނާ ވިދާޅުވި އެވެ.\n"އޭގެ ނަތީޖާ އަޅުގަނޑުމެންނަށް އެބަ ފެނޭ ކަންނޭންގެ މާލެ ތެރެއިން ބެލި ނަމަވެސް. ކަމެއް ކޮށްފައި ދެ ވަނަ ފަހަރަށް އެ ކަމެއް ކުރަން ޖެހުން ފަދަ ކަންކަން."\nއިތުރު ލިޔުންތައް ހައުސިން މިނިސްޓަރު ބޯހިޔާވަހިކަން ފްލެޓް މުހައްމަދު އަސްލަމް، ނޭޝަނަލް ޕްލޭނިން މިނިސްޓަރު އިދިކޮޅު ފަރާތްތައް


ކޮވިޑް-19އާ ގުޅިގެން ވަޒީފާ ގެއްލޭ މީހުންނަށް މި މަހުން ފެށިގެން އެލަވެންސެއް ދެނީ – Dhen.mv\nކޮވިޑް-19އާ ގުޅިގެން ވަޒީފާ ގެއްލޭ މީހުންނަށް މި މަހުން ފެށިގެން އެލަވެންސެއް ދެނީ\nApril 1, 2020 - 9:32 pm\nކޮވިޑް-19އާ ގުޅިގެން ވަޒީފާ ގެއްލޭ މީހުންނަށް މި މަހުން ފެށިގެން އެލަވެންސެއް ދޭން ނިންމައިފިއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ފިނޭންސް މިނިސްޓަރު އިބްރާހިމް އަމީރު ވިދާޅުވީ މި މަހުން ފެށިގެން ތިން މަހުގެ އެލެވަންސް ދޭނީ ކޮވިޑް-19އާ ގުޅިގެން ވަޒީފާ ގެއްލުނު މީހުންނަށްކަމަށެވެ. އެގޮތުން އެލަވެންސްގެ ގޮތުގައި ދޭނެ އަދަދެއް މިހާރު މަޝްވަރާ ކުރަމުންދާ ކަމަށް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ސަރުކާރުން އިޢުލާންކޮށްފައިވާ 1.5 ބިލިއަން ރުފިޔާގެ ސްޓިމިއުލެސް ޕެކޭޖްގެ ދަށުން ރިސޯޓްތަކަށް ފައިސާ ދޫކުރާނީ އެރިސޯޓްގައި ވަޒީފާ އަދާކުރާ މުވައްޒަފުންގެ ވަޒީފާ ނުގެއްލޭނެކަމުގެ ޔަޤީންކަންދިނުމުންކަމަށެވެ. ނަމަވެސް ރިސޯޓްތަކުން ވަޒީފާއިން ވަކިކުރާ މުވައްޒަފުންނަށް ފައިސާ ދޭނީ އެ ޕެކޭޖުގެ ތެރެއިން ކަމަށް ވެސް މިނިސްޓަރު ވިދާޅުވިއެވެ.\n"ވަރަށް މުހިންމު ކަމެއް ވަޒީފާ ގެއްލޭ މީހުން ރަޖިސްޓރީކުރުން. "ޓީމް"އިން އެބައޮތް ޢަދަދެއް ޙިއްސާކޮށްފައި ރިސޯޓުތަކުން ވަޒީފާ ގެއްލުނު މީހުން. އެހެންވެ މިދަންނަވަނީ ފޯމަލް މެކޭނިޒަމެއްގެ ތެރެއިން މިކަންކުރަން. އަޅުގަނޑު އެދެން ޖޮބް ސެންޓަރގައި ރަޖިސްޓްރީކުރުން." މިނިސްޓަރު އަމީރު ވިދާޅުވިއެވެ.\nކޮވިޑް-19އާ ގުޅިގެން ވަޒީފާއާ ގުޅޭ ޝަކުވާތައް ހުށަހެޅުމަށް ޖޮބް ސެންޓަރުގައި މިހާތަނަށް 292 މީހުން ރެޖިސްޓްރީ ކޮށްފައިވާ ކަމަށް ސަރުކާރުން ބުނެއެވެ.


Covid-19 Ah Beynun Kurevidhaane Beyheh, Hamaekani Libeynee America Meehunnah - Vaguthu\nކޮވިޑް-19 އަށް ބޭނުން ކުރެވިދާނެ ބޭހެއް، ހަމައެކަނި ލިބޭނީ އެމެރިކާ މީހުންނަށް!\nކޮވިޑް-19 ޖެހޭ މީހުންނަށް ދިނުމުން ރަނގަޅު ނަތީޖާއެއް ނެރެވިދާނެ ކަމަށް ބައެއް ދިރާސާތަކުން ދައްކާފައިވާ ބޭހެއް ކަމަށްވާ "ރެމްޑެސިވިއާ" ނަމަކަށް ކިޔާ ބޭސް ލިބޭނީ ހަމައެކަނި އެމެރިކާ މީހުންނަށް ކަމަށް ބައިނަލްއަޤުވާމީ މީޑިއާ ރިޕޯޓްތައް ބުނެފިއެވެ.\nއެމެރިކާގެ ބޭސް އުފައްދާ ކުންފުނި "ގިލީޑް" އިން އުފައްދާ ބޭހުގެ ހަޑޯސް އަށް 532 އެމެރިކާ ޑޮލަރު ޚަރަދު ވެއެވެ. އެމެރިކާގެ ޑިޕާޓްމަންޓް އޮފް ހެލްތު ހިއުމަން ސާވިސް (އެޗްއެޗްއެސް) އިން މިހާރު ވަނީ އޮގަސްޓް މަހާއި ސެޕްޓެމްބަރު މަހު އެކުންފުންޏަށް އުފެދޭނެ ބޭހުގެ އަދަދަށް ފައިސާ ދައްކާފައެވެ. އެހެންކަމުން ބޭސް ލިބޭނީ ހަމައެކަނި އެމެރިކާ މީހުންނަށެވެ.\nލިވަޕޫލް ޔުނިވަސިޓީގެ ޕްރޮފެސަރެއް ޑރ.އެންޑްރޫ ހިލް ވިދާޅުވީ "ރެމްޑެސިވިއާ" ނަމަކަށް ކިޔާ ބޭސް އޮކްޓޯބަރު މަހުގެ ކުރިން އެމެރިކާ ފިޔަވައި އެހެން އެއްވެސް ގައުމަކަށް ނުލިބޭނެ ކަމަށެވެ. ބޭސް ބޭނުންވާ ކަމަށް ބުނެފައިވާ ގައުމުތަކުގެ ތެރޭގައި ޔޫރަޕްގެ ގައުމުތައް ވެސް ހިމެނެއެވެ. ނަމަވެސް އެގައުމުތަކަށް ވެސް ބޭސް ލިބޭނެ ގޮތެއް ނެތެވެ.\n"މިހާތަނަށް އަހަރެމެންނަށް ލިބިފައިވާ މައުލޫމާތައް ބަލާއިރު ރެމްޑެސިވިއާ ކުރިއަށް އޮތް ތިން މަސް ދުވަހު އެހެން ގައުމަކަށް ނުލިބޭނެ. ޔޫރަޕްގެ ގައުމަކަށް ވެސް އަދި އިނގިރޭސިވިލާތައް ވެސް މިބޭސް ނުލިބޭނެ." ޑރ.ހިލް ވިދާޅުވިއެވެ.\nމިބޭހުގެ ޖެނެޓިކް ވާޝަނެއް ކުދި އާމްދަނީ ލިބޭ ބައެއް ގައުމުތަކުން ދަނީ އުފައްދަމުންނެވެ. ނަމަވެސް އެއީ ޔޫރަޕްގެ ގައުމުތަކަށް އެތެރެ ކުރުމުގެ ހުއްދަ އޮންނަ ބޭހަކަށް ނުވާނެއެވެ. އެއީ ޔޫރަޕުން ކަނޑައަޅާފައިވާ މިންގަނޑުތަކަށް ބޭސް ނުފެތޭނެތީއެވެ.\nރެޑްމިސިވިއާ އަކީ އެބޯލާ އަށް ހާއްސަ ކޮށްގެން އުފެއްދި ބޭހެކެވެ. ކޮވިޑް-19 ޖެހޭ މީހުންނަށް މިބޭސް ދިނުމުން ބަލިން ރަނގަޅުވާ މުއްދަތު ވަރަށް ބޮޑަށް ކުރުވާ ކަމަށް ބައެއް ދިރާސާތަކުން ވަނީ ދައްކާފައެވެ.\nމާދަމާ އިން ފެށިގެން މާލޭގައި ހުކުރު ކުރަން ނިންމައިފި\nމާލެ އިން ސުންކު ނެގި މީހަކު ރަށަށް ދިޔަ ފަހުން ފައްސިވެއްޖެ


ޑިސެންބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nޑިސެންބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nޑިސެންބަރު 2018ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމުލަ 290 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 131 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ ޑިސެންބަރު މަހު ރިޕޯޓުކޮށްފައިވާ ޖުމުލަ މައްސަލަތަކުގެ 45 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ އިހުމާލުވުމުގެ މައްސަލަތަކެވެ. މި ގޮތުން މި ބާވަތުގެ 48 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން ޖިސްމާނީ ހާނީއްކައިގެ 39 މައްސަލަ، ޖިންސީ ހާނީއްކައިގެ 23 މައްސަލަ، ނަފްސާނީ ހާނީއްކައިގެ5މައްސަލަ، ނަހަމަ ގޮތުގައި ވިޔަފާރި ފައިދާއަށް ބޭނުންކުރުމުގެ5މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ5މައްސަލަ، ކުދިން ދޫކޮށްލައިފައި ދިޔުމުގެ4މައްސަލަ، އެހެން ކުދިންގެ ފަރާތުން އިންޓަނެޓް މެދުވެރިކޮށް ގަނާލިބުމުގެ 1 މައްސަލަ އަދި ނަހަމަ ގޮތުގައި ވިޔަފާރި ފައިދާއަށް ޖިންސީ ބޭނުންކުރުމުގެ 1 މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި ތަޢުލީމަށް ހުރަސް އެޅުމުގެ3މައްސަލަ މިދިޔަ މަހު ވަނީ ހުށަހަޅައިފައެވެ.\nޢާއިލީ 50 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 35 މައްސަލައާއި ކުދިން ބެލުމުގައި ދިމާވާ 11 މައްސަލަ އަދި ދަރިންގެ ޚަރަދު ދިނުމުގައި ދިމާވާ3މައްސަލަ ހިމެނެއެވެ.\nއެކި ބާވަތުގެ ކުށް ކުރާ ކުޑަކުދިންގެ 15 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ތަންތަނަށާއި ތަކެއްޗަށް ގަސްދުގައި ގެއްލުންދިނުމުގެ5މައްސަލަ، ވައްކަންކުރުމުގެ2މައްސަލަ، މަސްތުވާތަކެތި ބޭނުންކުރުމުގެ2މައްސަލަ އަދި މާރާމާރީ ހިންގުމުގެ 1 މައްސަލަ ހިމެނެއެވެ.\nކުޑަކުދިންގެ އަޚުލާޤާ ގުޅުން ހުރި 10 މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ސްކޫލަށް ދާން ބޭނުންނުވުމުގެ2މައްސަލަ އަދި ގެއިން ނުކުމެގެން ދިޔުމުގެ2މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 45 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކެވެ. މި ބާވަތުގެ 18 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ 11 މައްސަލަ، ޖިންސީ ހާނީއްކަކުރުމުގެ3މައްސަލަ، އިހުމާލުވުމުގެ3މައްސަލަ، ބިރުދެއްކުމުގެ ގޮތުން ކުރެވޭ ކަންކަމާ ގުޅޭ3މައްސަލަ، ރޭޕްކުރުމުގެ2މައްސަލަ، ބާރާއި ނުފޫޒުފޯރުވުމުގެ2މައްސަލަ، ޖިންސީ ފުރައްސާރަކުރުމުގެ 1 މައްސަލަ، ނަހަމަ ގޮތުގައި ބޭނުންކުރުމުގެ 1 މައްސަލަ އަދި ފާރަލުމުގެ 1 މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 31 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 19 މައްސަލައާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 12 މައްސަލައެވެ.\n25 ޖުމާދަލްއޫލާ 1440\nއިޖުތިމާޢީ ދާއިރާގައި ދިވެހިރާއްޖޭގެ އެންމެ މުހިންމު އެއް ބައިވެރިޔަކީ އިންޑިއާ – މިނިސްޓަރ ޝިދާތާ →\n← ދިވެހިރާއްޖެއަށް ވަޑައިގެން އުޅުއްވާ ކޮމަންވެލްތުގެ އެސެސްމަންޓް ޓީމު މިނިސްޓަރ ޝިދާތާއާ ބައްދަލުކުރައްވައިފި


މި ހާލަތުގައި މަގުމަތީގައި އުޅޭ މީހުން ކަރަންޓީން ފެސިލީޓީތަކަށް ގެންދާނަން: ފުލުހުން – Dhen.mv\nކޮވިޑް-19: އަލްޙަމްދުލިﷲ އިތުރު 81 މީހުން ބަލިން ފަސޭހަ ވެއްޖެ!"\nމި ހާލަތުގައި މަގުމަތީގައި އުޅޭ މީހުން ކަރަންޓީން ފެސިލީޓީތަކަށް ގެންދާނަން: ފުލުހުން\nދެން އެމްވީ April 15, 2020 - 5:38 pm\nމާލޭ ލޮކްޑައުން ކޮށްފައިވާ ހާލަތުގައި މަގުމަތީގައި އުޅޭ މީހުން 14 ދުވަސް ފުރިހަމަކުރުމަށް ކަރަންޓީން ފެސިލީޓީތަކަށް ގެންދާނެ ކަމަށް ފުލުހުން ބުނެފިއެވެ.\nމާލެ ސަރަހައްދު 24 ގަޑިއިރަށް ލޮކްޑައުންގެ ހާލަތަށް ގެނެސްފައިވަނީ، ކޮވިޑް-19 އަށް ޕޮޒިޓިވް ވެފައިވާ މީހަކު މާލެއިން މިއަދު ފެނުމާ ގުޅިގެންނެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި އެސިސްޓެންޓް ކޮމިޝަނަރ އޮފް ޕޮލިސް އިސްމާއިލް ނަވީން ވިދާޅުވީ މީގެކުރިން އިއުލާންކުރި ކާފިއުގެ ހާލަތުގައި އަމަލުކުރި ގޮތާއި މިފަހަރު ތަފާތުވާނެ ކަމަށާއި އެގޮތުން ފިޔަވަޅުތައް ހަރުކަށިވާނެ ކަމަށެވެ.\nއެގޮތުން މަގުމައްޗަށް ނިކުމެ، އެއްވެސް ބޭނުމެއް ނެތި އުޅޭނަމަ ކަރަންޓީނު ސެންޓަރަކަށް ވެސް ގެންދާނެ ކަމަށް ނަވީން ވިދާޅުވިއެވެ.\n"ފުލުހުން އެ ދެއްވާ ގައިޑްލައިންގެ އިތުރުން މަގުމައްޗަށް އުޅޭނަމަ 14 ދުވަސް ފުރިހަމަ ކުރަން ކަރަންޓީނު ސެންޓަރަކަށް ދާން ޖެހޭނެ" ނަވީން ވިދާޅުވިއެވެ.\nމަގުމަތިން ފެންނަ މީހުންނާ ސުވާލުކޮށް އެމީހުން ނުކުމެ އުޅޭ ބޭނުމަކާއި ދާ ތަނަކާއި ބޭނުން ފުލުހުން ސުވާލުކޮށް އޮޅުން ފިލުވާނެ ކަމަށާއި އަދި ހުއްދަ ނެތި އުޅޭ މީހުން 1،000 ރުފިޔާއިން ޖޫރިމަނާ ކުރާނެކަމަށްވެސް ނަވީން ވިދާޅުވިއެވެ.\n"މީގެ ބޭނުމަކީ ރައްޔިތުން ޖޫރިމަނާކޮށް ކުށްވެރި ކުރުމެއް ނޫން. މީގެ ބޭނުމަކީ ރައްޔިތުން އަންގާ އެންގުންތަކަށް ބޯލެނބުން" ނަވީން ވިދާޅުވިއެވެ.\nމީގެއިތުރުން އެއްވެސް އޮފީހެއްގެ މުވައްޒަފަކަށް އެ އޮފީހުގެ ކާޑު ބޭނުންކޮށްގެން އޮފީހަށްވެސް އަދި އެހެން ތަނަކަށްވެސް ނުދެވޭނެ ކަމަށާއި އެމީހުންނަށްވެސް ދެވޭނީ ހުއްދަދީ ދޫކޮށްފައިވާ ފާސްތައް ބޭނުންކޮށްގެންކަމަށް ފުލުހުން ވިދާޅުވެއެވެ.\nކޮވިޑް-19: އަލްޙަމްދުލިﷲ އިތުރު 81 މީހުން ބަލިން ފަސޭހަ ވެއްޖެ!


އިސްލާމް ދީނުގެ ކަންކަމުގަ ބަލައިގަންނަން ޖެހޭނީ އިތުބާރު ކުރެވޭ ޢިލްމުވެރިންގެ ފަތުވާ!\nއިސްލާމް ދީނުގެ ކަންކަމުގައި އަބަދުވެސް ބަލައިގަންނަން ޖެހޭނީ އިތުބާރުކުރެވޭ ދީނީ ޢިލްމުވެރިންގެ ފަތުވާއެވެ. ފަތުވާ ދެއްވާ ޢިލްމުވެރިންނަކީ ﷲ ބާވައިލެއްވެވި ހައްދުތައް ޤާއިމުކުރުމާއި އަޢުރަ ނިވާ ކުރުން ފަދަ ކަންކަމުގައި ކީރިތި ޤްރުއާނުގައި ބަޔާން ކުރައްވަވާފައިވާ އިންތައް ޤަބޫލުފުޅު ކުރައްވަވާ ޢިލްމުވެރިން ކަމުގައި ވާން ޖެހެއެވެ.\nހަމަ އެއާއިއެކު ފަތުވާ ދެއްވަވާ ދީނީ ޢިލްމުވެރިންނަކީ ޖަމާއަތުގައި ނަމާދުކުރައްވައި ޖަމާއަތުގައި ފަރުޟު ނަމާދުކުރަން މީސްތަކުންނަށް ހިތްވަރު ދެއްވާ އަދި ނަމޫނާ ދައްކަވާ ޢިލްމުވެރިން ކަމުގައިވެސް ވާންޖެހޭނެއެވެ. ޢިލްމުވެރިއެއްގެ ޢިލްމުވެރިކަން ބޮޑުވުމަކީ ނުވަތަ ކިތަންމެ މަތީ މަޤާމެއްގައި ހުރުމަކީވެސް ޖަމާއަތުގައި ނަމާދު ނުކުރަން ދެއްކޭނެ ބަހަނާއެއް ނޫނެވެ.\nއިސްލާމް ދީނަކީ ހަމަ އެކަނި ދަރުސް ދިނުމުގެ ދީނެއް ނޫނެވެ. ހަމައެކަނި އިރުޝާދު ދިނުމުގެ ދީނެއްވެސް ނުމެނޫންމެއެވެ. ރަސޫލް (ޞޢވ) އާއި ޞަހާބީންނާއި ދީނުގެ އިތުބާރު ކުރެވޭ ބޮޑެތި ޢިލްމުވެރިން ވަނީ މިމޭރުމުން ނަމޫނާ ދައްކަވައިފައެވެ.4މަޒުހަބުގެ އިމާމުންނާއި އިމާމުންގެ ދަރިވަރުންގެ ޢަމަލުފުޅުތަކަށް ބެލުމުންވެސް މިކަންކަން ފެނިގެންދާނެއެވެ.\nކަން މިހެން އޮތުމުން އިސްލާމް ދީނުގެ ކަންކަމުގައި ފަތުވާ ދެއްވާ އަދި ދަރުސް ދެއްވާ ޢިލްމުވެރިންނަކީ ދެއްވާ ފަތުވާ އާއި އަދި ދެއްވާ ދަރުސްތަކާއި އެއްގޮތަށް އަމަލުކުރައްވައި މީސްތަކުންނަށް ނަމޫނާ ދައްކަވާ ޢިލްމުވެރިން ކަމުގައިވެސް ވާން ޖެހޭނެއެވެ.\nމީސްތަކުންނަށް މިއަދު ދިނީ ކަންކަމުގައި ސުވާލު އުފެދޭ އެންމެ ބޮޑު އެއް މައްސަލައަކީވެސް ހަމައެކަނި ފަތުވާ ދެއްވާ ޢިލްމުވެރިން މަދުން ނަމަވެސް ތިއްބެވުމެވެ. ހަމައެކަނި ފަތުވާ ދެއްވާ ދީނީ ޢިލްމުވެރިން މަދުން ނަމަވެސް ތިއްބެވުމުން ރާއްޖޭގައި ތިއްބެވި ޙައްޤު ގޮތުގައި ފަތުވާ ދެއްވައި އަދި ދަރުސް ދެއްވައި އިސްލާމް ދީނަށް އަމަލުކުރުމުގައި ނަމޫނާ ދައްކަވާ ޢިލްމުވެރިންގެ މަސައްކަތްޕުޅުތަކަށް ދަނީ ބޮޑެތި ގޮންޖެހުންތައް ކުރިމަތިވަމުންނެވެ.\n(މިއީ މިއަދުނޫހުގައި ޝާއިޢުކުރާ ދީނީ ލިޔުންތައް ޝާއިޢުކުރަން އެހީތެރިވެދެއްވާ ދީނީ ޢިލްމުވެރިއަކު ވިދާޅުވެފައިވާ ބަސްކޮޅެކެވެ.)


14 އަހަރުގެ އަންހެންކުއްޖަކު ވަޅި ޖަހައި މަރާލައިފި - DhiDaily\nއިންޑިޔާގެ ބިހާރުގައި 19 އަހަރުގެ ފިރިހެން ކުއްޖަކު އޭނާއާއި ލޯބީގެ ގޮތުން ގުޅިގެން އުޅުނު 14 އަހަރުގެ އަންހެންކުއްޖަކު ވަޅި ޖަހައި މަރާލައިފިއެވެ.\nމި ހާދިސާ ހިނގާފައިވަނީ މިދިޔަ ބުރާސްފަތި ދުވަހުއެވެ.\nއިންޑީޔާގެ ނޫސްތަކުން މައުލޫމާތު ދީފައިވާގޮތުގައި މި އަންހެންކުއްޖާ މަރާލީ އެދެމީހުންގެ ލޯޯތްބަށް އާއިލާއިން ނުރުހޭތީއާއި އަދި އެ އަންހެންކުއްޖާ އެހެންމީހަކާ ނުދެވުމުގެ މަގުސަދުގައި ކަމަށެވެ. އަދި މި އަންހެންކުއްޖާ އަކީ ގްރޭޑް 10 އެއްގައި ކިޔަވަމުންދާ ދަރިވަރެއްކަމަށާއި މި އަންހެންކުއްޖާގެ ނަމަކީ އަންޝޫ ކުމާރީ ކަމަށް ޕަޓްނާ ފުލުހުން ވަނީ ބުުނެފަައެެެވެެެެ.\nހެއްކެއްގެ ގޮތުގައި ފުލުހުން ބުނެފައިވަނީ އަންޝޫ މަރާލުމަށްޓަކައި ސަންދީޕް ގަނެފައިވާ ވަޅިއަކީ މީގެ އެއްމަސްކުރިން ގަނެފައިވާ ވަޅިއެއްކަމުން ކުރީބައިގައި މަރަން ގަސްދުކޮށްފައިވާ ކަން ހާމަވެގެންދާކަމަށެވެ. އަދި އަންޝޫގެ ކަރުގައި އެތަށް ފަހަރެއްމަތިން ވަޅިހަރައިފާކަމަށްވެސް ފުލުހުންވަނީ ބަޔާންކޮށްފައެވެ.\nއަދި މި މަރާއި ގުޅިގެން ސަންދީޕް އާއި ކުރި ތަހުގީގުން އޭނާ އަންޝޫ މަރާލިކަމަށް ވަނީ އެއްބަސްވެފައެވެ. މިގޮތަށް އޭނާ އެއްބަސްވެފައިވަޏީ އޭނާ އެދުވަހު ލައިގެންހުރި ހެދުމާއި ބޫޓު ފުލުހުންނަށް ފެނިފައިވަނިކޮށެވެ. އަދި މަރަން ބޭނުންކުރި ވަޅި ފުލުހުން ހޮވާފައިވަނީ ކަނަކްޕޫރްގެ ރެއިލްވޭ ސަރަހައްދުންކަމަށް ފުލުހުންވަނީ ބުނެފައެވެ.\nއިންޑިއާގައި ތިބި އެމެރިކާ ރައްޔިތުން އެނބުރި ޤައުމަށް އައުމަށް އެ ޤައުމުން ގޮވާލައިފި


Funadhoo Airport Beynunvaa Equipments Hoadhan Dhevana Faharah Iulaankohfi - Vaguthu\nފުނަދޫ އެއާޕޯޓަށް ބޭނުންވާ އިކުއިޕްމެންޓްސް ހޯދަން ދެވަނަ ފަހަރަށް އިއުލާނުކޮށްފި\nވެލާނާ އެއާޕޯޓްގައި ފަޔާ ލޮރީއެއް ދުއްވާފައި ދަނީ – ފޮޓޯ: އެއާޕޯޓް ފަޔާ އެމްވީ / އިންސްޓަގްރާމް\nސަރުކާރުން ށ.ފުނަދޫގައި ތަރައްޤީ ކުރުމުގެ މަސައްކަތް ފަށާފައިވާ އެއާޕޯޓަށް ބޭނުންވާ އިކުއިޕްމެންޓްސް ހޯދަން ދެވަނަ ފަހަރަށް ފިނޭންސް މިނިސްޓްރީން އިއުލާނުކޮށްފިއެވެ.\nށ.ފުނަދޫ އެއަރޕޯޓް އަށް ބޭނުންވާ ފަޔަރ ލޮރީ، ފަޔަރ ފައިޓިންގ އިކުއިޕްމަންޓްސް، އޮޕަރޭޝަނަލް އިކުއިޕްމަންޓްސް، ސެކިޔުރިޓީ އިކުއިޕްމަންޓްސް އަދި ނެވިގޭޝަނަލް އަދި މެޓް އިކުއިޕްމަންޓްސްގެ ސަޕްލައި ކޮށްދޭނެ ފަރާތެއް ހޯދުމަށް އެ މިނިސްޓްރީން ފުރަތަމަ ކުރި އިއުލާނަށް އެކަށީގެންވާ ތަރުހީބެއް ލިބިފައި ނުވާތީ އަލުން މިއަދު އިއުލާން ކުރިއިރު، އެ އެއާޕޯޓު އެޅުމަށް ބޭނުންވާ ބިން ހިއްކުމުގެ މަސައްކަތް ވަނީ ގާތްގަނޑަކަށް ނިމިފައެވެ.\nމިއަހަރުގެ ޖަނަވަރީ މަހުގެ ތެރޭގައި ފުނަދޫ އެއާޕޯޓަށް ބޭނުންވާ 21 ހެކްޓަރުގެ ބިން ހިއްކުމުގެ މަސައްކަތް އެމްޓީސީސީން ފަށާފައިވާއިރު، އެ އެއާޕޯޓުގެ ރަންވޭ އެޅުމުގެ މަސައްކަތްވެސް ސަރުކާރުން ހަވާލުކޮށްފައިވަނީ އެމްޓީސީސީއާއެވެ. މަސައްކަތް ފަށާތައި ފަސް މަސް ދުވަހުގެ ތެރޭގައި ނިންމާ ގޮތަށް ށ.ފުނަދޫ އެއާޕޯޓުގެ ރަންވޭ އެޅުމުގެ މަސައްކަތް އެމްޓީސީސީއާ ހަވާލުކޮށްފައިވަނީ 49 މިލިއަން ރުފިޔާއަށެވެ.\nމިތަކެތި ފޯރުކޮށްދިނުމަށް ޝައުގުވެރިވެލައްވާ ފަރާތްތަކުން، 2018 އެޕްރީލް5ވަނަ ދުވަހުގެ 11:00 ގައި މިނިސްޓްރީ އޮފް ފިނޭންސް އެންޑް ޓްރެޜަރީގެ ޖަލްސާކުރާ މާލަމަށް ހާޒިރުވެ ބީލަން ހުށަހެޅުއްވުމަށް އެ މިނިސްޓްރީން އެދިލައްވައެވެ.\nއަދުގެ ސަރުކާރުން ގެންދަވަނީ ރާއްޖޭގެ އެކި ސަރަހައްދުތަކުގައި ގިނަ އަދަދެއްގެ ޑޮމެސްޓިކް އެއާޕޯޓުތައް ޤާއިމުކޮށް ދިވެހިންނާއި ފަތުރުވެރިންނަށް ލުއިފަސޭހަކަމާއެކު ރާއްޖޭގެ އެއްރަށުން އަނެއް ރަށަށް ދަތުރުފަތުރު ކުރެވޭނެ އިންތިޒާމް ހަމަޖެއްސުމަށް ބިޔަ މަޝްރޫއުތަކެއް ހިންގަމުންނެވެ. އެގޮތުން ކުޅުދުއްފުށީ އެއާޕޯޓު އެޅުމަށް ބޭނުންވާ ބިންވެސް މިހާރު ހިއްކާ ނިމިފައިވާކަން ފާހަގަކޮށްލެވެއެވެ.\nމާޗް 23, 2018 11:41\nށ.އަތޮޅުގެ އެންމެ ބޮޑު އާބާދީ މިލަންދޫ އާއި ފުނަދޫގެ ރައްޔިތުންގެ ތަހުޒީބާއި ގުޅިފައިވާ ބިޔަބޮޑު ޕްރޮޖެކްޓް.


Capt. Raamiz Rasmee Izzathugai Fasdhaanulaifi\nކެޕްޓަން ރާމީޒު ރަސްމީ ޢިއްޒަތުގައި ފަސްދާނުލައިފި\nސިފައިންގެ ޑިއުޓީގައި ހުންނަވަނިކޮށް އިއްޔެ ކުއްލި ގޮތަކަށް އަވަހާރަވި ކެޕްޓަން މުހައްމަދު ރާމިޒުގެ ހަށިކޮޅު ރަސްމީ އިއްޒަތުގައި ފަސްދާނުލައިފިއެވެ.\nކެޕްޓަން ރާމިޒު ފަސްދާނުލާފައިވަނީ މިއަދު އަސުރު ނަމާދަށް ފަހުގަ އެވެ. ރާމިޒުގެ މައްޗަށް ކަށުނަމާދުކުރުން އޮތީ އަސުރު ނަމާދަށްފަހު އިސްލާމީ މަރުކަޒުގައެވެ. ރާމިޒުގެ ޖަނާޒާގައި ނައިބު ރައީސް ފައިސަލް ނަސީމުއާއި ގިނަ އަދަދެއްގެ ސިފައިން ބައިވެރިވިއެވެ.\nކެޕްޓަން މުޙައްމަދު ރާމިޒް (48 އ) އަވަހާރަވީ އިއްޔެ ހަވީރު އެމްއެންޑީއެފް ނޮދަން އޭރިއާ ހެޑްކްއޯޓަރޒް ޅ މާފިލާފުށީގައި ޕީޓީއަށް ނިކުމެ ދުވަމުންދަނިކޮށް ކުއްލިއަކަށް ވެއްޓިގެންނެވެ. އޭނާ ވެއްޓުމާއެކު ފަރުވާއަށް ޅ ނައިފަރުގައި ހުންނަ އަތޮޅު ހޮސްޕިޓަލަށް ވަނީ ގެންދެވުނުކަމަށް އެމްއެންޑީއެފުން ބުނެއެވެ.\nމަރު އެމްއެންޑީއެފް ސިފައިން


Kulli massala vedhdhee MDN ge report ge massala obbaalan: Idhikolhu\nކުއްލި މައްސަލަ ވެއްދީ އެމްޑީއެންގެ ރިޕޯޓްގެ މައްސަލަ އޮއްބާލަން: އިދިކޮޅު\nނައިފަރު ދާއިރާގެ މެންބަރު އަހްމަދު ޝިޔާމް (ވ) އާއި މާވަށު ދާއިރާގެ މެންބަރު މުހައްމަދު ސައީދު (ކ) -- ފޮޓޯ: މަޖިލީސް\nއެމްއެމްޕީއާރުސީ މެދުވެރިކޮށް ހިންގި ބޮޑު ކޮރަޕްޝަންގައި ބައިވެރިވުން އޮތް ކަމުގެ ތުހުމަތު ކުރެވޭ ހުރިހާ މީހުންގެ ނަންތައް ހާމަ ކުރުމަށް ގޮވާލައި އެމްޑީޕީގެ ފަރާތުން މަޖިލީހަށް ކުއްލި މައްސަލައެއް ވައްދައިގެން އުޅެނީ އިސްލާމް ދީނަށް ފުރައްސާރަކޮށް މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓްގެ މައްސަލަ އޮއްބާލަން ކަމަށް މަޖިލީހުގައި ތިއްބަވާ އިދިކޮޅު ޕާޓީތަކުގެ މެންބަރުންނާއި ބައެއް އަމިއްލަ މެންބަރުން މިއަދު ވިދާޅުވެއްޖެ އެވެ.\nމަޖިލީހުގެ މާލިއްޔަތު ކޮމިޓީން މިދިޔަ ހޯމަ ދުވަހު ބޭއްވި ބައްދަލުވުމަށް ޕްރޮސެކިއުޓާ ޖެނެރަލް (ޕީޖީ) އައިޝަތު ބިޝާމް ހާޒިރުވެވަޑައިގެން ވިދާޅުވެފައި ވަނީ ސަރުކާރުގެ ވަޒީރުންނާއި މާލިއްޔަތު ކޮމިޓީގެ މެންބަރުން ހިމެނޭ ގޮތަށް މަޖިލީހުގެ މިހާރުގެ މެންބަރުން ވެސް ހިޔާނާތުގެ ބައިވެރިންގެ ތެރޭގައި ހިމެނޭ ކަމަށެވެ.\nބިޝާމްގެ ވާހަކަތަކާ ގުޅިގެން ހެންވޭރު ހުޅަނގު ދާއިރާގެ މެންބަރު ހަސަން ލަތީފް ހުށަހެޅުއްވި ކުއްލި މައްސަލައަށް ބަހުސް ކުރައްވަމުން ޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހްމަދު ޝިޔާމް ވިދާޅުވީ އެމްއެމްޕީއާރުސީގެ ހިޔާނާތުގެ މައްސަލައަކީ 2015 ވަނަ އަހަރުން ފެށިގެން ޕީޕީއެމްގެ ސަރުކާރުން ބަލަން ފަށާފައިވާ މައްސަލައެއް ކަމަށެވެ. އަދި އެ މައްސަލާގައި ތުހުމަތު ކުރެވޭ ބައެއް ބޭފުޅުންނަށް އޭރު ވެސް ފިޔަވަޅު އަޅާފައިވާ ކަން އޭނާ ފާހަގަ ކުރެއްވި އެވެ.\nޝިޔާމް ވިދާޅުވި ގޮތުގައި އެމްޑީޕީގެ ފަރާތުން މަޖިލީހަށް ކުއްލި މައްސަލައެއް ވައްދައިގެން މަސައްކަތް ކުރަމުން ގެންދަނީ އެމްޑީއެންގެ ރިޕޯޓްގެ މައްސަލަ އޮއްބާލުމަށެވެ. އެ ގޮތުން ރައްޔިތުންގެ މިއަދު އޮތް އެންމެ ބޮޑު ކަންބޮޑުވުމަކީ އެންޑީއެންގެ މައްސަލަ ކަމަށާއި މަޖިލީހަށް ވައްދައިގެން ބަހުސް ކުރަންވީ އެ މައްސަލާގައި ކަމަށް އޭނާ ވިދާޅުވި އެވެ.\n"އެމްޑީއެންގެ މައްސަލައެއް އޮއްބައެއް ނުލެވޭނެ. އެމްޑީއެންއަކީ ސީދާ ދައްޖާލެއް. އެ ދައްޖާލުން ނުނެއްޓިގެން މި ސަރުކާރު އުޅެނީ. އެ މައްސަލަ އޮއްބާލަން ވެގެން ވެއްދި މައްސަލައެއް މި ކުއްލި މައްސަލައަކީ. އެމްޑީއެން އުވާނުލެވިގެން މި ވާ ލަސް އެއީ ރައްޔިތުން މިއަދު ކަންބޮޑުވާ ކަމަކީ." ޝިޔާމް ވިދާޅުވި އެވެ.\nޝިޔާމް އިތުރަށް ވިދާޅުވީ އެމްއެމްޕީއާރުސީގެ މައްސަލަ ބެލުން ލަސް ވެފައި ވަނީ ވެސް މި ސަރުކާރު އައި ފަހުން ކަމަށެވެ. އޭނާ ތުހުމަތު ކުރެއްވީ އެމްއެމްޕީއާރުސީގެ ހިޔާނާތުގެ ބައިވެރިންގެ ލިސްޓުގައި ގިނަވާނީ ވެސް އެމްޑީޕީގެ މެންބަރުން ކަމަށެވެ. އެ ގޮތުން ކުރީގެ ނައިބު ރައީސް އަހުމަދު އަދީބު މަޖިލީހުން ފާސްކުރައްވަން ބޭނުންވި ބައެއް ބިލުތަކަށް އެމްޑީޕީގެ މެންބަރުން ވޯޓު ދެއްވި ސަބަބު ބަލަން ޖެހޭނެ ކަމަށް އޭނާ ވިދާޅުވި އެވެ.\nއިގްތިސާދީ ކޮމިޓީގައި ތިއްބަވާ އިދިކޮޅު ޕާޓީތަކުގެ މެންބަރުންނާއި ގާސިމް އިބްރާހިމް -- ފޮޓޯ: މަޖިލިސް\nޕީއެންސީގެ ނައިބު ރައީސް، މާވަށު ދާއިރާގެ މެންބަރު މުހައްމަދު ސައީދު ވިދާޅުވީ މި ސަރުކާރު އައި ފަހުން ވެސް ހިނގަމުންދާ ކޮރަޕްޝަންގެ މައްސަލަތައް ވަކި މަދު ނޫން ކަމަށެވެ. އެ ގޮތުން ބިޑަކާ ނުލައި ގުޅީފަޅު ހިއްކަން 800 މިލިއަނެއްހާ ރުފިޔާއަށް ބޮސްކާލިއަސް ކިޔާ ކުންފުންޏަކަށް ހަވާލު ކުރި ކަމާއި ބަދަލުގެ ގޮތުގައި ކަމަށް ބުނެ ގިނަ ކުންފުނިތަކަށް އެތައް މިލިއަން ރުފިޔާ ދީފައިވާ ކަން ސައީދު ފާހަގަ ކުރެއްވި އެވެ.\nސައީދު ވިދާޅުވި ގޮތުގައި ސަރުކާރާއި މަޖިލިސް ވެސް އެމްޑީޕީއަށް ދިނުމުން އެމްއެމްޕީއާރުސީގެ މައްސަލާގައި ދެއްކޭނެ ބަހަނާއެއް ނެތެވެ. އަދި ވިދާޅުވީ އެ މައްސަލައާ ގުޅުވައި މަޖިލީހަށް ކުއްލި މައްސަލައެއް ވެއްދީ އެންޑީއެންގެ ރިޕޯޓްގެ މައްސަލައިގެ ވާހަކަތައް އޮއްބާލުމަށް ކަމަށެވެ.\nއެ މައްސަލާގައި ފިޔަވަޅު ލަސްވަނީ ކީއްވެގެންތޯ ސައީދު ސުވާލު ކުރެއްވި އެވެ. އަދި އެ މައްސަލަ ބަލަން ސަރުކާރުން ޖެހިލުން ވަނީ ސަރުކާރު ގެނައުމަށް އެމްޑީޕީއަށް އެހީވި ބޭރުގެ ގައުމުތަކާއި ބޭރުގެ ޖަމިއްޔާތަކުގެ ރުހުން ގެއްލިދާނެތީތޯ ވެސް ސައީދު ސުވާލު ކުރެއްވި އެވެ.\n"ކީއްވެގެންތޯ އެމްޑީއެންއަށް ފިޔަވަޅު އެޅުމަށް ސަރުކާރުން ޖެހިލުން ވަނީ. މި ސަރުކާރު ގެނައުމަށް މަސައްކަތް ކުރި ގައުމުތަކާއި ޖަމިއްޔާތަކުގެ ރުހުން ހޯދުމަށް މަސައްކަތް ކުރަނީތޯ. އެ ފިޔަވަޅު އަޅައިފިނަމަ އެ ޖަމިއްޔާތަކުގެ ރުހުން ނުލިބިދާނެތީތޯ ތި އުޅުއްވަނީ. ރައީސް އަށް އެ ގޮތަށް ގަބޫލު ކުރެވެނީތޯ." ސައީދު ވިދާޅުވި އެވެ.\nއިދިކޮޅު މެންބަރުންގެ އިތުރުން ބައެއް އަމިއްލަ މެންބަރުންނާއި ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީގެ މެންބަރުން ވެސް ވަނީ އެ ކުއްލި މައްސަލަ ވެއްދުމުން އެ ކަމަށް ފާޑުވިދާޅުވެފަ އެވެ. އެ ގޮތުން ކެންދޫ ދާއިރާގެ ޖޭޕީގެ މެންބަރު އަލީ ހުސައިން ވިދާޅުވީ އަވަސް އަވަހަށް މަޖިލީހަށް ކުއްލި މައްސަލަ ވައްދައި "ހޮޅުއަށީގައި" މޮޅު ވާހަކަތައް ދެއްކުމުގެ އެއްވެސް ބޭނުމެއް ނެތް ކަމަށް އޭނާ ވިދާޅުވި އެވެ.\nޕީޕީއެމް ރައްޔިތުންގެ މަޖިލިސް މުހައްމަދު ސައީދު + އިދިކޮޅު ފަރާތްތައް ހިޔާނާތް ޕީޕަލްސް ނޭޝަނަލް ކޮންގްރެސް - ޕީއެންސީ ދީނަށް ފުރައްސާރަ ކުރުން އަހުމަދު ޝިޔާމް މޯޑިވިއަން ޑިމޮކްރަސީ ނެޓްވޯކް


އުޞޫލުއް ތަފްސީރު – DhiSalafiyyah\nތަފްސީރުލް ބަޣަވީގެ މަންހަޖު – 4\n20/01/2021 އުޞޫލުއް ތަފްސީރު, ޤުރުއާނާއި އޭގެ ޢިލްމުތައްއައްޝައިޚާ ކިފާޙް ޤުބާދު\nތަފްސީރުލް ބަޣަވީގެ މަންހަޖު – 3\n19/01/2021 އުޞޫލުއް ތަފްސީރު, ޤުރުއާނާއި އޭގެ ޢިލްމުތައްއައްޝައިޚާ ކިފާޙް ޤުބާދު\nތަފްސީރުލް ބަޣަވީގެ މަންހަޖު – 2\nއިމާމް އަލްބަޣަވީގެ ތަޢާރަފު\nއެކަލޭގެފާނު ލިޔުއްވި ބައެއް ފޮތްތައް\n24/12/2020 އުޞޫލުއް ތަފްސީރު, ޤުރުއާނާއި އޭގެ ޢިލްމުތައްއައްޝައިޚާ ކިފާޙް ޤުބާދު\nތަފްސީރުލް ބަޣަވީގެ މަންހަޖު – 1\nދީނުގެ ޢިލްމު ހޯއްދުވުމުގައި ޢިލްމުވެރިންނާއި ދަރިވަރުން ރައްކާތެރިވެވަޑައިގަތް މިންވަރުގެ ނަތީޖާއަކަށްވީ، ތާރީޚުގައި ދުވަހަކުވެސް ދީނުގެ ޢިލްމު ރައްކާތެރި ނުކުރެވޭ ފަދަ ގޮތަކަށް އިސްލާމީ ޢިލްމު ރައްކާތެރިކުރެވުމެވެ. އިސްނާދުގެ ޢިލްމުފަދަ ޢިލްމުތައް ފެށުމެވެ.\n18/12/2020 އުޞޫލުއް ތަފްސީރު, ޤުރުއާނާއި އޭގެ ޢިލްމުތައްއައްޝައިޚާ ކިފާޙް ޤުބާދު\nތަފްސީރު ޢިލްމަށް މަގެއް 2\nބައެއް މަޝްހޫރު ތަފްސީރު ފޮތްތައް 1- ތަފްސީރުއްޠަބަރީ: މިފޮތުގެ ފުރިހަމަ ނަމަކީ ‘ޖާމިޢުލްބަޔާން ޢަން ތައުވީލި އާޔިލްޤުރުއާން’ އެވެ. ލިޔުއްވީ އަލް އިމާމުލް މުފައްސިރު މުޙައްމަދު ބިން ޖަރީރު އައްޠަބަރީ ރަޙިމަހުﷲއެވެ. އެކަލޭގެފާނަކީ އެންމެފުރަތަމަ ތަފްސީރު ޢިލްމުގައި ފޮތެއް ލިޔުއްވި ޢިލްމުވެރިޔާއެވެ. އަވަހާރަވެފައިވަނީ ހިޖުރައިން 310 ވަނަ އަހަރުގައެވެ. ޞަޙާބީންނާއި ތާބިޢީންނާއި އަތްބާޢުއްތާބިޢީންގެ ބޭކަލުންގެ ޤައުލުތައް މިފޮތުގައި ޖަމަޢަކުރައްވާފައިވެއެވެ. އެކަލޭގެފާނަށްފަހު ވަޑައިގެންނެވި ހުރިހާ ތަފްސީރު ޢިލްމުވެރިންވެސް އެންމެ އިސްރިފަރެންސަކަށް ބެއްލެވި ފޮތަކީ މިއެވެ. 2- ތަފްސީރުލް ޤުރްޠުބީ:…\n26/09/2011 އުޞޫލުއް ތަފްސީރު, ޤުރުއާނާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން\nތަފްސީރު ޢިލްމަށް މަގެއް 1\nތަފްސީރަކީ ނަބިއްޔާ ޞައްލަﷲ އަލައިހިވަސައްލަމަގެ މައްޗަށް ބާވައިލެއްވުނު ﷲތަޢާލާގެ ފޮތް ވިސްނައިދީ އޭގެ މާނަ ބަޔާންކޮށް، އެއިން ޙިކްމަތްތަކާއި ޙުކުމްތައް ނެރެދޭ ޢިލްމަށް ކިޔާނަމެކެވެ.\n25/09/2011 އުޞޫލުއް ތަފްސީރު, ޤުރުއާނާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން


Gemanafushin negi hurihaa samples thakeh negative - AO News\nގެމަނަފުށިން ނެގި ހުރިހާ ސާމްޕަލެއް ނެގަޓިވް\nމިދިޔަ އަންގާރަ ދުވަހު ގއ.ގެމަނަފުށިން ނެގުނު ދިހަ ސާމްޕަލް ގެ ނަތީޖާ ވެސް ކޮވިޑް 19 އަށް ނެގަޓިވް ވެފައިވާކަމަށް ގެމަނަފުށީ ސިއްޙީ މަރުކަޒުގެ ކޮމިއުނިޓީ ހެލްތް އޮފިސަރ އަހުމަދު ޒަރީރު ވިދާޅުވެއްޖެއެވެ..\nމި ދިހަ ސާމްޕަލަކީ ވެސް ގއ.ގެއްވަދޫ ކޮވިޑް ކޭސް އާއި ގުޅިގެން އެރަށުގެ ރައްޔިތަކާއި އެއްވެސް ވަރަކަށް ކޮންޓެކްޓް ވެފައި ވާނަމަ އެފަރާތެއް ފާހަގަކޮށް ނެގެވުނު ސާމްޕަލް ތަކެކެވެ.\n“އޭއޯ ނިއުސް” އަށް މައުލޫމާތު ދެއްވަމުން ޒަރީރު ވިދާޅުވީ މިދިހަ ސާމްޕަލް ނެގަޓިވް ވި ނަމަވެސް މި އަތޮޅު ދެއްވަދޫގައި ކޮވިޑް ކޭސްތައް ކޮންޓްރޯލް ނުވެ އިތުރުވަމުންދާތީ އާއި، ރަށުގެ ރައްޔިތުންގެ ސަލާމަތާއި ރައްކާތެރި ކަމަށްޓަކައި، ރަށުގެ ހާލަތު ދެނެގަތުމުގެ ގޮތުން ރެންޑަމްކޮށް ކޮވިޑް ސާމްޕަލްތަކެއް ނެގުމުގެ ތައްޔާރީތައް ވަމުންދާކަމަށެވެ. މިގޮތުން ރެންޑަމްކޮށް ނެގެވޭ ސާމްޕަލްތަކުގެ ލިސްޓް ތައްޔާރު ކުރުމުގައި ބޮޑަށް ހިމަނާފައިވާނީ ރަށުގައި ދިރިއުޅޭ ބިދޭސީންނާއި، މުވައްޒަފުންނާއި މަސްވެރިންގެ އިތުރުން ފިހާރަ ތަކާއި ހޮޓާ ފަދަ ތަންތަނުގައި މަސައްކަތްކުރާ ފަރާތްތަކެވެ.\nއިތުރަށް ވާހަކަ ދައްކަމުން ޒަރީރު ވިދާޅުވީ، މިކަން އެންމެ ފުރިހަމަ ގޮތުގައި ކުރެވިގެންދާނީ ރަށުގެ އެންމެހައި ރައްޔިތުންގެ އެއްބާރުލުމާއި އެކުގައި ކަމަށެވެ. މިހެންކަމުން ރަށުގެ ރައްޔިތުންގެ ފުރިހަމަ އެއްބާރުލުމާއި އެހީތެރިކަން މިކަމަށް ލިބިގެންދާނެ ކަމަށް އުންމީދު ކުރާ ކަމުގައިވެސް ޒަރީރު ވިދާޅުވިއެވެ.\nމިއަހަރު ޖެނުއަރީ މަހުގެ7ވަނަ ދުވަހު ދެއްވަދޫއިން ކޮވިޑް އަށް ބަޔަކު ފައްސިވެ، މިހާރު ކޮމިއުނިޓީ ސްޕްރެޑަކަށް ގޮސްފައިވުމާއިއެކު އެރަށަށް އަރައި ފޭބުން ވަނީ މަނާކޮށްފައެވެ. މީގެ ސަބަބުން ރަށުގެ ފެން ހުސްވެ ފިހާރަތަކުގެ ސާމާނުތައް ހުސްވެފައިވާކަމަށް ވެސް ވަނީ މައުލޫމާތު ލިބިފައެވެ. ދެއްވަދޫ ރައްޔިތުންނަށް އެހީތެރި ވުމުގެ ގޮތުން އެކި ރަށްރަށުން ދަނީ އެކި ކަހަލަ ސާމާނުތައް ހަދިޔާ ކުރަމުންނެވެ.\nހަލުވި ސްޕީޑާއެކު އުރީދޫގެ ފައިބަރ ސުޕަރނެޓް ގެމަނަފުއްޓަށް!


ލޯބިވާތީ6| Esfiya - Dhivehi Vaahaka Site\nއާ ދުވަހަކަށް އިރު އަރައިގެން އައީ އެކި މީހުންގެ ހަޔާތުގައި އެކިި ކުލަތަށް ޖައްސަމުން ނެވެ. ހިތާމަޔާއި ހިތްދަތި ކަމުގައި އެއްބަޔަކު ވާއިރު އެކަނިވެރި ކަމުގަައިި އުޅެމުން ދާ މީހުންވެސް މަދެއް ނޫނެވެ. އަނެއްބަޔަކު އުފަލާއި މަޖަލުގައި ވަގުތުތަށް ހޭދަ ކުރާއިރު ނިކަމެތި ކަމުގައި ބަޔަކު ވާކަމުގެ ހިލަމެއް ވެސް ނުވާފަދައެވެ. ނޫނީ އެކަހަލަ ކަމަކާ ވިސްނުން ހިންގަންވެސް ބޭނުން ނުވަނީ އެވެ.\nއާދައިގެ މަތިން ކޮލެޖް ގެ ކިޔެވުން ދަނީ ކުރިއަށެވެ. އަހަރުގެ ފަހު އިމްތިޙާން ފެށެން ހަފްތާއަކައްވީ އެވެ. ހުރިހާ ކުދިންވެސް ތައްޔާރު ވަމުން ދަނީ އިމްތިޙާނުން ރަނގަޅު ނަތީޖާ އެއް ހޯދުމަށެވެ. ހުސްވަޤުތު ތަކުގައި ބެންޗު ތަކުގައި މަޖާ ކުރަން ތިބޭ ގުރޫޕް ތަކުގެ މެދުގައިވެސް ޙިޔާލު ބަދަލު ކުރެވެމުން ދަނީ ފިލާވަޅު ތަކާއި މެދުއެވެ. ބެންޗުގައި ރައުހާ އާއި އެކެ ފިލާވަޅު ދަސްކުރަން އިން ޒައިނާ އިރު އިރުކޮޅާ ބަލައިލަނީ ކުރިމަތީ އިން ބެންޗުގައި ޝިއުނާ އާއި އެކު އިންް ރާކިން އަށެވެ. ހިތުގައި ކޫރުމެއް އެޅުން ފަދައެވެ. އެއީ އޭނައާއި އެންމެ ގާތުގައި އެއް ދުވަސް ވަރެއްގައި ވަޤުތު ހޭދަކުރި އޭނަގެ ގާތް އެކުވެރި އެކެވެ. ނަމަވެސް މިހާރު އޭނަގެ ކުރިމަތީ އެހެން ކުއްޖަކާއި އެކު އަބަދު އުޅޭއިރު އޭނަ އަކީ ކާކުކަންވެސް ރާކިން އަށް ނޭނގެއެވެ. ނަމަވެސް ޒައިނާގެވެސް އުއްމީދެއް ވިއެވެ. ކޮންމެސް ދުވަހަކުން ރާކިންގެ ގާތްކަން އޭނައަށް ލިބޭނެ ކަމުގައި އޭނަގެ ހިތް ބުނެއެވެ.\nދުވަސްތަށް ކުރިއަށް ދިޔައީ ހަލުވި ކަމާއި އެކުއެވެ. އަހަރުގެ ފަހު އިމްތިޙާންް ނިމި ނަތީޖާ ވެސް ލިބިއްޖެ އެވެ. ޒައިނާ ވަނީ އޭނަގެ މައިން ބަފައިން ފަޚުރުވެރި ވާ ފަދަ ނަތީޖާ އެއް ހޯދާފައިއެވެ. މަންމައާއި ބައްޕަ އަދި ޝިމާނާ އާއި ޔޫސުފް ގެ ފަރާތުން ލިބުނީ އޭނަ ހީވެސް ނުކުރާ ފަދަ ހަދިޔާ އެކެވެ. މެލޭޝިޔާ އިން ޒައިނާ ބޭނުން ރޮނގަކުން ކިޔެވުމުގެ ފުރުސަތު ލިބުނީ އެވެ. އޭނަ ފުރައިގެން ދިޔައީ މަންމަމެން ބޭނުންވާ ފަދަ މޮޅު މީހަކަށް ވެގެން އެނބުރި އައުމުގެ ފޮނި އުންމީދުގައި އެވެ.\n5 އަހަރުު ފަސް….\nހިތްގައިމު ރީތި ދުވަހެކެވެ. އުޑުމަތީގައި ކޮންމެވެސް ވަރަކަށް ދައުރު ވަމުން ދާ ކަޅު ވިލާތަކުގެެ ސަބަބުން އިރުގެ އަވި ވަނީ ފަނޑުވެފައިއެވެ. ހުޅުލޭ އެއަރޕޯޓުން ނުކުމެގެން އައި ޒުވާނާ ޓެކްސީ އެއް ނަގައިގެން އަރާ އިށީނދެ ޓެކްސީގެ ދޮރު ޖެހި އިރުވެސް ހިސާބުގަނޑުގައި ތިބި އަންހެެންް ކުދިން ގެ ކަޅިތަށް ވަނީ އެޒުވާނާ އަށް ހުއްޓިފައިއެވެ. ނަމަވެސް އެއިން އެއްވެސް ކަމަަަަަަކަށް އެޒުވާނާ އަޅައި ނުލާ ފަދައެވެ. ދާން ބޭނުންވާ މަންޒިލަށް ނުދެވި ލަސްވެފައިި އިން ޒުވާނާ ކާރު މަޑުކޮށްލި އިރަށް އަވަހަށް ފައިބާ ލަގެޖް ނަގައިގެން ހިނގައި ގަތީ ޓެކްސީގެ ޑުރައިވަރު ގެެ އަތަށް ސަތޭކަ ޑޮލަރު ލައިދީފައިއެވެ.\nއާދައިގެ ގޮތަކަށް ހަދާފައިވާ އެޕާޓުމެންޓް އަށް އެއްވެސް ބަދަލެއް އައިސް ފައި ނުވެއެވެ. ދޮރުގެ އެއްފަރާތުގައިވާ ފިތަށް އެޒުވާނާ ފިތާލިއެވެ. ދޮރު ހުޅުވާލެއް ލަސްވެގެން ތިން ފަހަރަކު އެ ފިތަށް ފިތާލާފައި އަތުންް ފޮރުގައި ޓަކި ޖަހާލިއެވެ. އިރުކޮޅަކު އެހެން ހުއްޓާ ދޮރު ހުޅުވިގެން ދިޔައެވެ. ކުރިމަތީ ހުރީ އޭނަަ އުއްމީދު ކުރި ފަރާތެއް ނޫނެވެ. ފެންނަ ފެނުމަށްް ވައްތަރީ އިންޑިއާ މީހަކާއި އެވެ. އެތެރެއަށް ވަނުމަށް އެމީހާ ނުބުނަނިސް އެތެރެއަށް ވަދެގެން ދިޔަ ޒުވާނާ ހުއްޓުނީ ލިވިންގް ރޫމުުންް ގޮސް ވަދެވެން އިން ދެ ކޮޓަރިން ވާތްފަޅިއަށް އިން ކޮޓަރީގެ ދޮރުމަތީ އެވެ. ހުޅުވިގެން ދިޔަ ދޮރުން އެތެރެއަށް އެޅި ފުރަތަމަ ފިޔަވަޅާއި އެކު ލޮލުގައިި އަޅައިގަތީ އެނދުމަތީ އިށީނދެގެން ނަމާދުކުރަން އިން އަންހެންމީހާ އެވެ. އޭނާ ދޮރުމަތީ މަޑުކޮށްލީ އެއަންހެން މީހާ ނަމާދުކޮށް ނިމެންދެންނެވެ.\nނަމާދުކޮށް ނިމިގެން އަޅައިގެން އިން ހުދުކުލައިގެ ބޮޑު ބުރުގާ ބާލައިި ފަތްޖަހާލަމުން ތެދުވި އަޒްރާ ހިނގައިގަތީ އެ އެއްޗެހި އަލަމާރިއަށް ލާށެވެ. ދޮރުމަތީ މީހަކު ހުރިކަމެއް ނޭނގިއެވެ. އަލަމާރި ހުޅުވާ ނަމާދުކުރަން ގެންގުޅުން އެއްޗެހި ރީތިކޮށް އަލަމާރިއަށްލާ އަލަމާރި ލައްޕާ ލުމަށް ފަހު ހިނގައި ގަތްް އަޒްރާގެ އަތުގައި ފަހަތުން އައި މީހަކު ހިފުމުން އެނބުރި ބަލައިލީ އެއީ ކާކުކަން އެނގެން ބޭނުންވެފައިއެވެ. އެހިނދު އޭނައަށް ލިބުނީ ޙައިރާން ކަމެކެވެ. އެއީ މިވަޤުތު ފެނިދާނެ ކަމަށް އޭނައަށް އުންމީދުވެސް ކުރެވިފައި ނުވާ ފަރާތެކެވެ. ނަމަވެެސްް އެ ޙައިރާންކަން އުފާވެރިކަމަށް ބަދަލުވީ ސިކުންތެއްގެ ތެރޭގައި އެވެ. އުފަލުން އޭނަގެެ ލޯބިވާ ދަރިފުޅުގެ ގައިގައި ބައްދާލި އިރު ލޮލުގައި ވަނީ އުފާވެރި ކަމުގެ ކަރުނައެވެ. އަޒްރާގެ ލޯބިވާދަރިފުޅު އެ ފެނުނީ ފަސް އަހަރު ފަހުންނެވެ. ފޯނުން ގުޅައިގެން ހާލުބަލާ ވާހަކަ ދެއްކުން ނަމަވެސް މިވީ ފަސް އަހަރު އެ ދަރިފުޅު ފެނިފައި ވަނީ ހަމަ އެކަނި ވީޑިއޯ ކޯލް އަކުންނެވެ. ރާކިން އަށް އައިސް ފައިވާ ބަދަލުތަށް އަޒްރާ އަށް ފާހަގަ ކުރެވުނެވެ. ކުރިއަށް ވުރެ ހަށިގަނޑު ފެންނަނީ ވަރުގަދަ ކޮށެވެ. އިސްތަށި ގަނޑު ވަނީ ކުޑަކޮށް ދިގުވެފައި އެވެ. ތުނބުޅި މަތިމަސް ރީތިކޮށް އެއްވަރަކަށް ކޮށާލާފައި ވާއިރު ކުރިއަށް ވުރެ ހަރުދަނާ ގޮތެއް ހުއްޓެވެ.\n”ދަރިފުޅު ނުވެސް ބުނަމޭނުން އަންނަ ވާހަކަ. ބުނެލާފަ އައި ނަމަ މަންމަ އަށް ރަނގަޅު އެއްޗެއްވެސް ތައްޔާރު ކޮއްލެވުނިސް. ބައްޕަ ކައިރީވެސް ނުބުނަންތަ ދަރިފުޅު އަންނަ ވާހަކަ އެއް.” އަޒްރާ ޝަކުވާކޮއްލީ ރާކިން އަންނަ ވާހަކަ ނުވެސް ބުނެ ކުއްލި ގޮތަކަށް އައުމުން ނެވެ.\n”ބަލާބަ މަންމަ އުފާވެފަ ހުރިވަރު. ހަމަ މަންމަ ސަޕްރައިޒް ކޮށްލާހިތްވީއޭ. ބައްޕަ ކައިރީގަ ބުނިން އަންނަވާހަކަ އެކަމަކު އަންނަ ދުުވަަހެެއްް ނުބުނަން ބުނިން ވަރަށް އަވަހަށް އަންނާނަމޭ.” ރާކިން ހިނގައިގަތީ މަންމަ ގޮވައިގެން ބޭރުގައި ހުރި ސޯފާގައި އިށީނުމަށެވެ. އިށީނދެފައި ފޮށި ހުޅުވާފައި ނެގީ ކުޑަަ ޕާރުސަލްްްއެކެވެ. އެއީ އޭނަ މަންމަ އަށް ގެނައި ޙަދިޔާއެއް ކަމުގައި ބުންޏެވެ. އަޒުރާ އޭގައި ވާ ކަރުދާސް ނައްޓާލިއެވެ. އޭގައި ވަނީ ވަރަށް ރީތި ޚަތިމެކެވެ. އަޒްރާ ހިނިތުން ވެލަމުން ލޯބިވާ ދަރިފުޅަށް ޝުކުރު އަދާކުރިއެވެ.\n”ވަރަށް ރީތި ފުރިހަމަ ހަދިޔާއެއް. ޝުކުރިއްޔާ. ވަރަށް އުފާ ވެއްޖެ މަންމަ މިއަދު. ދަރިފުޅު މިއަދު ތިވަަނީީ ރަނގަޅަށް ކިޔަވައިގެން އައިސް. މަންމަ ފަޚުރުވެރި ވާފަދަ ދަރިއަކަށް ވާން މަސައްކަތް ކުރާތި.” އަޒްރާ ހުރީ ލޯބިވާ ދަރިފުޅު މޮޅަށް ކިޔަވައިގެން އައުމުން ވަރަށް އުފަލުންނެވެ.\n”ދަރިފުޅު ކޮންއިރަކުން ބައްޕަ ކައިރިއަށް ދަނީ؟ ދަރިފުޅުގެ ކޮއްކޮ އަށް ހަދިޔާއެއް ނުގެންނަންތަ؟ އެގޭގައި އުޅުނަސް މި މަންމަގެ ދަރިއެއް ނޫނަސް އެއީ ވެސް ދަރިފުޅުގެ ކޮއްކޮ އެކޭނުން.” އަޒްރާ ހިތުގައި ރިހުމެއް ވީ ނަމަވެސް އެކަން ދަރިފުޅަށް ދައްކާކަށް އޭނަ ބޭނުމެއް ނޫނެވެ. އޭނަ ބޭނުން ވަނީ ރާކިން އޭނަގެ އެއްބަފާ އަންހެން ކޮއްކޮ އާއިވެސްް ގުޅިގެން އުޅުމެވެ.\n”ދާނަން ފެންވަރާލައިގެން މަންމަ ކޯޗެއް ކާންހުރީ؟ ކައިގެން ދެން ތަނަކަށް ދެވޭނީ. ކޮއްކޮ އަށް ވެސް ބައްޕަ އަށް ވެސް ގެނައިން ހަދިޔާއެއް. ގުޅައިގެން އަބަދު ކިޔާނެ ދޮންބެ ޗޮކުލެޓު ގެންނައްޗޭ.” ރާކިން ކައިރީ ފެންވަރާ ތާޒާ ވެލައިގެން ކާންއައުމަށް ބުނެފައި އަޒްރާ ދިޔައީ ބަދިގެއަށް އޭނަ އަންނަން ވާއިރަށް ކާން ތައްޔާރު ކުރުމަށެވެ.\nހަވީރުގެ ހިތްގައިމު ވަޤުތެވެ. މަގުތަށް މަތިި ފެންނަނީ ބައިބޯ ކޮށެވެ. އެކިމީހުން ނުކުމެ އުޅެނީ އެކި ބޭނުން ތަކުގައި އެވެެ. ރައުހާ އާއި ޒައިނާ އެކި ފިހާރަ ތަކަށް ވަންނަމުން ދިޔައީ ބޭނުންވާ އެއްޗެއް ފެނިއްޖެނަމަ ގަނެގެން ނެވެ.\n”ޒައި ބޭނުންވާ އެއްޗެހި އަދިވެސް ހަމަ ނުވޭތަ؟ ދެެންް ހިނގާބަ އެއްޗެއް ކާން ދާން. މިހާރު ހިނގާ ހިނގާވެސް ބަނޑުހައިވާ ވަރަަށްް ހިނގިއްޖެ.” މާގިނައިރު ހިނގަން ޖެހުމުން ރައުހާ ހުރީ ފޫހިވެފައިއެވެ.\n”ހޫމް. ދެން މިނިމުނީ. ވަރަށް އެއްޗެހި ގަނެވިއްޖެ ދޯ. ހިނގާ ދޯ ތަނަކަށް އެއްޗެއް ކާލަންދާން. މިހިސާބުގަ އެބަހުރިތަ ކާއެއްޗެހި މީރު ތަނެއް. ޒައި އަކަށް ނޭނގޭ މިހިސާބަކުން ރަނގަޅު ތަންތަނެއް އަޅެ ރައު އަށް ކަމުދާ ތަނަކަށް ހިނގާބަ.” ޒައިނާ ކިޔަވާ ނިމިގެން ރާއްޖެ އައި ފަހުން އަހަރެއް ވެފައި ވީނަމަވެސް ޢާންމުކޮށް ބޭރަށް ނުކުމެ ނޫޅޭތީ މާރަނގަޅަކަށް ތަންތަން އެނގޭވަރެއް ނުވެއެވެ.\n” ހޫމް ހިނގާބަ މިތާ ކައިރީ ހުންނާނެ ވަރަށް މީރު އައިސްކުރީމް ވިއްކާ ތަނެއް. އެތަނަށް ދޯ ދާނީ.” ރައުހާ އެހެން ބުނުމުން އޭނައާއި އެކު ޒައިނާ ހިނގައި ގަތީ އޭނަ އެބުނާ ތަނަކަށް ދިއުމަށެވެ.\nރައުހާ ކުރީގައި ހުރެގެން ހިނގާފައި ގޮސް ވަނީ ކުޑަ ރެސްޓޯރެންޓް އެއް ކަހަލަ ތަންކޮޅަކަށެވެ. ކުޑަ ނަމަވެސް ސާފުޠާހިރުކަން ވަށައިގެން ފެންނަން ހުއްޓެވެ. ދެ މޭޒެއްގައި މީހުން ތިބިއިރު އިތުރު ތިިންް މޭޒެއް ހުސްކޮށް ހުއްޓެވެ. ދެމީހުން ގޮސް އެމީހަކަށް ކަމުދާ ފުލޭވަރ އަކުން އައިސްކުރީމް ނަގައިގެން އައިސް ހުސްކޮށް ހުރި ތަނުން މޭޒެއް ކައިރީ އިށީނެވެ.\n” ދެން ކިޔައިދީބަ ކިހިނެތް ތަ ޒައި ގެ ޖޮބް ކަންތަށް ދަނީ. އެހާ ސަޅި އޮފީހެއްގައި މަތީ މަޤާމެއްގައި އުޅޭއިރުވެސް އަދިވެސް ބިޓެއް ނުނަގަންތަ؟” ޢާންމުކޮށް ދެމީހުން ދިމާ ނުވި ނަމަވެސް ދިމާވާ ފަހަރަކު ރައުހާ އަބަދުވެސް ކުރާ ސުވާލު ކޮށްލިއެވެ.\n”އެއްކަލަ ރައު މަ ނުހުރެއޭ ބޯއީފުރެންޑް އެއް އަދިއެއް އެކަމް މާދަން ދިމާ ވިޔަސް އަހާނެ އަނެއްކަ ހަމަ އެހެން. ދެން ޖޮބް ހަމަ ވަރަށް ސަޅި. އެކަމަކު ޒައި އޮފީހަށް ދަނީ ފިރިހެން ކުދިން ހޯދާ ކަށް ވެސް ނޫން އިނގޭ. ޒައި އަށް ކަމުދާ ކުއްޖަކާ ދިމާވީމަ ފުރަތަމަވެސް ބުނާނަން ރައު ކައިރީގަ.” ޒައިނާ ގެ ހިތުގައި ރާކިންގެ ސޫރަ އަދިވެސް ވަނީ ކުލަ ގަދަކޮށެވެ. ރާކިން މިހާރު ކޮބައި ބާއެވެ. އޭނަ މަތިން ރާކިން ހަނދާން ކުރާނެ ބާއެވެ. އެއީ ޒައިނާ ގެ ހިތުގައި ޖަވާބު ނުލިބި ވާ ސުވާލު ތަކެކެވެ.\nWow wow k\nVv salhi. Thankolheh kuru ekam it’s worth it. Mi story varah salhi. Luvu sima❤❤❤\nAlhey is it raakin…..story v.salhi….keep up the good work????\nVvv salhi ingey ? whn next part.. Avas kohllathi ingey ? ? ? ? ? ?\nThank you all readers.?? next part hama nimunuhaa avahaka up kohlaanan Insha Allah\n4 vana episode kiyaalan beynun episodes thakuga ves nei4vana episode eh kiyaalan kihineh hadhanvee\nWriter ge name ah fihathaalyma hurihaa episode thah ganaan….hope this is helpful\nދިމާވި އާދަޔާ ޚިލާފް ޒުވާނާ (އަށާރަ ވަނަ ބައި)\nބިރުވެރި ލޯބި August 4, 2021\nލޯބި May 8, 2016


Foruvaigen noolhe, Raajje-China ebbasvunthah engen jehey: Shahid | Mihaaru\nކްރިމިނަލް ކޯޓުގައި އޮތް ޝަރީއަތުގެ އަޑުއެހުމަކަށް ޝާހިދު އެ ކޯޓަށް ވަޑައިގަތުމުގެ ކުރިން އަތުގެ އިޝާރާތުން ހަނާ އަޅުއްވަނީ. - ފޮޓޯ: މިހާރު/ ނިޝާން އަލީ\nފޮރުވައިގެން ނޫޅެ، ރާއްޖެ-ޗައިނާ އެއްބަސްވުންތައް އެނގެން ޖެހޭ: ޝާހިދު\n12 ޑިސެމްބަރ 2017 - 13:14 23 comments\nރައީސް އަބްދުﷲ ޔާމީން ޗައިނާ އަށް ކުރެއްވި ފުރަމާނަ ދަތުރުފުޅުގައި 12 އެއްބަސްވުމެއްގައި ވަނީ ސޮއިކޮށްފަ އެވެ. އޭގެ ތެރޭގައި ފްރީ ޓްރޭޑް އެގްރީމެންޓް (އެފްޓީއޭ) އާއި ޗައިނާ އިން އިއުލާން ކޮށްފައިވާ ސިލްކް ރޯޑު މަޝްރޫއުގައި ރާއްޖެ ބައިވެރިވާން ނިންމި އެއްބަސްވުން ވެސް ހިމެނެ އެވެ.\nރާއްޖެ އާއި ޗައިނާއާ ދެމެދު 12 އެއްބަސްވުމެއްގައި ސޮއިކުރުމަށް ބޭއްވި ރަސްމިއްޔާތު. - ފޮޓޯ: ރައީސް އޮފީސް\n"މިހާރު" އަށް ދެއްވި އިންޓަވިއުއެއްގައި ޝާހިދު ވިދާޅުވީ ރާއްޖެ އާއި ބޭރު ގައުމަކާ ދެމެދު އެއްބަސްވުމެއް ގާއިމުކުރުމުގެ ކުރިން އެކަމުގެ ފުރިިހަމަ މައުލޫމާތު ރައްޔިތުންނަށް ހާމަކޮށްދިނުން މުހިންމު ކަމަށެވެ. އެގޮތުން ބޭރު ގައުމުތަކާ އެކު އެއްބަސްވުން ގާއިމުކުރުމުގެ ކުރިން ރައްޔިތުންގެ މަޖިލީހުން ރުހުން ހޯދަން ވެސް ޖެހޭނެ ކަމަށް ވިދާޅުވި އެވެ.\nޝާހިދު ވިދާޅުވި ގޮތުގައި ރައްޔިތުންގެ މަންދޫބުންނަށް ސިއްރުންނާއި އޮޅުވާލައިގެން ސަރުކާރުން ކުރާ ކަންތައް ބަލައެއް ނުގަނެވޭނެ އެވެ. އަދި ސިއްރިއްޔާތުގައި ކަންކަން ކުރުމުގެ ބަދަލުގައި ސަރުކާރުން ހަގީގަތް ހާމަކޮށް ދޭން ވެސް މަޖިލީހުގެ ކުރީގެ ރައީސް ގޮވާލެއްވި އެވެ.\nސަރުކާރުގެ ބައެއް ސިޔާސަތުތަކަށް ފާޑުކިއުއްވަމުން ޝާހިދު ވިދާޅުވީ ރައީސް ޔާމީންގެ ސަރުކާރުން ގެންގުޅެނީ ސިއްރުން ކަންކަން ކުރުމުގެ ވައްޓަފާޅިއަކާއި އާދަކާދައެއް ކަމަށެވެ. އެހެންވެ ސަރުކާރުގެ އެ ވިސްނުން ދޫކޮށްލަން ޖެހޭ ކަމަށް ވިދާޅުވި އެވެ.\n"އަޅުގަނޑުމެންނަށް މި އެނގެނީ އެއްބަސްވުންތަކުގެ ނަންތަކެއް. މި އެދެނީ ތަފްސީލްތައް ހާމަކޮށް ދިނުމަށް. ސިއްރިއްޔާތުގައި ކަންކަން ކުރުމުގެ އުސޫލު ދޫކޮށްލަން ޖެހޭ،" ޝާހިދު ވިދާޅުވި އެވެ.\n"އެއްބަސްވުންތަކާ ގުޅޭ ގޮތުން އެއްޗެއް ބުނަން އެނގޭނީ ވެސް އޭގައި އޮތް އެއްޗެއް އެނގިގެން. ރައްޔިތުންގެ މަންދޫބުންނާ އެއްބަސްވުންތައް ހިއްސާ ނުކުރުމަކީ ކަންބޮޑުވާ ކަމެއް."\nރާއްޖޭގެ ކަނޑު ސަރަހައްދު ބަލާނެ މަރުކަޒެއް ގާއިމުކުރަން ސަރުކާރާއި ޗައިނާއާ ދެމެދު ސޮއިކުރި އެއްބަސްވުން މިސާލަކަށް ނަންގަވަމުން ޝާހިދު ވިދާޅުވީ އެކަމާ މެދު ގިނަ ބައެއްގެ ކަންބޮޑުވުންތަކެއް ހުރި ކަމަށެވެ.\nއެގޮތުން އެއީ އިންޑިއާ ކަނޑުގެ ސަލާމަތާއި ރައްކާތެރިކަމާ މެދު ސުވާލު އުފެދޭ އެއްބަސްވުމެއް ކަމަށާއި އެ އެއްބަސްވުމުގެ ހަގީގަތް އެނގެން ބޭނުންވާ ކަމަށް އޭނާ ވިދާޅުވި އެވެ.\nHulhumalega Airport economic zone eh tharaggee kuranee\nޓެކްނޮލަޖީ ދާއިރާ އާއި އިންސާނީ ވަސީލަތްތައް ތަރައްގީ ކުރުމާއި ސީ ވޯޓާ ޑިސެލިނޭޝަން މަޝްރޫ އާއި ސިއްހީ ދާއިރާ އާއި ބޭންކްގެ ދާއިރާއާ ގުޅޭ އެއްބަސްވުންތަކެއްގައި ވެސް ދެ ސަރުކާރުން ވަނީ ސޮއިކޮށްފަ އެވެ. ނަމަވެސް އެއްބަސްވުންތަކުގެ ތަފްސީލެއް ހާމައެއް ނުކުރެ އެވެ.\nRaajjeyge kanduge sarahahdhu belumah marukazeh alhanee\nހުޅުމާލޭގައި އެއާޕޯޓް އިކޮނޮމިކް ޒޯނެއް ތަރައްގީ ކުރުމަށް ވެސް ދެ ގައުމުން ވަނީ ސޮއިކޮށްފަ އެވެ. މިއީ ކުރިން އެނގިފައި ނެތް އެކަމަކު ކުއްލިއަކަށް އައި ކަމެކެވެ. އެ މަސައްކަތް ކުރަން ހަވާލުކުރީ ވެލާނާ އިންޓަނޭޝަނަލް އެއާޕޯޓު ތަރައްގީ ކުރަމުން އަންނަ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕާ އެވެ.\nއިތުރު ލިޔުންތައް ޗައިނާ އިދިކޮޅު ފަރާތްތައް އަބްދުﷲ ޝާހިދު، ފޮރިން މިނިސްޓަރު ރާއްޖެ-ޗައިނާ މިނިވަން ވިޔަފާރީގެ އެއްބަސްވުން (ރާއްޖެ-ޗައިނާ)


America Rayyithun Rakkaatheri Koh Dhinumugai Trump Fail Vejje: Biden – adduLIVE\nއެމެރިކާ ރައްޔިތުން ރައްކާތެރިކޮށްދިނުމުގައި ޓްރަމްޕް ފެއިލްވެއްޖެ: ބައިޑެން\nAug 21, 2020, 15:59 ހަސަން ރަޝީދު\nއެމެރިކާގެ ރައްޔިތުން ރައްކާތެރިކޮށްދިނުމުގައި އެގައުމުގެ ރައީސް ޑޮނަލްޑް ޓްރަމްޕް ފެއިލްވެފައިވާ ކަމަށް، އެގައުމުގެ ރިޔާސީ އިންތިހާބުގައި ޑިމޮކްރެޓިކް ޕާޓީގެ ފަރާތުން ވާދަކުރައްވާ އެގައުމުގެ ކުރީގެ ނައިބު ރައީސް ޖޯ ބައިޑެން ވިދާޅުވެއްޖެއެވެ.\nޑިމޮކްރެޓިކް ޕާޓީގެ ނޭޝަނަލް ކޮންވެންޝަން ނިންމާލުމުގެ ގޮތުން ރޭ ވާހަކަދައްކަވަމުން ބައިޑެން ވިދާޅުވީ މިއީ އެމެރިކާގެ ހުރިހާ ރައްޔިތުން ވެސް އެއްބައިވާންވީ ވަގުތު ކަމަށާއި އެންމެންގެ އެއްބައިވުމާއެކު އެމެރިކާ އަށް މިހާރު ކުރިމަތިވެފައިވާ އަނދިރި ކަމުން އަރައިގަނެވޭނެ ކަމަށެވެ.\nކުރިއަށް އޮތް ރިޔާސީ އިންތިހާބުގައި އެމެރިކާ ރައްޔިތުންނަށް އޮތީ ދެ މަގެއް ކަމަށާއި އެއީ އުއްމީދާއި ރިފޯމްގެ މަގުގެ އިތުރުން ބައިބައިވުމާއި ނަފްރާއި ނާއުއްމީދުގެ މަގު ކަމަށް ބައިޑެން ވިދާޅުވިއެވެ. އެހެންކަމުން ކުރިއަށް އޮތް އިންތިހާބަކީ އެމެރިކާ ރައްޔިތުންގެ ދިރިއުޅުން ބަދަލުކޮށްލައި ދިގު މުއްދަތަކަށް އެމެރިކާ އޮންނާނެ ގޮތް ދައްކުވައިދޭނެ އިންތިހާބެއް ކަމަށްވެސް ބައިޑެން ވިދާޅުވިއެވެ.\nކޮވިޑް-19 ގެ ކަންކަމުގައި އެމެރިކާ ސަރުކާރުގެ އަމަލު ހުރި ގޮތަށް ފާޑު ވިދާޅުވަމުން ބައިޑެން ވަނީ ޓްރަމްޕަކީ ކަންކަމުގައި ޒިންމާ ނަންގަވާ ބޭފުޅެއް ނޫން ކަމަށާއި އޭގެ ބަދަލުގައި އެއީ އެހެން މީހުންގެ ބޮލަށް ކަންކަން ޖަހައި، ނަފްރަތާއި ބައިބައިވުން އުފައްދަވާ ބޭފުޅެއް ކަމަށްވެސް ވިދާޅުވެފައެވެ.\nކޮވިޑްގައި އެންމެ ގިނަ އަދަދަކަށް މުޅި ދުނިޔެ އިން ވެސް މީހުން މަރުވެފައިވަނީ އެމެރިކާ އިން ކަން ފާހަގަކުރައްވަމުން ބައިޑެން ވަނީ އެމެރިކާގެ ރައްޔިތުން ރައްކާތެރިކޮށްދިނުމުގައި ޓްރަމްޕް ފެއިލް ވެފައިވާ ކަމަށް ވިދާޅުވެފައެވެ.\n"ޓްރަމްޕް ވަނީ ގައުމަށް އަދާކުރަންޖެހޭ އެންމެ އާދައިގެ ޒިންމާ އިން ވެސް ފެއިލްވެފައި. އޭނާ ވަނީ އެމެރިކާ ރައްޔިތުން ރައްކާތެރިކޮށްދިނުމުގައި ފެއިލްވެފައި" ބައިޑެން ވިދާޅުވިއެވެ.\nއުމުރުން 77 އަހަރުގެ ބައިޑެން އާއި ޓްރަމްޕް ވާދަކުރައްވާ އެމެރިކާގެ ރިޔާސީ އިންތިހާބު އޮންނާނީ އަންނަ ނޮވެމްބަރު މަހުއެވެ.


Manchester City balikoh Tottenham league ge 1 vana ah | Mihaaru\nލަނޑު ޖެހުމަށް ފަހު ޓޮޓެންހަމްގެ ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\n22 ނޮވެމްބަރ 2020 - 08:47\nލީގުގައި އިއްޔެ ހަވީރު ނިއުކާސަލް ޔުނައިޓެޑް އަތުން 2-0 އިން މޮޅުވެ ޗެލްސީ ވެސް ވަނީ ހަތަރު ވަރަކަށް ގަޑިއިރަށް ލީގުގެ އެއް ވަަނަ އަށް ޖެހިލައިފަ އެވެ. އޭގެ ފަހުން ކުޅުނު މެޗުން މޮޅުވެގެން އެސްޓަން ވިލާ އަށް ވެސް ލީގުގެ އެއް ވަނަ އަށް އަރަން ފުރުސަތު އޮތެވެ. އެކަމަކު އެސްޓަން ވިލާ ވަނީ އަމިއްލަ ދަނޑުގައި ބްރައިޓަން އަތުން 2-1 އިން ބަލިވެފަ އެވެ.\nޓޮޓެންހަމުން ފުރުސަތުގެ ބޭނުންހިފައި ލީގުގެ އެއް ވަނަ އަށް އެރީ ނުވަ މެޗުން 20 ޕޮއިންޓް ހަމަކޮށްގެންނެވެ. ދެ ވަނައިގައި ޗެލްސީ އޮތީ ނުވަ މެޗުން 18 ޕޮއިންޓާ އެކު އެވެ. ތިން ވަނައިގައި އޮތް ލެސްޓާ ސިޓީ އަށް އަށް މެޗުން 18 ޕޮއިންޓް ލިބިފައިވާއިރު، ހަތަރެއްގައި އެންމެ ފަހުގެ ޗެމްޕިއަން ލިވަޕޫލް އޮތީ އަށް މެޗުން 17 ޕޮއިންޓާ އެކު އެވެ. ލީގުގެ މިރޭ ލިވަޕޫލް ދަނޑުގައި ކުޅޭ މެޗުން މޮޅުވެގެން ލެސްޓާ އަށް އެއް ވަނަ އަށް އެރޭނެ އެވެ. ލިވަޕޫލް މޮޅުވެއްޖެނަމަ އެއް ވަނައިގައި އޮތް ޓޮޓެންހަމާ ޕޮއިންޓުގެ ގޮތުން ހަމަކުރެވޭނެ އެވެ.\nހޯސޭ މޮރީނިއޯ ޓޮޓެންހަމްގެ ކޯޗުކަމާ ހަވާލުވިތާ އެއް އަހަރު ފުރުނުތާ ދެ ދުވަސް ފަހުން ކުޅުނު ރޭގެ މެޗުގެ ފަށައިގެން ފަސް ވަނަ މިނިޓްގައި ޓޮޓެންހަމުން ލީޑުނެގީ ދެކުނު ކޮރެއާގެ ފޯވާޑް ހެއުން މިން ސޮން ޖެހި ގޯލުންނެވެ. ޓޮޓެންހަމްގެ ޓަންގުއީ އެންޑޮމްބެލޭ ހުސްކޮށްލާފައި ދިން ބޯޅައެއް ހޯދައި ސޮން ވަނީ ތިރިތިރިން ގޯލުގެ ތެރެއަށް ބޯޅަ ފޮނުވާލައިފަ އެވެ.\nރޭގެ މެޗަށް ފަހު ގާޑިއޯލާ (ކ) އާއި މޮރީނިއޯ ސަލާމްކުރަނީ: މޮރީނިއޯ ވަނީ ފުރަތަމަ ފަހަރަށް ޖެހިޖެހިގެން ދެ ވަނަ މެޗުން ގާޑިއޯލާ ކޯޗުކޮށްދޭ ޓީމެއް އަތުން މޮޅުވެފައި.-- ފޮޓޯ: އޭއެފްޕީ\nސިޓީން ވަނީ ފުރަތަަމަ ހާފުގައި އައިމެރިކް ލަޕޯޓްގެ ގޯލުން އެއްވަރުކޮށްފަ އެވެ. އެކަމަކު ލަޕޯޓް އެ ގޯލު ޖަހަން ގަބްރިއެލް ޖީސޫސް ފުރުސަތު ތަނަވަސްކޮށްދިނުމުގެ ކުރިން އޭނާ ބޯޅަ ކޮންޓްރޯލްކުރިއިރު އަަތުގައި ބޯޅަ ޖެހިފައި ވުމުން ރެފްރީ ވަނީ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު އެ ގޯލު ބަލައިނުގަންނަން ނިންމައިފަ އެވެ. ފުރަތަމަ ހާފުގައި ޓޮޓެންހަމްގެ ހެރީ ކޭން ޖެހި ގޯލެއް ވެސް ވަނީ ވީއޭއާރް އިން ބެލުމަށް ފަހު އޮފްސައިޑް ކަމަށް ނިންމައިފަ އެވެ.\nފުރަތަމަ ހާފުގައި ސިޓީން ޓޮޓެންހަމުގެ ހާފު ތެރޭގައި ރަނގަޅު ކުޅުމެއް ދެއްކި ނަމަވެސް ދެ ވަނަ ހާފުގައި އެ ކުޅުން ތަކުރާރުނުކުރެވުނެވެ. ބަދަލުތަކެއް ގެނެސްގެން ރަހީމް ސްޓާލިން އާއި ފިލް ފޯޑެން ކުޅެން އަރުވައިގެން ލަނޑެއް ޖަހަން ސިޓީން ކުރި މަސައްކަތް ކާމިޔާބުނުވިއިރު، ބަދަލު ކުޅުންތެރިއެއްގެ ގޮތުގައި އަރައި 20 ވަރަކަށް ސިކުންތު ތެރޭގައި ޓޮޓެންހަމްގެ ޖިއޮވާނީ ލޮ ސެލްސޯ ވަނީ ލަނޑެއް ޖަހައި ޓޮޓެންހަމަށް ތިން ޕޮއިންޓް ކަށަވަރުކޮށްދީފަ އެވެ.\nރޭގެ މެޗުން ބަލިވުމުން އެ ޓީމު އޮތީ އަށް މެޗުން 12 ޕޮއިންޓާ އެކު ލީގުގެ 10 ވަނައިގަ އެވެ. ގާޑިއޯލާ ބުނީ ސިޓީ ކޮޅަށް މެޗުގެ އެހާ ކުރީކޮޅުގައި ގޯލެއް ވަނުމުން މެޗު އިތުރަށް އުނދަގޫވި ކަމަށާއި ޓޮޓެންހަމަށް ވުރެން ގިނަ ފުރުސަތުތައް ސިޓީން ތަނަވަސްކުރި ނަމަވެސް ގޯލު ނުޖަހާނަމަ މެޗުން ހާސިލްކުރަން ބޭނުންވާ ކަންތައް ނުވާނެ ކަމަށާއި ހާލަތު ބަދަލުކުރެވޭނީ ލަނޑު ޖެހުމުގެ ބައި ރަނގަޅުކޮށްގެން ކަމަށެވެ.\nނިއުކާސަލް ދަނޑުގައި ޗެލްސީން ލީޑުނެގީ މެޗުގެ 10 ވަނަ މިނިޓްގައި ނިއުކާސަލްގެ ޑިފެންޑަރު ފެޑެރީކޯ ފެނާންޑޭޒް އަތުން ބައިކޮޅަށް ވަން ގޯލަކުންނެވެ. ދެ ވަނަ ހާފްގައި ޓިމޯ ވާނާ ދިން ބޯޅައަކުން ޗެލްސީ އަށް ތިން ޕޮއިންޓް ކަށަވަރުކޮށްދިން ގޯލު ޖެހީ ފަހަކަށް އައިސް ރަނގަޅު ފޯމެއްގައި ހުރި ފޯވާޑް ޓެމީ އަބްރަހަމް އެވެ.\nނިއުކާސަލްގެ ޝެއާ (ކ) އަތުން ޗެލްސީގެ ވާނާ ބޯޅަ ހޯދަނީ.-- ފޮޓޯ: އޭއެފްޕީ\nއެސްޓަން ވިލާ ދަނޑުގައި ރޭ ބްރައިޓަން އިން ވަނީ މޮޅު ކުޅުމެއް ދައްކައިފަ އެވެ. ފުރަތަމަ ހާފުގައި ބްރައިޓަން އަށް ލީޑުނަގައިދިނީ ދާދި ފަހުން ހިލޭ ޓްރާންސްފާއެއްގައި އެ ޓީމާ ގުޅުނު ކުރީގެ މެންޗެސްޓާ ޔުނައިޓެޑާއި އާސެނަލްގެ ފޯވާޑް ޑެނީ ވެލްބެކް އެވެ. ދެ ވަނަ ހާފުގެ ކުރީކޮޅުގައި އެޒްރީ ކޮންސާގެ ގޯލުން އެސްޓަން ވިލާ އެއްވަރުކޮށްފައި ވަނިކޮށް ބްރައިޓަން އަށް ދެ ވަަނަ ފަހަރަށް ލީޑުނަގައިދިނީ ސޮލީ މާޗް އެވެ.\nމި މެޗުގެ އިތުރު ވަގުތުގައި މާޗް އެސްޓަން ވިލާގެ މަހުމޫދު ޓްރެޒެގޭ އަށް ކުރި ފައުލަކަށް ފުރަތަމަ ޕެނަލްޓީއެއް ދިން ނަމަވެސް ފަހުން ވީއޭއާރް އިން ބެލުމަށް ފަހު ވަނީ އެ ނިންމުން ބަދަލުކޮށްފަ އެވެ. ބްރައިޓަން އިން މެޗު ނިންމާލީ އެއް ކުޅުންތެރިއަކު މަދުކޮށެވެ. އެއީ ދެ ވަނަ ރީނދޫ ކާޑާ އެކު ބްރައިޓަންގެ ހަލުވި ފުލްބެކް ތޯރިގު ލަމްްޕްޓޭ އަށް ރަތް ކާޑު ދެއްކުމުންނެވެ.\nވެސްޓް ބްރޮމް ކައިރިން 1-0 އިން ކުރިހޯދައި މެންޗެސްޓާ ޔުނައިޓެޑުން ވަނީ މި ފަހަރުގެ ޕްރިމިއާ ލީގުގައި އަމިއްލަ ދަނޑުގައި ފުރަތަމަ ފަހަރަށް މޮޅުވެފަ އެވެ. މި މެޗުގައި ޔުނައިޓެޑުން ޖެހި ހަމައެކަނި ގޯލު ކާމިޔާބުކޮށްދިނީ ލިބުނު ޕެނަލްޓީ އަކުން ބްރޫނޯ ފެނާންޑޭސް އެވެ. މި މޮޅާ އެކު ކުޅުނު އަށް މެޗުން 13 ޕޮއިންޓާ އެކު ޔުނައިޓެޑް އޮތީ ލީގުގެ ނުވަ ވަނައިގަ އެވެ.\nސުޒޭނު މެން އަރާތިބިގެން މިދަށްކާވާހަކައިގެ އެއްވެސް އޮށްޓަރެއް ނެތް. ސިޓީ ވަރުގަދަ ކޮށް އޮތީމަ ސިޓީ އަށް މޮޅުކޮށް ވާހަކަ ދަށްކަނި.\nމޮރީނީޔޯ މޮޅޭ ދުނިޔޭގެ ނަން މަސްހޫރު ކޯޗުން ބުނަނި ސަބަބު ތަކެއް ހުރީމަ. މޮރީނީޔޯއަކީ އިދިކޮޅު ޓީމް ވަރަށް ރަގަޅަށް ދެނެގަނެގެން ގޭމް ފުލޭން ކުރާމީހެއް. ގާޑިޔޯލާއަށް މިހާރު ހުންނާނި އެއްޗެއް ވިސްނިފަ.\nޕެންޗެސްޓަރ ޔުނައިޓެޑް ހަމަ ކޮންމެހެން ވެސް މޮޅުކޮށްދޭން ޖެހޭ. ލޮލް\nޗެލްސީ ލީގު ނަގާނެ މި ސީޒަނުގަ.\nޗެލްސީގެ ވާހަކަ މި ދައްކަނީ\nގާޑިޔޯލާ 400 މިލިޔަން ހަރަދު ކުރިއިރުވެސް ޑިފެންސް ލައިން ފޫއަޅުވާލައިފަ ގޯލުޖަހަނި. އެއްބިލިޔަން ޓީމަށް ހަރަދު ކުރިއިރުވެސް ފުލުގަ


Indonesia Ah Ai Bihelumehgai3Meehun Maruvejje - Vaguthu\nއިންޑޮނޭޝިއާ އަށް އައި ބިންހެލުމުގައި ތިން މީހުން މަރުވެއްޖެ\nމިދިޔަ ބުރާސްފަތި ދުވަހު އިންޑޮނޭޝިއާގެ ޖަވާ އާއި ބާލީއަށް އައި ބާރުގަދަ ބިންހެލުމުގައި ތިން މީހުން މަރުވެއްޖެއެވެ.\nމެގްނެޓިއުޓް 6.0 ގެ ބާރުމިނުގައި އައި މި ބިންހެލުމުގައި ތިން މީހުން މަރުވީ ވެސް ޖާވާގައި ވެއްޓުނު ގެތަކުގެ ދަށުގައި ތާށިވެގެންނެވެ.\nބިންހެލުމާއި ގުޅިގެން ސުނާމީ އެއް ނުއުފެދުނު ނަމަވެސް އިންޓަނޭޝަނަލް މަނިޓަރީ ފަންޑުގެ އަހަރީ ޖަލްސާ ގައި ބައިވެރިވުމަށް ބާލީއަށް ދިޔަ ވަފުދު ތިބި ހޮޓަލަށް ވަނީ ބިންހެލުމުގެ ލޮޅުމުގެ އަސަރު ކޮއްފައެވެ.\nބިންލެމުގެ އަސަރު 30 ސިކުންތަށް ކުރި އިރު މިދިޔަ މަހުގެ 28 ވަނަ ދުވަހު އިންޑޮނޭޝިޔާގެ ރަށެއް ކަމަށްވާ ސުލަވެސީގެ މެދުތެރެއަށް ފުލުފުލުން އައި ބިންހެލުންތަކާއި، ފުރަތަމަ އައި ބިންހެލުމާ ގުޅިގެން އެރި ސުނާމީގައި އެތަށް ބަޔަކު ވަނީ މަރުވެފައެވެ.\nރެކްޓަރ މިންގަޑުން 7.5 ގެ ބާރު މިނުގައި އައި ބިންހެލުމާއިއެކު އުފެދުނު ސުނާމީގެ ސަބަބުން ވެއްޓިފައިވާ އިމާރާތްތަކުގެ ދަށުގައި އަދިވެސް މަރުވެފައިވާ އެތައް ބަޔަކު ތިބޭނެ ކަމަށް ލަފާކުރެވޭ އިރު ބިންހެލުމާއި ސުނާމާއީއާއި ގުޅިގެން މަރުވި މީހުންގެ އަދަދު 2000 އަށްވުރެ މައްޗަށް އަރާފައިވާއިރު، ސީރިއަސް އަނިޔާ ލިބިފައިވާ މީހުންގެ އަދަދު 5000 އަށްވުރެ މައްޗަށް އަރައެވެ.


ތަރައްގީގެ ޕްލޭން – Mikal News\n‘ފުވައްމުލައް ޕްލޭން 2022-2026’ ނަމުގައި ފުވައްމުލައް ސިޓީގެ ތަރައްޤީގެ5އަހަރު ދުވަހުގެ ޕްލޭން އެކުލަވާލުމަށްޓަކައި ރައްޔިތުންގެ ޚިޔާލު ހޯދުމަށް ބޭއްވި ސިލްސިލާ ބައްދަލުވުންތައް ރޭ ނިންމާލައިފިއެވެ. މި މައްދަލުވުން ތައް ނިންމާލި އިރު\nފުވައްމުލައް ސިޓީގެ ތަރައްޤީގެ ޕްލޭން 2022-2026 އެކުލަވާލުމަށްޓަކައި ރައްޔިތުންގެ ޚިޔާލު ހޯދުމަށް ބާއްވަމުން އަންނަ ސިސްސިލާ ބައްދަލުވުންތަކުގެ 8 ވަނަ އަދި9ވަނަ ބައްދަލުވުން މިރޭ އޮންލައިން ކުރިޔަށް ގެންދަން ތައްޔާރުވެއްޖެއެވެ. މިރޭ\nފުވައްމުލައް ސިޓީގެ ތަރައްޤީގެ ޕްލޭން 2022-2026 އެކުލަވާލުމަށްޓަކައި ރައްޔިތުންގެ ޚިޔާލު ހޯދުމަށް ބާއްވާ ފުރަތަމަ ބައްދަލުވުން މިރޭ އޮންލައިން ކުރިޔަށް ގެންދަން ތައްޔާރުވެއްޖެއެވެ. މިއީ އިދާރީ ދާއިރާތައް ލާމަރުކަޒީކޮށް ހިންގުމުގެ ގާނޫނު 7/2010 ގެ\nދިވެހިރާއްޖޭގެ ސަރަހައްދީ ތަރައްގީގައި މަޖުލިސް މެމްބަރުންގެ މެދުގައި ޚިޔާލު ތަފާތުވެފައިވާ މިދުވަސްވަރުގައި، މުޅި ރާއްޖޭ ތަރައްގީކުރާނެ ގޮތުގެ ގާނޫނެއް ހެދުން އަވަސްކުރަން ޖެހޭ ކަމަށް ފުވައްމުލަކު މެދުދާއިރާގެ މެމްބަރު ހުސޭން މުހައްމަދު ދީދީ ވިދާޅުވެއްޖެއެވެ. މިއަދު ރައްޔިތުންގެ މަޖުލީހުގެ ތަޅުމުގައި\nއެޗްޑީސީ އާއި ފުވައްމުލައް ސިޓީ ކައުންސިލާއެކު އެމްއޯޔޫއެއްގައި ސޮއި ކޮށްފި\nހައުސިން ޑިވެލޮޕްމެންޓް ކޯޕަރޭޝަން ލިމިޑެޓް (އެޗްޑީސީ) އާއި ފުވައްމުލައް ސިޓީ ކައުންސިލާއެކު މިއަދު އެމްއޯޔޫ އެއްގައި ސޮއިކޮށްފިއެވެ. މިއަދު ވާޗުއަލްކޮށް ބޭއްވި ބައްދަލުވުމުގައި ފުވައްމުލައް ސިޓީ ކައުންސިލުގެ ފަރާތުން ސޮއިކުރެއްވީ މުއްދަތު އިތުރު ކުރެވެިފައިވާ


ޖިބްރީލް ޙަދީޘްގެ ފައިދާތައް 1 – DhiSalafiyyah\nޖިބްރީލް ޙަދީޘްގެ ފައިދާތައް 1\n15/06/2014 ޙަދީޘާއި އޭގެ ޢިލްމުތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nعَنْ عُمَرَ رَضِيَ اللهُ عَنْهُ أَيْضًا قَالَ: ” بَيْنَمَا نَحْنُ جُلُوسٌ عِنْدَ رَسُولِ اللهِ صَلَّى اللهُ عَلَيْهِ وَسَلَّمَ ذَاتَ يَوْمٍ، إذْ طَلَعَ عَلَيْنَا رَجُلٌ شَدِيدُ بَيَاضِ الثِّيَابِ، شَدِيدُ سَوَادِ الشَّعْرِ، لَا يُرَى عَلَيْهِ أَثَرُ السَّفَرِ، وَلَا يَعْرِفُهُ مِنَّا أَحَدٌ حَتَّى جَلَسَ إلَى النَّبِيِّ صَلَّى اللهُ عَلَيْهِ وَسَلَّمَ . فَأَسْنَدَ رُكْبَتَيْهِ إلَى رُكْبَتَيْهِ، وَوَضَعَ كَفَّيْهِ عَلَى فَخْذَيْهِ، وَقَالَ: يَا مُحَمَّدُ أَخْبِرْنِي عَنْ الْإِسْلَامِ. فَقَالَ رَسُولُ اللهِ صَلَّى اللهُ عَلَيْهِ وَسَلَّمَ ((الإِسْلَامُ أَنْ تَشْهَدَ أَنْ لَا إلَهَ إلَّا اللهُ وَأَنَّ مُحَمَّدًا رَسُولُ اللهِ، وَتُقِيمَ الصَّلَاةَ، وَتُؤْتِيَ الزَّكَاةَ، وَتَصُومَ رَمَضَانَ، وَتَحُجَّ الْبَيْتَ إنْ اسْتَطَعْت إلَيْهِ سَبِيلًا.)) قَالَ: صَدَقْت . فَعَجِبْنَا لَهُ يَسْأَلُهُ وَيُصَدِّقُهُ! قَالَ: فَأَخْبِرْنِي عَنْ الإِيمَانِ. قَالَ: ((أَنْ تُؤْمِنَ بِاللهِ وَمَلَائِكَتِهِ وَكُتُبِهِ وَرُسُلِهِ وَالْيَوْمِ الْآخِرِ، وَتُؤْمِنَ بِالْقَدَرِ خَيْرِهِ وَشَرِّهِ.)) قَالَ: صَدَقْت. قَالَ: فَأَخْبِرْنِي عَنْ الإِحْسَانِ. قَالَ: ((أَنْ تَعْبُدَ اللهَ كَأَنَّك تَرَاهُ، فَإِنْ لَمْ تَكُنْ تَرَاهُ فَإِنَّهُ يَرَاكَ)). قَالَ: فَأَخْبِرْنِي عَنْ السَّاعَةِ. قَالَ: ((مَا الْـمَسْئُولُ عَنْهَا بِأَعْلَمَ مِنَ السَّائِلِ.)) قَالَ: فَأَخْبِرْنِي عَنْ أَمَارَاتِهَا؟ قَالَ: ((أَنْ تَلِدَ الأَمَةُ رَبَّتَهَا، وَأَنْ تَرَى الْحُفَاةَ الْعُرَاةَ الْعَالَةَ رِعَاءَ الشَّاءِ يَتَطَاوَلُونَ فِي الْبُنْيَانِ.)) ثُمَّ انْطَلَقَ، فَلَبِثْنَا مَلِيًّا، ثُمَّ قَالَ: يَا عُمَرُ أَتَدْرِي مَنِ السَّائِلُ؟. قُلْتُ: اللهُ وَرَسُولُهُ أَعْلَمُ. قَالَ: ((فَإِنَّهُ جِبْرِيلُ أَتَاكُمْ يُعَلِّمُكُمْ دِينَكُمْ))” [رواه مسلم] ޢުމަރު ރަޟިޔަﷲ ގެ ކިބައިން ރިވާވެގެންވެއެވެ. “ރަސޫލު ﷲ، (ޞައްލަ ﷲ ޢަލައިހި ވަސައްލަމަ)، ގެ އަރިހުގައި، ތިމަން ބޭކަލުން އެއްދުވަހަކު ތިއްބަވަނިކޮށް، އެތަނަށް ބޭކަލަކު ވަޑައިގެންފި އެވެ. އެ ބޭކަލެއްގެ ހެދުންކޮޅުގައި ވަނީ، ގަދަވެގެންވާ ހުދުކުލަ އެވެ. އަދި އެބޭކަލެއްގެ އިސްތަށިފުޅުގައި ވަނީ، ގަދަވެގެންވާ ކަޅުކުލަ އެވެ. ދަތުރެއް ކުރެއްވި ކަމުގެ އެއްވެސް ޢަލާމާތެއް، އެބޭކަލެއްގެ ކިބައިގައި ނުވެ އެވެ. އަދި ތިމަންމެންގެ ތެރެއިން އެކަކަށްވެސް، އެއީ، ކޮން ބޭކަލެއްކަން އެނގިވަޑައެއް ނުގަނެއެވެ. ތިމަންމެން ބަލަހައްޓަވައިގެން ތިއްބަވަނިކޮށް، އެބޭކަލަކު ވަޑައިގެން، އެބޭކަލަކުގެ ދެކަކޫފުޅު، އިތުރު އެކަލޭގެފާނުގެ ދެ ކަކޫފުޅުގައި ޖައްސަވައިގެން އިށީނދެވަޑައިގެންފިއެވެ. އަދި އެބޭކަލެއްގެ ދެ އަތްތިލަފުޅު، އެބޭކަލެއްގެ ދެ ފައިންޕުޅުގެ ފަލަމަސްގަނޑުގެ މަތީގައި ބާއްވަވާފައި ވިދާޅުވިއެވެ. “އޭ މުޙައްމަދުގެފާނެވެ! އިސްލާމްކަމަކީ ކޮބައިކަން، ތިމަންނާއަށް ނިކަން ވިދާޅުވެދެއްވަ ބައްލަވާށެވެ!” ﷲ ގެ ރަސޫލާ، (ޞައްލަ ﷲ ޢަލައިހި ވަސައްލަމަ)، ޙަދީޘްކުރެއްވިއެވެ. “އިސްލާމްކަމަކީ، ﷲ ފިޔަވައި ޙައްޤުވެގެން އަޅުކަމެއް ވެވޭ އެއްވެސް އިލާހަކު ވޮޑިގެން ނުވާކަމަށާއި މުޙައްމަދުގެފާނީ، އެކަލާނގެ ރަސޫލާ ކަމަށް ތިބާ ހެކިވުމެވެ. އަދި ތިބާ ނަމާދު ޤާއިމުކުރުމެވެ. އަދި ތިބާ ޒަކާތްދިނުމެވެ. އަދި ތިބާ ރަމަޟާން މަހު ރޯދަހިފުމެވެ. އަދި ތިބާއަށް ޙައްޖުވުމުގެ ކުޅަދާނަކަން ލިބިއްޖެނަމަ، ކަޢުބަތު ﷲ ގެފުޅަށް ޙައްޖުވުމެވެ.” އެބޭކަލަކު ވިދާޅުވިއެވެ. “ކަލޭގެފާނު ތިޔަވިދާޅުވީ ތެދު ބަސްފުޅެވެ.” ޢުމަރުގެފާނު ވިދާޅުވި އެވެ. “އެބޭކަލަކުގެ ކަންތަކާމެދު ތިމަން ބޭކަލުން ޢަޖާއިބުވެވަޑައިގެން ތިއްބެވީމު އެވެ. އެއީ، އެބޭކަލަކު، އިތުރު އެކަލޭގެފާނުގެ އަރިހުން އައްސަވައި، އިތުރު އެކަލޭގެފާނު ދެއްވާ ޖަވާބަކީ ތެދުކަމުގައި ވިދާޅުވާތީއެވެ.” އެބޭކަލަކު ވިދާޅުވިއެވެ. “އީމާންކަމަކީ ކޮބައިކަން، ތިމަންނާއަށް ނިކަން ވިދާޅުވެދެއްވަ ބައްލަވާށެވެ!” އިތުރު އެކަލޭގެފާނު ޙަދީޘްކުރެއްވި އެވެ. “އެއީ، ތިބާ، ﷲ އަށާއި، އެކަލާނގެ މަލާއިކަތުންނަށާއި، އެކަލާނގެ ބާވައިލެއްވި ފޮތްތަކަށާއި، އެކަލާނގެ ފޮނުއްވި ރަސޫލުބޭކަލުންނަށާއި، އާޚިރަތްދުވަހަށް އީމާންވުމާއި، އަދި ތިބާ، ޤަދަރުގެ ހެޔޮމިންވަރާއި ނުބައިމިންވަރަށް އީމާންވުމެވެ.” އެބޭކަލަކު ވިދާޅުވި އެވެ. “ކަލޭގެފާނު ތިޔަވިދާޅުވީ ތެދު ބަސްފުޅެވެ.” އެބޭކަލަކު ވިދާޅުވި އެވެ. “އިޙުސާންތެރިކަމަކީ، ކޮބައިކަން، ތިމަންނާއަށް ނިކަން ވިދާޅުވެދެއްވަ ބައްލަވާށެވެ!” އިތުރު އެކަލޭގެފާނު ޙަދީޘްކުރެއްވި އެވެ. “އެއީ، ތިބާ، ﷲ ދެކެދެކެ ހުރި ޙާލުގައި އެކަލާނގެއަށް އަޅުކަންކުރުމެވެ. ފަހެ، ތިބާއަށް އެކަލާނގެ ނުފެންނަ ކަމުގައިވަނީނަމަ، އެކަލާނގެ ތިބާ ދެކެވޮޑިގެންވެއެވެ.” އެބޭކަލަކު ވިދާޅުވި އެވެ. “ޤިޔާމަތްވާނެ ވަގުތަކީ ކޮބައިކަން، ތިމަންނާއަށް ނިކަން ވިދާޅުވެދެއްވަ ބައްލަވާށެވެ!” އިތުރު އެކަލޭގެފާނު ޙަދީޘްކުރެއްވިއެވެ. “އައްސަވާ ފަރާތަށް އެ ކަން އެނގިވަޑައިގެންފައިވާ ވަރަށްވުރެ ބޮޑަށް، އެއްސެވޭ ފަރާތަށް އެކަން އެނގިގެނެއް ނުވެ އެވެ.” އެބޭކަލަކު ވިދާޅުވިއެވެ. “ޤިޔާމަތްވުމުގެ ޢަލާމާތްތަކަކީ، ކޮބައިކަން، ތިމަންނާއަށް ނިކަން ވިދާޅުވެދެއްވަ ބައްލަވާށެވެ!” އިތުރު އެކަލޭގެފާނު ޙަދީޘްކުރެއްވިއެވެ. “އެއީ، އަޅުއަންހެނާގެ ބަނޑުން އެކަނބުލޭގެ ސާހިބު ކަމަނާ ވިހެއުމެވެ. އަދި ފައިވާނަކަށް ނާރައި، ޢައުރަ ނިވާނުކޮށް އުޅޭ، ފަޤީރު، ހުއިހައްޕާ މީހުން، އުސް ޢިމާރާތްތައް ބިނާކޮށް އުސްކުރަމުން ގެންދިއުމެވެ.” ޢުމަރުގެފާނު ވިދާޅުވިއެވެ. “ދެން އެބޭކަލަކު އެނބުރި ވަޑައިގެންފިއެވެ. އެއަށްފަހު، އެކަމާމެދު ފިކުރުފުޅު ކުރައްވަން ތިމަންނާ އިންނަވަނިކޮށް، އިތުރު އެކަލޭގެފާނު ޙަދީޘްކުރެއްވިއެވެ. “އޭ! ޢުމަރެވެ! އެއީ ކޮން ބޭކަލެއްކަން ކަލޭގެފާނަށް އެނގިވަޑައިގަނޭތޯއެވެ؟”” ތިމަން ދެންނެވީމެވެ. “އެއީ ކޮން ބޭކަލެއްކަން މޮޅަށް ދެނެވޮޑިގަންނަވާނީ ﷲ އެވެ. އަދި ބޮޑަށް ދެނެވަޑައިގަންނަވަނީ، އެކަލާނގެ ރަސޫލާއެވެ.” އިތުރު އެކަލޭގެފާނު ޙަދީޘްކުރެއްވިއެވެ. “އެއީ، ޖިބުރީލުގެފާނެވެ. އެކަލޭގެފާނު އެ ވަޑައިގެންނެވީ، ތިޔަ ބޭކަލުންނަށް، ތިޔަ ބޭކަލުންގެ ދީން އުނގަންނަވައި ދެއްވުމަށްޓަކައެވެ.” (ރަވާހު މުސްލިމް)\n1- އިޖުމާލީ ގޮތެއްގައި މި ޙަދީޘުގައި އައިސްފައިވަނީ އިސްލާމްދީނުގެ މަރުތަބާ ތަކެވެ. އެބައިތަކުގެ ތަފްޞީލު އެހެނިހެން ޙަދީޘުތަކުގައި އައިސްފައިވެއެވެ.\n2- ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ކަންތައްތައް އުނގެނިގަތުމަށާއި އުނގެނޭ ކަންތައްތައް ފަހުން އަންނަ ޖީލުތަކަށް ނަޤުލުކުރުމަށް އެބޭކަލުން ދެއްވި އަހައްމިއްޔަތު މި ދިގު ޙަދީޘު އަހަރެމެންނާ ހަމައަށް ނަޤުލުކުރައްވާފައިވުމުން ދޭހަވެއެވެ. އެބޭކަލުންނަށް ހެޔޮ ޖަޒާ ދެއްވާށިއެވެ.\n3- ތަޢުލީމު އުނގެނޭ ކުއްޖާގެ ހިންދާމު ހުންނަންވީގޮތުން މި ޙަދީޘުން އެނގެއެވެ. ސާފުތާހިރުކަމަށް ސަމާލުވުމާއި މުދައްރިސާމެދު އަދަބުވެރިވުމެވެ. ބޮލުގެ ކަޅުކަންގަދަ، ލައިގެން ހުރި ފޭރާމުގެ ހުދުކަންގަދަކަން އަދި ދަތުރެއްގެ އަސަރެއް ފެންނަން ނެތްކަން އަންގައިދެނީ ސާފުތާހިރުކަމުގެ އިންތިހާއެވެ.\n4- ޙަދީޘުގައި ބޭނުންކުރެވިފައިވާ އުނގަންނައިދިނުމުގެ އުޞްލޫބަކީ ޙިވާރުގެ އުޞްލޫބެވެ. އެއީ ޑައިލޮގެވެ. ސުވާލުކުރުމުން ޖަވާބު ދިނުމުގެ އުޞޫލެވެ. މި އުޞޫލަކީ މި ޒަމާނުގައިވެސް ކިޔަވައިދިނުމުގައި ބޭނުންކުރެވޭ އުޞޫލެކެވެ. މުދައްރިސުގެ މައްޗަށް ވަނީ ދަރިވަރުންގެ ސުވާލުތައް ގިނަވި ކަމުގައިވިޔަސް ކެތްތެރިކަމާއެކު އެކަން ތަޙައްމަލުކޮށް ޖަވާބު ދިނުމެވެ. އަދި ރިވެތި ބަސްމަގު ބޭނުންކުރުމެވެ. މި ޙަދީޘުގައި މިވާ ފަދައިންނެވެ.\n5- ރަސޫލުﷲ ޞައްލަﷲ ޢަލައިހި ވަސައްލަމަގެ ހިތްޕުޅުގެ ތަނަވަސްކަން މި ޙަދީޘުން އެނގެއެވެ. ގިނަ ސުވާލުތަކެއް ކުރިމަތިކުރެއްވި އިރުވެސް އެކަލޭގެފާނު ހާސްވެވަޑައިނުގަނެއެވެ އަދި އެކަމާ ހިތްޕުޅުހަމަނުޖެހިވަޑައިގެން ނުއުޅުއްވައެވެ. މިކަމުން އުއްމަތުގެ ދާޢީން ލިބިގަންނަންޖެހޭ ފިލާވަޅެއްވެއެވެ. އެހެނީ މީސްތަކުން ތިބާގެ ކިބައިން ކަންކަން އޮޅުން ފިލުވައި ސުވާލުކޮށް ހެދިކަމުގައިވިޔަސް ރުޅި ނައިސް އެކަން އޮންނަ ގޮތަށް ބަޔާންކޮށްދެވޭތޯ މަސައްކަތްކުރުމެވެ.\n6- މި ޙަދީޘަކީ މުޅި އިސްލާމްދީން ބަޔާންވެގެންވާ ޙަދީޘެކެވެ. ދީނުގެ ޢަޤީދާއާއި ޢަމަލުގެ ބައިވެސް މެއެވެ.\n7- ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ ޞަޙާބީންނަށް ދީން އުނގަންނަވައިދެއްވުމަށްޓަކައި މަޖިލިސްކުރުއްވާ އުޅުއްވިއެވެ.\n8- ޞަޙާބީން އެއްބަޔަކު އަނެއްބަޔަކަށް ތަޢާރަފުވެ އުޅުއްވިއެވެ. ޢުމަރު ރަޟިޔަﷲ ޢަންހު وَلَا يَعْرِفُهُ مِنَّا أَحَدٌ “އަހަރެމެންގެ ތެރެއިން އެކަކަށްވެސް އެބޭކަލަކު އެނގިވަޑައިނުގަންނަވައޭ” ވިދާޅުވީ އެހެންވެއެވެ. އެހެނީ ޞަޙާބީންގެ ތެރޭގައި ކަންތައްތައް އޮންނަ މަގަކީ ބީރައްޓެއްސަކު ނުވަތަ ބޭރުން ބޭކަލަކު ވަޑައިގެންފިނަމަ އެ މަޖިލީހެއްގައި އެމީހަކު ދަންނަ މީހަކު އިންނަމަ ތެދުވެ، އެމީހަކު އެންމެހާ ބޭކަލުންނަށް ތަޢާރަފުކޮށް އެރުވުމެވެ. ޖިބްރީލް ޢަލައިހިއްސަލާމު ފިރިހެނެއްގެ ސިފައިގައި ވަޑައިގަތުމުން، އެ މަޖިލީހުގައި އެއީ ކޮންބޭކަލެއްކަން އެނގިވަޑައިގަންނަވާ އެއްވެސް ބޭކަލަކު ނެތީއެވެ.\n9- ދަތުރު ކުރުމަކީ އެކަމުގެ އަސަރު ދަތުރު ކުރާމީހާގެ ކިބައިން ފެންނަން ހުންނަ ކަމެކެވެ. އެގޮތުން ހިރަފުސް އެރުމާއި ވަރުބަލިކަން ހިމެނެއެވެ.\n10- މަލާއިކަތް ބޭކަލަކު މީހެއްގެ ސޫރާގައި، ނަބިއްޔާ ޞައްލަﷲ ޢަލައިހި ވަސައްލަމައާ ވާހަކަފުޅު ދެއްކެވުމަކީ ވަޙީގެ ޠުރުޤުތަކުގެ ތެރެއިން ޠުރުޤެކެވެ.\n11- އިންސާނުންގެ ޞޫރައަށް ބަދަލުވުމުގެ ކުޅަދާނަކަމަކީ މަލާއިކަތުންނަށް ﷲ ސުބްޙާނަހޫ ވަތަޢާލާ ދެއްވާފައިވާ ބާރެކެވެ. އެގޮތުން ﷲ ތަޢާލާ ވަޙީކުރައްވާފައިވެއެވެ. فَاتَّخَذَتْ مِنْ دُونِهِمْ حِجَابًا فَأَرْسَلْنَا إِلَيْهَا رُوحَنَا فَتَمَثَّلَ لَهَا بَشَرًا سَوِيًّا [مريم17] މާނައީ: “ފަހެ، އެއުރެންގެ ކިބައިން އެކަމަނާ ނިވައިވެ، ފަރުދާވެވަޑައިގަތެވެ. ދެން ތިމަންއިލާހު ޖިބްރީލް (ޢަލައިހިއްސަލާމް) އެކަމަނާގެ އަރިހަށް ފޮނުއްވީމެވެ. އަދި އެ މަލާއިކަތާ ފުރިހަމަ އިންސާނެއްގެ ސިފައިގައި، އެކަމަނާއަށް ފާޅުވިއެވެ.”\nހަމަ އެގޮތުން ނަބިއްޔާ ޞައްލަﷲ ޢަލައިހި ވަސައްލަމަގެ އަރިހަށްވެސް އިންސާނެއްގެ ސިފައިގައި ވަޑައިގެންނެވިއެވެ. މި ޙަދީޘުގައި މިވާ ފަދައިންނެވެ.\n12- ސުވާލުކޮށްގެން ޖަވާބު ހޯދައިގެން އުނގަންނައިދިނުމަކީ މަޝްރޫޢުވެގެންވާ ކަމެކެވެ.\n13- އިންސާނާ އޭނާއަށް އެނގޭކަމެއްގެ ވާހަކައިން، އެހެންމީހުންނަށް އެސުވާލުގެ ޖަވާބު ފޯރުކޮށްދިނުމަށްޓަކައި، ސުވާލުކުރުމަކީ ހުއްދަކަމެކެވެ.\n14- ދީނުގެ އަޞްލުތަކަށް ޚާއްޞަ އަހައްމިއްޔަތުކަމެއް ދޭން ޖެހެއެވެ.\n15- އެންމެ މުހިއްމު ކަންތަކުން ފެށުން، އީމާންކަމާއި އިސްލާމްކަމުގައި އަޞްލުތަކުގައިވެސް މެއެވެ.\n16- އިސްލާމްކަމާ އީމާންކަމުގެ ފަރަޤު- ދެކަން އެކުގައި ބަޔާންވެއްޖެނަމަ.\n17- އިސްލާމްކަން ބޮޑަށް ޚާއްޞަވެފައިވަނީ ފެންނަން ހުންނަ ޢަމަލުތަކުގައެވެ. އީމާންކަން ބޮޑަށް ޚާއްޞަވެފައިވަނީ ހިތުގެ އިޢުތިޤާދުގައެވެ.


SunOnline: Bali jehunukan neyngi Balin rangalhuvefaivaa meehun dhanee fennamun: Dr. Nazla\nބަލި ޖެހުނުކަން ނޭނގި ބަލިން ރަނގަޅުވެފައިވާ މީހުން ދަނީ ފެންނަމުން: ޑރ. ނަޒްލާ\nމުހައްމަދު މުޒައްޔިން ނާޒިމް 26 May 2020, 14:10\nރޭ ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ: ބަލި ޖެހިފަ ބަލިން ރަނގަޅުވި މީހުންވެސް ފެނިފައިވާ ކަމަށް ވިދާލުވި --- ފޮޓޯ/ އެންއީއޯސީ\nބަލި ޖެހުނުކަން ނޭނގި ބަލިން ރަނގަޅުވެފައިވާ މީހުން ތިބިތޯ ބެލުމަށް މިފަހުން ހެދި އެންޓިބޮޑީ ޓެސްޓްތަކުން ބަލި ޖެހި ބަލިން ރަނގަޅުވި މީހުންވެސް ފެނިފައިވާ ކަމަށް އެޗްޕީއޭގެ ޑރ. ނަޒްލާ ރަފީފު ވިދާޅުވެއްޖެ އެވެ.\nއެޗްޕީއޭ އިން މީގެ ކުރިން ވަނީ ރާއްޖޭގައި ވައިރަސް ފެތުރިގަތްފައިވާ މިންވަރު ބެލުމަށްޓަކައި ހަދާ ދިރާސާއަކަށް އެންޓިބޮޑީ ޓެސްޓްތަކެއް ހަދަމުންދާ ކަމަށް ބުނެފަ އެވެ. އެންޓިބޮޑީ ޓެސްޓް ހަދަނީ، މީހަކަށް އެއްފަހަރު ވައިރަސް ޖެހުމުން އެ ވައިރަހާ ދެކޮޅަށް ހަށިގަނޑުގައި އުފައްދާ ދިފާއީ ޕްރޮޓީން ހުރިތޯ ބެލުމެވެ.\nރޭ ދަރުބާރުގޭ، އެންއޯއީސީގައި ބޭއްވި ނޫސްވެރިންގެ ބައްދަލުވުމުގައި "ސަން" އިން ކުރި ސުވާލަކަށް ޖަވާބު ދެއްވަމުން ޑރ. ނަޒްލާ ވިދާޅުވީ، އެންޓިބޮޑީ ޓެސްޓުތައް އަދިވެސް ހަދަމުންދާ ކަމަށާއި ޓެސްޓުތައް ހަދަމުންދަނީ ބޮޑަށް ތޮއްޖެހިފައި ތިބި ތަންތަނުގައި ދިރިއުޅޭ ބިދޭސީންގެ ކަމަށެވެ. އަދި މިހާތަނަށް ހެދި ޓެސްޓުތަކުގެ ނަތީޖާ އިން އޭގެ ތެރެއިން ބައެއް މީހުންގެ އެންޓިބޮޑީ ފެނިފައިވާ ކަމަށް ނަޒްލާ ވިދާޅުވި އެވެ.\n"އެންޓިބޮޑީގައި މި ބަލަނީ ދެ އެއްޗަކަށް. އައިޖީއެމް އެންޓިބޮޑީޒް ޕޮޒިޓިވްވަނީ ބަލި ހުންނަތާ 10 ދުވަސް ފަހުން. އޭގެއިން ދައްކައިދެނީ ވަރަށް ފަހުން އެމީހަކަށް ބަލި ޖެހިފައި ހުރިކަން. ދެވަނައަށް އެއްޗަކީ އައިޖީޖީ. އައިޖީޖީގެ މާނައަކީ އެމީހަކަށް ބަލިޖެހިފައި މިހާރު ރަނގަޅުވެފައޭ އެހުރީ. މިހާރު ހެދި ޓެސްޓުތަކުގެ އެބަހުރި އެންޓިބޮޑީސް،" ޑރ. ނަޒްލާ ވިދާޅުވި އެވެ.\nރޭ ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ވާހަކަ ދައްކަވަނީ ---\nއޭނާ ވިދާޅުވީ، އެންޓިބޮޑީ ޓެސްޓަށް އެފަދަ ސައިޓުތަކުން ނެގި ބައެއް ސާމްޕަލްތަކުގައި ބައެއް މީހުންގެ އައިޖީއެމް ވެސް އަދި އައިޖީޖީވެސް ފެނިފައި އެބަހުރި ކަމަށެވެ.\nމިހާރު ކޮވިޑަށް ޓެސްޓުކުރަމަށް ބޭނުންކުރާ ޕީސީއާރު ޓެސްޓުން ކުރިން އެމީހެއްގެ ގައިގައި ވައިރަސް ޖެހި ރަނގަޅުވި ކަމެއް ދެނެނުގަނެވެ އެވެ. އެންޓިބޮޑީ ޓެސްޓު ހަދަނީ އެ ބޭނުމަށެވެ.\nނަޒްލާ ވިދާޅުވީ، މިހާރު ކޮންމެވެސް ވަރަކަށް އެންޓިބޮޑީ ޓެސްޓުތަކުގެ ނަތީޖާ ލިބުނު ނަމަވެސް މިކަމުގައި ޖުމްލަ ޕަސެންޓެއް ދެންނެވޭނީ ބޭނުންވާވަރަށް ސާމްޕަލް ނެގެމަށް ފަހު ކަމަށެވެ. އަދި ސާމްޕަލް ނެގުމަށް ބޭނުންވާ ހުރިހާ ސައިޓުތަކުން ސާމްޕަލް ނެގުމަށްފަހު، ހުރިހާ ސާމަޕްލްގެ ނަތީޖާ އެއްކޮށްލުމަށްފަހު ނަތީޖާ އާންމުކުރައްވާނެ ކަމަށް އޭނާ ވިދާޅުވި އެވެ.\n"މިހާ ޕަސެންޓެއްގެ މީހުންނަށޭ ވައިރަސް ޖެހިފައި ހުރީ ދެންނެވޭނީ ސާމްޕަލް ނަގަން ބޭނުންވާ ހުރިހާ ތަނެއްގެ ސާމްޕަލް ނަގާފައި އޭގެ ނަތީޖާތައް ލިބުނީމަ،" ޑރ. ނަޒްލާ ވިދާޅުވި އެވެ.


15 aharuge kujjaa vissee geygai, ekaku hayyaru koffi | Mihaaru\nފުލުހުންގެ މައި އިދާރާ: ކުޑަ ކުއްޖަކު ވިހެއި ދަރިފުޅު މަރުވި މައްސަލަ ފުލުހުން އަންނަނީ ތަހުގީގު ކުރަމުން. -- މިހާރު ފޮޓޯ\n15 އަހަރުގެ ކުއްޖާ ވިއްސީ ގޭގައި، އެކަކު ހައްޔަރުކޮށްފި\n14 މެއި 2019 - 12:31 30 comments\nރާއްޖޭގައި އުމުރުން 15 އަހަރުގެ ކުއްޖަކު ވިހެއި ދަރިފުޅު އިއްޔެ މަރުވިއިރު، އެ ކުއްޖާ ވިއްސީ އެ ރަށުގެ ސިއްހީ މަރުކަޒަށް ނުގެން ގޮސް ގޭގައި ކަން "މިހާރު" އަށް އެނގިއްޖެ އެވެ.\nފުލުހުން ތަހުގީގުކުރާ އެ މައްސަލައިގައި ހިމެނެނީ ކުޑަކުއްޖަކަށް ވާތީ، އެއްވެސް ތަފްސީލެއް ފުލުހުން ހާމައެއް ނުކުރެ އެވެ.\nއެކަމަކު، މައުލޫމާތު އެނގޭ ބައެއް މީހުން "މިހާރު" އަށް ކިޔައިދިން ގޮތުގައި، އުމުރުން 14 އަހަރުގައި ބަލިވެ އިން އެ ކުއްޖާ ވިހެއީ ދިރިއުޅޭ ގޭގެ ފާޚާނާތެރެ އަށެވެ. ދުވަސްފުރައި ވިހެއި ދަރިފުޅު މަރުވީ ވިހެއުމުގެ ތެރޭގައި ކަމެއް ނުވަތަ ވިހާފައި މަރާލީ ކަމެއް އަދި ސާފެއް ނުވެ އެވެ.\nއޭނާ ވިއްސުމުގައި އާއިލާ މީހަކާއި ރައްޓެހިވެގެން އުޅޭ މީހާގެ ބައިވެރިވުން އޮތް ކަމަށް ތުހުމަތު ކުރެ އެވެ. މި މައްސަލައާ ގުޅިގެން ފުލުހުން ހައްޔަރުކުރީ، އެނގިފައިވާ ގޮތުގައި، ރައްޓެހިވެގެން އުޅުނު މީހާ އެވެ. އެކަމަކު މިކަން ވެސް ފުލުހުން ކަށަވަރެއް ކޮށެއް ނުދެ އެވެ.\nޅަ އުމުރުގައި، ބަލިވެ އިނުމާއި އަމިއްލަ އަށް ވިހެއުމަކީ ސިއްހީ ގޮތުން ރައްކާތެރި ކަމެއް ނޫނެވެ.\nއެނގިފައިވާ ގޮތުގައި، އިއްޔެ މެންދުރެއްހާ އިރު އެ ކުއްޖާ ސިއްހީ މަރުކަޒަށް ގެންދިޔައީ، ވިހެއުމަށް ފަހު ދަރިފުޅުގެ ފޫޅު ބުރިކޮށްލަން އުޅުމުގެ ތެރޭގައި ދިމާވި ކަމެއްގެ ސަބަބުން ލޭ މަނާ ނުވެގެންނެވެ.\nސިއްހީ މަރުކަޒަށް ގެންގޮސް ލޭ އަޅަން ޖެހުނު ކަމަށް ވެސް ވެ އެވެ.\nއެތަނުން އެކަށީގެންވާ ފަރުވާ ދެވެން ނެތިގެން، ސީ އެމްބިއުލާންސްގައި އެ ކުއްޖާ ވަނީ ވަގުތުން މާލެ ގެނެސްފަ އެވެ. އޭނާ ވިހެއި ކުއްޖާ ވެސް ފުލުހުންގެ ބެލުމުގެ ދަށުން މާލެ ގެނަ އެވެ.\nއާއިލާ އެކު ދިރިއުޅެމުން އައި 15 އަހަރުގެ ކުއްޖާ ބަލިވެ އިން ކަމެއް ރަށުގެ މީހުންނަކަށް ނޭނގެ އެވެ. ގްރޭޑް ނުވައެއްގައި ކިޔަވާ އެ ކުއްޖާ ވަރަށް ފަހަކާ ޖެހެންދެން ވެސް ސްކޫލަށް ދިޔަ ކަމަށް މައުލޫމާތު އެނގޭ ބައެއް މީހުން ބުންޏެވެ.\nކުޑަ ކުއްޖަކު ވިހެއުމާއި އޭނާގެ ދަރިފުޅު މަރުވި މައްސަލަ ސީރިއަސް ކަމެއްގެ ގޮތުގައި ފުލުހުން އަންނަނީ ތަހުގީގު ކުރަމުންނެވެ.\nއިތުރު ލިޔުންތައް ކުށްކުރުން ޕޮލިސް ކުޑަކުދިން ކުޑަކުދިންނަށް އަނިޔާކުރުން މާބަނޑުވުން\n15 އަހަރުގެ ކުއްޖަކު ބަލިވެ އިން މައްސަލައެއް ބަލަނީ\n16 އަހަރުގެ ކުއްޖަކާ ބެހުނު މީހަކު ހައްޔަރު ކޮށްފި\nކުދިންގެ ވީޑިއޯ ރެކޯޑްކުރި މީހާ ހޯދައި ފޯނު އަތުލައިފި\n20 hours ago 102\n21 hours ago 114\n23 hours ago 52